
Argument 


În mai anul acesta, s-au împlinit trei decenii de la pri- 
mele alegeri ținute după căderea comunismului. Ur- 
mează curând al nouălea scrutin legislativ. 

Mulţi nu ştiu — sau au uitat — ce s-a petrecut în anii 
nouăzeci, iar uneori nici măcar în vremuri mai recente. 
N-ar strica, mi-am zis, o expunere succintă a politicii din 
această perioadă densă în schimbări. Am pornit, pentru 
a o alcătui, de la câteva întrebări auzite frecvent în spa- 
țiul public. Ca să le dau răspunsuri, am folosit informaţii 
generale despre instituții și proceduri, despre politicieni 
mai carismatici ori mai nesuferiţi, despre modul în care 
s-a reinventat democraţia noastră preluând ceva din tre- 
cut sau, alteori, dorind cu tot dinadinsul să-l îngroape. 
Am căutat să lămuresc evoluții încâlcite comparând pe- 
rioada recentă cu episoade mai vechi ale istoriei noastre, 
dar şi cu ce se întâmplă în alte regimuri europene de azi. 
Subtitlul cărţii include termenul „pestriţe“, suficient de 
ambiguu pentru a vă lăsa libertatea de a alege unde ați 
încadra răspunsurile formulate. 

Mi-am dorit ca expunerea să poată fi înţeleasă de că- 
tre un cetățean oarecare, interesat de patria sa. Nu-i o 
întâmplare. Ambiţia oricărui scriitor politic e, cum re- 
marca Leo Strauss, aceea de a pricepe lumea în care s-a 
născut şi de a o explica şi semenilor săi, oricăruia dintre 

ei. Volumul împrumută, de aceea, stilul eseistic, dar la 
final cuprinde câteva recomandări de lectură, extrase din 
bibliotecile savante pe care le-am frecventat, în ultimii 
treizeci de ani, pentru a desluși ce s-a întâmplat, de fapt, 
cu noi. 


A fost sau n-a fost revoluţie? 


Prin anii nouăzeci se spunea că, dacă în Polonia s-au 
scurs zece ani între apariţia sindicatului Solidaritatea și 
organizarea primelor alegeri libere, dacă ungurii au trudit 
zece luni ca să scape de Jânos Kâdâr, dacă în Cehia au 
fost necesare zece zile pentru a face „revoluţia de cati- 
fea“, românilor le-au fost de ajuns zece ore ca să-l răs- 
toarne pe Ceaușescu. Butada elogia viteza schimbării de 
la noi. Mai târziu, comparaţia dintre fostele ţări comu- 
niste sublinia, în cazul României, mai puţin repeziciunea, 
cât caracterul neașteptat al revoluţiei. 

Unii l-au explicat printr-o... absenţă. Mai precis, ei 
afirmau că revoluţia a luat pe toată lumea prin surprin- 
dere, întrucât românii nu au avut, precum polonezii, 
cehoslovacii sau ungurii, grupuri masive de opozanți și 
de disidenţi care să pregătească schimbarea. Amploarea 
contestării fiind modestă, ea a fost compensată de o des- 
cătuşare bruscă şi violentă a energiilor. O teză contrară 
afirmă că răsturnarea lui Ceaușescu a fost minuţios pre- 
gătită de către o echipă de complotiști, discreţi şi eficace. 
Teza circulă în diverse variante: lovitura de stat ar fi fost 
fe susținută de sovietici, ba chiar de Mihail Gorbaciov 
personal, fie pusă la cale de unguri, fie ar fi fost un 
complot patriotic, pur românesc, copt de generali și no- 
menclaturiști, care s-au regăsit în decembrie 1989 în 

Consiliul Frontului Salvării Naţionale. Acesta e numele 
comitetului revoluţionar instalat atunci în fruntea sta- 
tului, care a afirmat că nu făcea decât să ocupe „vidul de 
putere“ creat de fuga spectaculoasă a soților Ceauşescu 
de pe sediul fostului Comitet Central al Partidului Co- 
munist Român. Paradoxal este că şi dictatorul pomenise 
o maşinațiune politică externă, dirijată de „cercurile im- 
penialiste și șoviniste“, sintagmă din limba de lemn care 
desemna puterile occidentale și pe vecinii maghiari... 
Un alt fir narativ susține că, revoluţie sau complot, 
evenimentele din decembrie 1989 au fost un gest de cu- 
raj. Nemulțumiţi, cetățenii — ori, după caz, doar unelti- 
torii — s-au deşteptat din „somnul cel de moarte“. Aici 
intervine însă o altă controversă: cine și când a dat star- 
tul protestelor? Unii ieşeni afirmă sus și tare că totul a 
început în fosta capitală a Moldovei pe 14 decembrie, zi 
proiectată pentru aţine un miting, zădărnicit, însă, până 
la urmă de arestările numeroase operate de Miliția regi- 
mului. Pentru timişoreni, ziua de 16 decembrie este cea 
decisivă: atunci, cetățenii oraşului au transformat o 
mică adunare de solidaritate cu pastorul reformat Tokes 
Lăszlo într-o revoltă anticomunistă. În fine, numeroși 
sunt cei care consideră că noaptea de 21 spre 22 decem- 
brie este momentul inaugural al insurecției: atunci, în 
Piaţa Universităţii din centrul Bucureștiului, mai mulți 
protestatari împotriva regimului au rezistat asaltului 
forțelor de ordine și de securitate; strigătul lor disperat 
„vom muri şi vom fi liberi“ a stimulat solidaritatea ce- 
lorlalți locuitori ai capitalei, coborâţi în număr foarte 
mare în stradă a doua zi și forțându-l astfel pe Ceaușescu 
să abandoneze puterea. Mai sunt și cei care susțin că 
revoluţia a început pe 22 decembrie la prânz, în clipa 

când poetul Mircea Dinescu şi actorul Ion Caramitru au 
apărut în studioul televiziunii române şi au anunţat că 
„Dumnezeu şi-a întors fața către români“ şi că „dictato- 
rul a fugit“. 

Atât momentul, cât şi locul în care a început revoluția 
sunt, după cum se vede, incerte. Nu este clar ce s-a petre- 
cut: iată singura concluzie împărtășită de toată lumea! 
Controversele asupra rolului unor personaje adaugă alte 
incertitudini: de ce a plecat Ceaușescu în vizită oficială în 
Iran, într-un moment când lucrurile luaseră deja o turnură 
gravă la Timișoara? Generalul Milea, ministrul ceauşist al 
apărării, a fost oare ucis pentru trădare sau s-a sinucis, cum 
a susținut partidul unic într-unul dintre ultimele sale co- 
municate? Cine au fost „teroriștii“ care au tras asupra civi- 
lilor? De ce a fost condamnat la moarte Ceaușescu? Procesul 
intentat lui şi soției sale n-a fost cumva o mascaradă? Care 
a fost rolul armatei în reprimarea manifestanţilor? Dar al 
Securităţii? În câte locuri din ţară nu s-a petrecut, de fapt, 
nimic și-n câte a fost cu adevărat o revoluţie? A fost sau n-a 
fost? Sunt doar câteva dintr-un şir foarte lung de întrebări 
fără răspuns, care fac imposibilă reconstituirea. Nu au 
ajuns la o concluzie credibilă nici istoricii, care au publicat 
numeroase volume de documente, și nici comisiile parla- 
mentare de anchetă create la începutul anilor nouăzeci: 
una prezidată de o vedetă a cinematografiei comuniste — 
Sergiu Nicolaescu — şi o alta având în frunte un fost deținut 
politic, Ticu Dumitrescu. Interpretările date răsturnării de 
regim sunt atât de încâlcite și de confuze încât până și 
termenul revoluţie a fost discreditat, preferându-i-se ade- 
sea un sinonim depreciativ, „evenimente“. 

Istoricii consemnează, totuși, două mărturii preţioase, 
cea a Doinei Cornea, una dintre puţinele voci disidente 

din anii optzeci, și cea a lui Corneliu Coposu, lider țără- 
nist care a reînființat partidul lui Maniu și Mihalache şi 
a cărui luciditate a fost recunoscută cvasiunanim abia 
după moarte. Și Cornea, și Coposu au considerat că revo- 
luţia a fost veritabilă, dar că a fost confiscată. Altfel zis, 
pornită ca o revoltă a cetățenilor din câteva mari oraşe, ea 
a sfârşit prin a fi acaparată de către un grup compus din 
activişti ai eşalonului secund al PCR și din militari. Aceş- 
tia s-au înfățișat ca „emanaţie“ a revoluţiei, lăsând să se 
înțeleagă că ea nu a fost o mișcare anticomunistă, ci una 
împotriva lui Ceaușescu, liderul care ar fi „întinat idealu- 
rile socialiste“, cum a afirmat Ion Iliescu, capul comitetu- 
lui revoluţionar. 

Violenţa a rămas specificul românesc al schimbării 
revoluționare: pentru a deosebi acest caz de revoltele 
anticomuniste din toate celelalte țări foste comuniste, 
cele din urmă au fost numite „refoluţii“. Termenul a fost 
creat de Timothy Garton Ash, pentru a acoperi ameste- 
cul de schimbări majore din politică şi din economie, 
produse prin reforme negociate, nu prin insurecție. În 
cazul României, tradiția istorică a fost, într un fel para- 
doxal, confirmată. 1989 a intrat în cronologia noastră 
politică încărcat cu o ambiguitate perfect comparabilă 
cu a celorlalte două momente definite ca „revoluționare“ 
în modernitatea noastră: este vorba despre mișcarea de 
la 1848 şi despre arestarea lui Antonescu în august 1944, 
definită mai târziu de propagandiștii PCR ca „revoluţie 
antifascistă şi antiimperialistă“. În toate cele trei cazuri, 
schimbarea de regim este certă, iar transcrierea ei con- 
stituțională — lentă. E interesant să comparăm şi alte 
consecinţe juridice ale acestor mişcări politice: la pa- 
şopt, revoluționarii au fost arestaţi sau împinși la exil; 

un secol mai târziu, tabăra pro-sovietică implicată în 
arestarea lui Antonescu a pus stăpânire pe noul regim 
și s-a folosit de justiție pentru a arunca în temnițe elitele 
politice democratice, care avuseseră un rol determinant 
în schimbarea de regim produsă, de fapt, printr-o lovi- 
tură de stat; în sfârșit, după aproape trei decenii de la 
producerea ultimei revoluţii, responsabilul grupării care 
a preluat puterea, Ion Iliescu, a fost inculpat pentru „crime 
împotriva umanităţii“, mai precis pentru crearea unei 
psihoze colective care a condus, după fuga lui Ceaușescu, 
la uciderea a trei pătrimi din cele 1.166 de victime ale 
violenţei revoluționare. 

De felul cum e înțeles momentul 1989 depinde şi 
modul de a explica perioada ulterioară. Sigur, nimeni 
nu contestă faptul că 22 decembrie este un reper crono- 
logic semnificativ. Dar e evident că interpretarea lui în 
cheie pur revoluționară îl instituie ca moment de rup- 
tură, de discontinuitate, în vreme ce adepţii teoriei com- 
plotului îl consideră doar data la care s-a produs o uriașă 
manipulare. Ce nu neagă nimeni e faptul că au existat 
profitori politici ai revoluţiei. Organizaţi în Consiliul 
Frontului Salvării Naţionale, ei au revendicat legitimi- 
tatea străzii. În seara de 22 decembrie, acest CFSN a dat 
publicităţii o proclamaţie care a anunţat „preluarea în- 
tregii puteri din stat“. După o săptămână, Consiliul FSN 
a alcătuit un guvern, după o lună, a creat un partid cu 
același nume şi, după alte câteva zile, o instituţie intitu- 
lată Consiliul Provizoriu de Uniune Naţională. 

Acesta din urmă era compus pe jumătate din membn 
ai FSN şi pe jumătate din reprezentanţii partidelor poli- 
tice constituite în primele cinci-şase săptămâni după 
executarea Elenei şi a lui Nicolae Ceauşescu. CPUN a fost 

numit „mini-parlament“, cu intenţia de a îmblânzi astfel 
natura revoluţionară a regimului, de a-l „normaliza“. Dar 
expresia nu este deloc potrivită, fiindcă organismul re- 
spectiv a funcționat, ce-i drept, ca un for deliberativ, dar 
a fost alcătuit prin negociere și numire, iar nu printr-un 
scrutin, prin voinţa cetățenilor. Dominat de reprezen- 
tanţii FSN şi prezidat de Ion Iliescu, noul om forte al 
regimului, CPUN a pregătit primele alegeri — ţinute pe 
20 mai 1990. Ele au generat o Adunare constituantă, ac- 
tivă între iunie 1990 şi noiembrie 1991. De fapt, multe 
dintre opțiunile instituționale configurate în cadrul 
CPUN au fost preluate în Constituţie şi sunt în vigoare 
până astăzi. Revoluţia produce încă efecte directe asupra 
noastră, în ciuda faptului că legitimitatea revoluționară 
a FSN a fost contestată de la bun început. 

Contestarea a fost formulată de către politicieni, care 
începeau sau reîncepeau activitatea politică în condiţii 
de libertate, dar şi de către un actor colectiv foarte energic 
în epoca de debut a postcomunismului. Acesta a fost de- 
scris cu termenul generic „tinerii“ și era alcătuit din stu- 
denţi și elevi de liceu. Ei au reprezentat o parte însemnată 
a revoluţionarilor care au construit baricade pe străzile 
bucureştene în decembrie 1989, dar şi a celor care au par- 
ticipat la primele mișcări civice, începând din ianuarie 
1990, când ligile studenţilor au fost active în toate oraşele 
universitare. Atât în CPUN, cât şi în societate, „emanațţii“ 
au fost aspru criticaţi întrucât, deşi promiteau schimba- 
rea de regim, mențineau intact statul, aşa cum fusese 
acesta configurat de PCR. Opoziția la fesenism, cum a fost 
numită prima doctrină postcomunistă, profețea un eşec 
al tentativei de a salva statul ceauşist şi denunța imposi- 
bilitatea de a schimba regimul prin oamenii celui vechi. 
Reproșurile erau perfect îndreptățite. 

În 1989, statul român cultiva colectivismul în econo- 
mie şi își baza intervenţia în viața privată pe servitutea 
voluntară a indivizilor, era egalitarist prin ideologie, dar 
cultiva impunitatea oricărui responsabil politic, era să- 
rac şi izolat, temut şi, de fapt, fragil. El dispunea de un 
regim care nu cunoștea separarea puterilor, ci politiza- 
rea totală a exercitării lor indistincte, care maimuţărise 
instituțiile și simulase organizarea unor alegeri în ca- 
drul cărora partidul unic prezenta câte un candidat, iar 
din 1975 chiar doi sau trei, cu toţii din rândurile sale. 
Revoluţia a măturat impostura totalitară. lar ultimele 
trei decenii au fost martorele unui dublu proces: pe de 
o parte, statul a fost eliberat din chingile comuniste şi 
construit încet-încet după modelul celui vestic, reluând 
tradiția „modernizării prin occidentalizare“ inițiată în 
ultima parte a secolului al XIX-lea și întreruptă de sovie- 
tizarea vieții publice; pe de altă parte, regimul a fost or- 
ganizat potrivit principiilor ce întemeiază democraţiile 
liberale, adică urmărind simultan divizarea, dar şi limi- 
tarea puterilor. 


Ce regim avem? 


Unul dintre primele lucruri făcute de comitetul revolu- 
ționar, în decembrie 1989, a fost să suprime Constituţia 
ceauşistă. Era un gest menit să marcheze separarea de 
trecut. Se va vădi că, pentru mulți dintre noii lideri, era 
vorba mai degrabă despre o despărţire de Ceauşescu de- 
cât despre o desprindere de comunism. Dar pentru ca 
lucrurile să pară serioase, iar divorțul de vechea orându- 
ire să nu poată fi tăgăduit de cineva, Constituţia regimu- 
lui precedent a fost aruncată la coş. 

Alţii — ungurii sau polonezii — au preferat în 1989 să 
amendeze textele constituţiilor lor comuniste şi abia mai 
târziu, când democratizarea era cât de cât consolidată, să 
compună altele noi. Liderii români care au umplut „vidul 
de putere“ s-au arătat mai grăbiţi şi, în aparenţă, mai radi- 
cali. Suflul revoluţionar a fost mai puternic decât dorinţa 
de negociere, dominantă în celelalte țări ex-comuniste. 

Vreme de doi ani, am avut o ţară fără Constituţie. Nu 
era prima dată în secolul XX când se întâmpla așa ceva. 
Între septembrie 1940 și august 1944, sub dictatura lui Ion 
Antonescu, fusese a fel, iar din decembrie 1947 până în 
aprilie 1948, în plin avânt al sovietizării, România a fost 
lipsită din nou de o temelie constituţională. După căderea 
lui Ceauşescu, retorica n-a fost diferită de cele mobilizate 
în anii patruzeci: voiam să uităm iarăși trecutul recent. 

Ceva-ceva care să țină loc de Constituţie tot a existat. 
Un decret-lege din martie 1990 schiţa contururile noului 
regim. Era o lege electorală, dar care descria şi ce anume 
alegem, nu doar cum o facem. 

Prima diferențiere față de trecutul comunist privea 
funcţia prezidenţială. Aceasta nu era prea veche. Fusese 
creată de şi pentru Ceaușescu în 1974. Secretarul general 
al partidului a vrut în acel an un sceptru. Nu e o glumă! 
De fapt, chiar l-a avut, trezind stupoarea lui Salvador 
Dali, care i-a şi trimis o telegramă ironică de felicitare, 
publicată, cu mândrie patriotică, în ziarul Scânteia. Pre- 
ședintele RSR era desemnat prin vot de către membrii 
Marii Adunări Naţionale, „parlamentul“ comunist. În 
unanimitate, desigur. În primăvara lui 1990, din dorinţa 
separării de trecut, s-a luat decizia ca preşedintele să fie 
ales de popor. Dacă s-ar fi păstrat alegerea în parlament, 
am fi avut ceea ce se cheamă un „regim parlamentar“, aşa 
cum au vecinii unguri sau amicii italieni. În acele țări, 
șeful statului este desemnat de o majoritate a legislativu- 
lui. Nemţii au şi ei un președinte, ales într-un colegiu 
electoral, care include responsabili ai landurilor şi parla- 
mentari. Alegerea indirectă nu are nici o legătură cu 
ceauşismul. Majoritatea din 1990 a crezut că are. Drept 
pentru care desemnarea prin vot direct a preşedintelui a 
fost considerată suficientă pentru a marca ruptura de 
Ceauşescu. Așa a rămas. A fost păstrat, în schimb, carac- 
terul bicefal al executivului: pe lângă preşedinte avem 
şi-un prim-ministru. Pe primul dintre ei l-a numit şeful 
CFSN, pe următorii îi vor învesti parlamentele. 

O altă distanţare de „greaua moştenire“ a privit insti- 
tuţia parlamentară. MAN a fost un corp legislativ. Unul 
serios amputat de funcțiile sale, fiindcă valida deciziile 

luate de partidul unic, dar care pe hârtie figura ca adu- 
nare ce adopta legi. Când noul regim a fost alcătuit, pen- 
tru a sublinia ruptura, parlamentul a devenit bicameral. 
Ar trebui spus: a redevenit, fiindcă așa fusese începând 
din 1864 și până în 1939. Formal vorbind, Senatul a fost 
desființat în 1946 şi reinventat după 44 de ani. Culmea 
este că în 2009 un referendum a validat renunţarea la el. 
Rezultatul n-a fost pus în aplicare, dar ataşamentul față 
de o a doua cameră nu pare să fie prea mare. Dimpotrivă. 

Perceperea sistemului parlamentar este dezastruos 
de proastă. Motivul nu-i uşor de explicat: atribuțiile ca- 
merelor şi felul cum sunt desemnate le fac să semene ca 
două picături de apă. Cetăţenii nu au deloc sentimentul 
că fiecare dintre ele limitează puterea celeilalte — acesta 
fiind rostul bicameralismului —, ci că, dimpotrivă, sunt 
împreună complice la un abuz de putere. În multe ca- 
zuri nu este așa, dar, odată încetăţenită ideea coruperii 
sale, e greu să reabilitezi parlamentul. 

Conturul acestei puteri este departe de a fi clar. Profilul 
tradițional, conceput în zorii epocii moderne, este pierdut 
sau, în orice caz, mult diminuat. De pildă, bunul-simţ îţi 
indică faptul că legile sunt elaborate de parlamentari. 
Când descoperi, însă, că 90% dintre cele adoptate au drept 
inițiatori guvernele, începi să te întrebi: „și aleşii, ce fac 
aleşii?“ Acapararea agendei parlamentare de către cabinete 
nu este totuși ceva specific României de acum. Așa a fost 
și-n interbelic, așa e și-n alte regimuri europene. Ne-am 
sincronizat cu modalitățile de amenajare a relaţiei dintre 
legislativ şi executiv, dar n-am interiorizat toate subtilită- 
țile asumării acesteia într-un regim. 

La rândul ei, puterea executivă are, pentru mulţi, un 
profil incert. Ea era asociată, la origine, cu actul nemilos 

al execuţiei şi cu promptitudinea în acţiune. Azi, e pro- 
iectată ca o autoritate mai degrabă generoasă decât as- 
pră. Fiecare se crede îndreptăţit — nu-l așa? — să aștepte 
de la guvern ori de la preşedinte ceva. De multe ori, toc- 
mai pentru că nu-i în stare să facă tuturor câte un cadou, 
precum Moş Crăciun, executivul pare să fie nătâng ori, 
în cel mai fericit caz, să acţioneze leneș. Aşa se explică și 
fascinația pentru figurile populiste care lasă impresia că 
pot să „rezolve“ problemele omului simplu, tranşând, 
pe de altă parte, ca pe vremuri lucrurile mult amânate 
de politicienii normali, prea normali. 

Să revenim, însă, la întrebare: ce regim avem? 

În teorie, regimul este definit de relaţia dintre execu- 
tiv şi legislativ. De la Montesquieu până azi, a treia pu- 
tere — cea judecătorească — nu intervine în articularea 
regimului, deși este parte a acestuia. Celelalte două pu- 
teri sunt cele care îi dau profilul. lar cea mai simplă de- 
finiție este următoarea: când legislativul şi executivul 
cooperează, întrucât al doilea decurge din primul, avem 
un regim parlamentar. Când cele două puteri se con- 
fruntă, fiindcă sunt alese în mod separat, regimul este 
numit prezidenţial. În România, n-avem nici unul, nici 
celălalt, ci o formă mixtă, intitulată regim semi-prezi- 
denţial. De ce? 

Într-un regim parlamentar, cetățenii merg la urne, pe 
baza votului lor se formează camera sau camerele, o ma- 
joritate alcătuită din unul, două sau mai multe partide 
susține un cabinet, iar dacă şeful statului este preşedinte, 
nu monarh, tot o majoritate din parlament îl desemnează 
și pe el, dându-i un rol mai degrabă protocolar. Un singur 
vot constituie astfel — direct și indirect — toate puterile. 
Legislativul și executivul cooperează — de pildă, în fixarea 

priorităților în legiferare —, dar se și controlează reciproc: 
guvernul, învestit de o majoritate, poate fi dărâmat tot de 
o majoritate, iar premierul — la rândul său — poate dizolva 
camerele, chemând cetăţenii la un nou scrutin. La noi, 
nu-i așa. Nu avem nici preşedinte ales în camere, nici di- 
zolvarea acestora de către premier. 

N-avem însă nici regim prezidenţial. Fiindcă într-unul 
de acest tip scrutinul pentru legislativ și cel pentru execu- 
tiv sunt complet separate. Guvernul nu este, ca-n regimul 
parlamentar, emanaţia unei camere. Ci a preşedintelui. 
Odată ales, acesta își formează echipa cu care guvernează. 
lar ea nu poate fi demisă prin votul unei (sau unor) camere 
desemnate printr-un cu totul alt vot. Într-un regim prezi- 
denţial, nu există un șef al statului şi unul al guvernului: 
cele două funcţii sunt asumate de aceeași persoană. 

România a ales — ca multe alte țări europene, de pildă 
Franţa, Irlanda sau Austria — un regim aflat la mijloc. 
Avem scrutine distincte pentru cele două puteri, chiar 
dacă ele s-au ţinut uneori în aceeași zi. Odată ales, parla- 
mentul învesteşte un guvern, condus de un prim-minis- 
tru. Preşedintele este desemnat, cum spuneam deja, tot 
prin vot popular. Ba chiar poate dizolva — nu-i ușor și 
nici nu s-a întâmplat vreodată — camerele. Dar nu-l poate 
schimba pe premier. Doar puterea care l-a zămislit pe 
acesta îl poate și răsturna. 

Regimurile semi-prezidenţiale nu sunt toate la fel. Cel 
francez, de pildă, îi îngăduie preşedintelui să dizolve ori- 
când camerele, invocând existenţa unei crize politice, şi 
să prezideze întotdeauna reuniunile guvernului. Cel ro- 
mânesc este mult mai rigid: președintele poate dizolva 
parlamentul doar dacă membrii acestuia refuză să înves- 
tească două guverne, iar la Palatul Victoria șeful statului 

poate merge doar invitat. Au fost premieri care nu l-au 
dorit niciodată pe preşedinte la Palatul Victoria. Dispozi- 
tivul constituţional românesc e altfel decât cel francez, 
ceea ce face ca şi regulile coabitării să fie foarte diferite. 

Comparaţia cu francezii e justificată, fiindcă ei au 
inventat chiar noțiunea de coabitare. Atunci când pre- 
ședintele are o culoare politică, iar majoritatea parla- 
mentară — o alta, regimul obligă la o convieţuire, care e 
nesuferită ambelor părţi. Se poate întâmpla așa ceva și 
într-un regim prezidenţial. In cele semi-prezidențţiale, 
se ajunge la asemenea situaţii când scrutinele sunt de- 
cuplate. Campionul coabitărilor a fost Jacques Chirac: 
el a trăit-o pe prima ca premier, în vremea când preşe- 
dinte era Francois Mitterrand, iar pe a doua când a fost 
preşedinte, iar premier i-a fost Lionel Jospin, ajuns în 
poziția cu pricina în urma unor alegeri anticipate, pro- 
vocate chiar de şeful statului. 

Au fost şi la noi coabitări, dar ce e şi mai interesant este 
faptul că acestea au părut să schimbe natura regimului. 
Cel mai clar s-a văzut acest lucru în vremea lui Traian 
Băsescu, când parlamentul l-a suspendat pe preşedinte, 
dorind să dicteze regulile coabitării. Cetăţenii n-au validat, 
însă, decizia deputaţilor şi senatorilor, fiind prea puțin 
interesaţi de confruntarea celor două puteri, care ajunsese 
să semene cu una dintr-un regim prezidenţial. Când, în 
schimb, şi fotoliul de la Cotroceni, şi cel de la guvern au 
fost ocupate de colegi de partid, regimul a părut să capete 
monotonia unuia parlamentar, deşi preşedintele — dată 
fiind alegerea sa directă — avea mai multă legitimitate de- 
cât premierul, care-i validat de deputaţi şi senatori, nu de 
către cetăţeni. 

Cum oscilația regimului între cele două modele — 
parlamentar și, respectiv, prezidențial — a fost destul de 

mare, era natural să apară un soi de arbitru. Acest arbitru 
este Curtea Constituţională. Care a profitat de rolul ce 
i-a fost acordat începând din 2003, când Constituţia 
adoptată în 1091 a fost revizuită. Până atunci, CCR ju- 
deca dacă o lege este sau nu în acord cu Constituţia, dar 
decizia ei putea fi răsturnată de o super-majoritate din 
camere. La revizuire s-a statuat că decizia Curţii este una 
fără apel. Încet încet, judecătorii săi au fost solicitaţi să 
tranșeze atât conflictele dintre puterile statului — în pri- 
mul rând, dintre preşedinte și camere, dar și dintre pre- 
şedinte și guvern —, cât și lucruri mult mai mărunte, care 
țin de legiferarea curentă, punând mai curând o pro- 
blemă de oportunitate decât una de constituţionalitate. 
Dar Curtea nu s-a sfiit să tranșeze în toate cele. 

De la un punct încolo, puterea ei a devenit foarte mare. 
Partidele aflate în opoziție au început să acuze politizarea 
celor nouă Judecători. Au profitat, ce-i drept, de faptul că 
unii dintre aceștia au fost înrolați politic înainte de nu- 
mire și au părut să rămână aşa şi-n noua poziţie. Instituţia 
creată pentru a evalua acordul legilor cu Constituţia a fost 
arătată cu degetul ca fiind partizană. Alţii au văzut un 
pericol diferit: legitimitatea democratică a puterilor a fost 
înlocuită treptat cu cea a judecătorilor care nu sunt aleşi, 
ci numiți. Revolta împotriva CCR este, pe fond, una care 
cere întoarcerea la democraţie, adică la responsabilitatea 
aleşilor şi la independenţa judecătorilor constituţionali. 

Proiecte de schimbare a Constituţiei au fost mai multe. 
Un referendum din 2009 a validat, de pildă, reducerea 
numărului de deputaţi la maximum 300. O comisie de 
experți recomandase cu un an înainte numeroase alte 
piste pentru a o reforma. Unii regretă că nu s-a ajuns la o 
Constituţie nouă sau că, măcar, cea de acum nu a fost 

îmbunătăţită, schimbând-o „pe ici, pe colo, şi anume în 
punctele esenţiale“, cum zicea Farfuridi. Un calcul simplu 
ne poate aduce cu picioarele pe pământ. Din 1866, când 
s-a adoptat un prim text cu acest nume, și până la căderea 
comunismului, am avut şase constituții, media de viaţă 
a uneia fiind de douăzeci de ani. Cea adoptată în 1991 va 
împlini în curând treizeci. Stabilitatea nu e tocmai cel 
mai rău lucru în asemenea chestiuni. O vădeşte chiar 
Constituţia pe care am luat-o drept model imediat după 
urcarea pe tron a lui Carol I, cea belgiană. Adoptată în 
1831, ea este şi astăzi în vigoare... 





De câţi ani este nevoie 
pentru o democrație? 


De douăzeci, a zis în 19go Silviu Brucan, un fost înalt 
demnitar al regimului comunist, intrat în disidență spre 
sfârşitul anilor optzeci şi devenit, apoi, stâlp al regimu- 
lui neocomunist. Declaraţia a stârnit controverse. Mulţi 
spuneau că perioada ar fi prea lungă, că nu vom avea — 
altfel zis — nevoie de atâția ani. Foarte puţini au crezut 
atunci că „profeția“ s-ar putea dovedi, dimpotrivă, prea 
optimistă. Acum, când au trecut deja trei decenii de la 
formularea ei, mai sunt voci care afirmă că democraţia e 
încă un ideal, nu o realitate. Cum stau, de fapt, lucrurile? 

Un răspuns direct ar suna cam așa: dacă n-am fi fost 
o democraţie, nu intram în Uniunea Europeană. Între 
condiţiile de aderare formulate în 1992 și cunoscute 
drept „criteriile de la Copenhaga“, figurează stabilitatea 
instituțiilor care garantează democraţia. Exigenţele eu- 
ropene sunt severe şi nu cred că avem motive să credem 
că funcţionarii de la Bruxelles ori politicienii din state- 
le-membre s-ar fi înşelat în privinţa noastră, atunci când, 
în 2007, am fost primiţi în Europa. Deducem de aici că, 
dintr-o perspectivă instituțională, a fost nevoie de 17 ani 
pentru a trăi într-o democraţie. Cam atât durase şi regi- 
mul similar din perioada interbelică. În 2020, stăm deja 
mult mai bine decât atunci, judecând strict cronologic. 

Comparaţia e foarte relevantă. În perioada dintre cele 
două războaie, am avut pluralism politic, am avut alegeri 
la termen sau, de câteva ori, anticipate, presa era relativ 
liberă — adică, în ciuda cenzurii, putea publica vrute și 
nevrute —, participarea electorală a sporit o vreme, după 
care s-a plafonat și tot așa. Astăzi avem ceva în plus. Și 
anume alternanţa. Iată un lucru ce trebuie lămurit. Și-n 
perioada interbelică, partidele aflate la putere treceau în 
opoziţie şi invers. Diferenţa privește mecanismul acestei 
treceri. Între 1919 și 1937, la fel ca-n toată epoca începută 
la 1871,schimbarea de guvern era controlată de către rege. 
EI şi doar el hotăra dacă demite sau nu un premier. Atunci 
când numea unul nou, îi îngăduia să facă alegeri, dacă 
respectivul avea nevoie de sprijin parlamentar suplimen- 
tar. lar cetățenii erau chemați la urne şi confirmau decizia 
suveranului. Mecanismul a fost gândit pentru a stabiliza 
sistemul politic: într-adevăr, în primii patru-cinci ani după 
ce a ajuns în România, Carol a descoperit cât de instabile 
sunt guvemele și a căutat o soluţie. Alta decât instalarea 
rotativei guvernamentale sub controlul său n-a găsit. 

În perioada recentă, alternanţa este hotărâtă exclusiv 
de către cetăţeni. leşiți din comunism, regim în cadrul 
căruia partidul controla toate puterile, ei au schimbat 
guverne prin voinţa lor, adică la urne. Prima dată s-a 
întâmplat în 1996. Din acel moment, a devenit o regulă 
ca partidul care organizează alegeri să treacă, după nu- 
mărarea rezultatelor şi distribuirea mandatelor, în opo- 
ziție. Coaliția CDR a organizat scrutinul din 2000 și nu 
numai că a pierdut puterea, dar nici măcar n-a mai intrat 
în parlament. După patru ani, PSD a gestionat alegerile 
și s-a găsit, după închiderea urnelor, în opoziţie. În 2007, 

în momentul aderării la UE se consumaseră deja trei al- 
ternanţe. La începutul tranzițiilor postcomuniste, crite- 
riul stabilizării democratice era realizarea schimbării 
pașnice la putere. După o vreme, când s-a văzut că norma- 
lizarea e mai complicată, de la țările din Europa Centrală 
şi de Est se aştepta să treacă „testul dublei alternanţe“. 

Noi am bifat, cum spuneam, trei şi am devenit euro- 
peni cu acte-n regulă. După aceea, lucrurile s-au compli- 
cat oleacă. În 2008, când s-a ţinut iarăşi un scrutin, la 
putere era un guvern liberal, iar după alegeri s-a alcătuit 
o „mare coaliție“ din care liberalii nu făceau parte. Dar 
patru ani mai târziu, logica alternanţei decise la urne a 
fost întreruptă: guvernul s-a schimbat chiar înainte de 
alegeri și le-a câștigat, şi nu oricum, ci cu două treimi din 
voturi. Chiar dacă nu mai intervenea în joc şeful statu- 
lui — a cărui putere a fost, dimpotrivă, mult slăbită în acel 
an —, 2012 a părut să fie un soi de stranie întoarcere în 
interbelic, mai ales din pricina scorului din dreptul în- 
vingătorilor, care le a permis să câştige majoritatea co- 
vârşitoare a mandatelor. În 2016, scrutinul a fost pregătit 
de un guvern condus de un tehnocrat, care, deşi n-a can- 
didat, spera să poată continua cu o coaliție politică. N-a 
fost să fie! La Palatul Victoria au ajuns, însă, social-demo- 
crații. Cu un an înaintea alegerilor din 2020, aceştia au 
pierdut cârma executivului, fiind înlocuiţi de liberali. Va 
fi confirmată alternanţa? Sau vom avea o situaţie ca-n 
2012, când organizatorii au căpătat așa-numita „zestre 
guvernamentală“ de voturi? Ori se va petrece ceva diferit 
de tot ce-a fost până acum? 

Un lucru e cert: a crescut puterea alegătorilor, care 
nu mai sunt chemaţi să confirme o alegere făcută de 
executiv, ci sunt în stare să decidă ei înșiși configurația 

acestuia. Retoricele publice nu traduc suficient de clar 
noua situație. Dimpotrivă. Una dintre temele cele mai 
prezente în discursurile despre politică și politicieni este 
pericolul dictaturii. Nu e preşedinte care să nu fi fost 
acuzat de tentaţii dictatoriale, iar motivele au fost dintre 
cele mai năstrușnice, iar uneori de-a dreptul ridicole: dacă 
Iliescu era suspect fiindcă fusese nomenclaturist, ceea ce 
avea, desigur, un sens, în schimb, lui Emil Constanti- 
nescu i s-a reproșat că-i dictator întrucât a susținut ataca- 
rea de către NATO a vecinilor sârbi, lui Traian Băsescu i-a 
fost imputată boicotarea referendumului ce trebuia să 
confirme suspendarea sa, iar lui Klaus lohannis — origi- 
nea etnică. Toţi cei patru au fost acuzaţi că-l copiază pe 
Ceauşescu. E o tentaţie veche a opoziţiei politice de la 
noi să exagereze defectele guvernanţilor. În secolul al 
XIX-lea, domnii regulamentari au fost acuzaţi şi ei de 
abuz de putere, Cuza a fost descris ca dictator, n-au scă- 
pat de eticheta infamantă nici Brătianu ori Maniu, cum 
n-au scăpat nici alţii, inclusiv Carol 1 şi urmaşii săi. Iner- 
ţia culturii noastre publice e mare... 

A nu se înțelege că îngrijorările privind aspiraţiile 
unor partide, declarațiile sau comportamentul unor li- 
deri n-ar fi niciodată îndreptăţite. Ba bine că nu! E adevă- 
rat că la întrebarea dacă partidele antidemocratice au un 
loc în democraţie nu există un răspuns unic. Cehii, de 
pildă, au considerat că nu e deloc problematic să aibă un 
partid comunist, care-și spune „din Boemia și Moravia“. 
În fond, s-a zis, există comuniști şi-n țări occidentale. 
Care n-au cunoscut, însă, nici măcar o zi viaţa dintr-un 
regim comunist, adaugă criticii acestei toleranțe nemăr- 
ginite. La noi au fost date două răspunsuri contradictorii 
despre antidemocraţi și democrație: într-un prim moment, 

orice partid comunist a fost interzis; azi, există unul înre- 
gistrat legal. 

Cei care susțin asemenea întreprinderi politice argu- 
mentează că partidele comuniste sunt o reacţie la sporirea 
inegalităților economice sau sociale din sânul societăţi- 
lor. Sunt încă populare schemele de gândire concepute 
în secolul al XIX-lea şi care pot fi rezumate la o întrebare: 
dacă un regim îngăduie ca 20% din cetăţeni să deţină 
80% din bogăţie, iar ceilalți 80% — restul de 20%, oare 
mai poate el purta numele de democraţie? Aşa s-a născut 
ideea „democraţiei sociale“, al cărei singur rost ar fi di- 
minuarea inegalităților, eliminarea diferențelor de rang 
şi statut. În România, dezbaterea despre regimul demo- 
cratic purtată în aceşti termeni este mai degrabă acade- 
mică decât politică. 

Neglijată este, însă, și o anumită lectură politică a de- 
mMocraţiei, care pune accentul nu doar pe alternanță — 
factorul-cheie deja amintit —, ci şi pe mecanismele de 
producere a compromisului. Este vorba, de fapt, despre 
un element împrumutat din așa-numitele „democraţii 
consensuale“, de tip belgian, olandez sau elveţian, adică 
din societăți fragmentate etnic, religios sau cultural, care 
asumă clivajele interne prin largi înţelegeri politice, re- 
zultat al unor negocieri detaliate. În asemenea societăți, 
elitele politice sunt judecate din punctul de vedere al ca- 
pacităţii lor de a genera un compromis rezonabil, care să 
includă cât mai mult din interesele diverselor grupuri. 
Traducerea politică a acestei filozofii este guvernul de 
coaliție. Deși era mai eterogenă decât este astăzi, România 
n-a avut o cultură a compromisului politic înainte de al 
Doilea Război Mondial. Guvernele erau aproape tot tim- 
pul monocolore şi în puține ocazii rodul unor înțelegeri 

făcute între facțiuni. Logica urmată de politica româ- 
nească a fost confruntarea necruțătoare, orice mână în- 
tinsă adversarului fiind judecată drept trădare şi sever 
amendată. 

Compromisul nu este privit cu simpatie nici în peri- 
oada recentă. În ciuda acestei impopularităţi, au existat 
mai multe guverne care asociau un număr însemnat de 
partide. Dar în lipsa unei veritabile culturi politice con- 
sensuale, respectivele guverne au fost afectate de insta- 
bilitate și n-au reușit să aclimatizeze filozofia democraţiei 
consensuale. Baricadele de pe care se înfruntă „ai noștri“ 
și „ai lor“ sunt mai populare decât „masa rotundă“, sim- 
bol al compromisului care nu compromite. Pe de altă 
parte, e interesant de remarcat că experiența primului 
mare compromis guvernamental — ca şi a cabinetelor 
aflate la putere în perioada 1996-2000 -—a născut, în rân- 
dul celor care nu credeau prea mult în democraţie, con- 
vingerea că „toate partidele sunt la fel“, adică sunt mai 
degrabă un lucru rău decât unul bun. O temă mereu re- 
luată din 2000 încoace. 

Discuţia este relevantă şi într-un context mai larg, eu- 
ropean. Construcţia instituţiilor UE a fost inspirată de 
modelul consensual al democraţiei. Mult mai complex 
decât un cadru naţional, peisajul politic european include 
Parlamentul, care reprezintă direct voinţa cetățenilor, 
Consiliul Uniunii Europene, care reuneşte miniştrii din 
guvernele statelor-membre, Colegiul comisarilor, un cvasi- 
guvern la nivel european, alcătuit deocamdată după re- 
gula „un comisar din fiecare stat-membru“ şi Consiliul 
European, for politic în care — prin premier sau preșe- 
dinte — e reprezentat fiecare stat în parte și care a dobân- 
dit puteri tot mai mari în ultimul deceniu. Legislația 

europeană este rezultatul confruntării dintre aceste patru 
instanţe politice, dar şi al cooperării lor. 

Aderarea la UE în 2007 a îngăduit României participa- 
rea la democraţia europeană prin deputaţii aleși în Parla- 
mentul de la Strasbourg, prin contribuţiile miniştrilor în 
cele zece „formaţiuni de lucru“ ale Consiliului Uniunii 
Europene, prin cei patru comisari trimiși în Colegiu din 
2007 până acum, Ca şi prin cei doi președinți care ne-au 
reprezentat în Consiliul European. Conturul acestor in- 
stituţii şi, în consecinţă, limitele mandatelor asumate în 
cadrul lor nu sunt încă foarte clare pentru alegătorii noș- 
tri şi nu doar pentru ei. Uneori, politicieni români de înalt 
nivel au confundat Consiliul UE cu Consiliul European, 
ba chiar şi cu organizaţia interguvernamentală numită 
Consiliul Europei, ori au vorbit în calitate de deputaţi 
europeni ca şi cum ar fi fost membri ai guvernului de la 
București, nu reprezentanți ai cetățenilor. 

Procesul de învăţare e departe de a fi încheiat. lar el va 
reuși atunci când atitudinea îmbrăţişată la nivel euro- 
pean 0 va inspira Şi pe cea din politica naţională, atunci 
când va fi căutat cel mai mic numitor comun, iar nu doar 
cel mai mare diferenţiator al forțelor politice. 


E România stat de drept? 


Una dintre confuziile regretabile făcute frecvent este cea 
dintre democraţie și stat de drept. A le suprapune e ile- 
gitim din punct de vedere conceptual. 

Democraţia este, așa cum am văzut, un regim bazat 
pe alternanță, organizată prin intermediul alegerilor. 
După prăbușirea totalitarismelor, la începutul anilor 
nouăzeci, în lipsa unui concurent ideologic serios, de- 
mocraţia a fost transformată, cum observa Pierre Ma- 
nent, dintr-un regim într-un soi de „religie universală“. 
Realitatea ei, modul în care a fost amenajată a obligat, 
totuși, la operarea unei distincţii între democraţii con- 
solidate și democraţii fragile. Azi, idealul democratic nu 
mai pare să fie împărtășit de toată lumea: unii au procla- 
mat califatul, iar alții au revenit la autoritarisme. 

Pe de altă parte, stat de drept este numele românesc 
dat expresiei rule of law. Există un sens slab al său — cel 
inspirat de filozofia juridică a lui Hans Kelsen — potrivit 
căruia ar fi stat de drept acela care dispune de o Consti- 
tuție. Dacă-l acceptăm, atunci România este, încă din 
1862, un asemenea stat şi, de fapt, aproape orice alcătuire 
politică de azi ar merita să fie calificată astfel. Fiindcă 
sunt rare locurile unde să nu fi fost edictată o Constituţie. 
Aşa gândeau și acei membri ai primului parlament post- 
comunist care, în decembrie 1991, au exclamat fericiţi 

că avem un stat de drept întrucât dobândeam, în fine, 
după doi ani de vid constituţional, o lege fundamentală 
care purta onorantul nume de Constituţie. Dar aceia nu 
realizau că dacă rule of law ar însemna doar să dispui de 
un text cu un așa titlu, atunci și constituţiile lui Dej şi 
Ceauşescu, și cea a lui Carol Il ne-ar fi oferit un aseme- 
nea statut. 

Rule of law ar trebui să fie tradusă mai degrabă prin 
„domnia legii“, fiindcă este vorba despre un nume nou 
dat unui principiu vechi de funcţionare a unui stat mai 
curând decât despre o formă propriu-zis nouă de stat. Mai 
precis: principiul potrivit căruia guvernarea legilor e su- 
perioară guvernării persoanelor. Există democraţii care 
nu cunosc domnia legii — de pildă, cele numite „popu- 
lare“ sau „reale“, care au fost asumate de comuniști —, dar 
este de neconceput un stat de drept în absenţa cadrului 
politic oferit de reprezentativitate. Într-adevăr, domnia 
legii este un principiu concretizat, aşa cum arăta Nor- 
berto Bobbio, prin intermediul mai multor mecanisme 
politic-constituționale pe care le găsim doar în democra- 
țiile contemporane: primul este controlul legislativului 
asupra executivului; al doilea — controlul funcţionării 
legislativului printr-o instanţă de tipul curţii constituţi- 
onale; al treilea mecanism este autonomia puterii locale 
în raport cu cea centrală, iar cel din urmă — instituirea 
unei justiţii independente faţă de celelalte două puteri. 

Distincția democraţie-stat de drept este utilă şi pen- 
tru a înţelege istoria noastră politică. Până la al Doilea 
Război Mondial regimul românesc cunoştea alternanţa, 
în forma deja arătată, dar nu şi domnia legii. Într-adevăr, 
dacă urmărim punct cu punct criteriile enumerate mai 
sus, vom observa că în acea perioadă, cu o expresie a lui 

Matei Dogan, nu aveam guverne parlamentare, ci parla- 
mente guvernamentale, iar regele era atât capul puterii 
executive, cât și parte a puterii legislative. Controlul de 
constituționalitate, asigurat încă din 1912, de la celebra 
„afacere a tramvaielor“, prin Curtea de Casaţie, a fost sti- 
pulat explicit în textul Constituţiei de la 1923. Centrul 
controla cu autoritate periferia. În fine, justiţia s-a vădit 
rareori independentă de membrii puterii legislative şi ai 
celei executive, cu toate că imunitatea era limitată la opi- 
nii şi voturi în exercițiul mandatului, iar punerea sub 
urmărire a miniștrilor era posibilă, cu acordul a două 
treimi din membrii corpurilor legiuitoare. 

După 1990, situația e mult diferită. Mai întâi de toate, 
din punct de vedere formal. Separația puterilor n-a fost 
prevăzută în chip explicit în textul Constituţiei din 1991, 
dar a fost introdusă odată cu revizuirea acesteia din 2003. 
Legislativului i-au fost încredințate mai multe instru- 
mente de exercitare a controlului asupra puterii executive. 
Nu toate sunt folosite așa cum s-ar cădea. Deciziile parla- 
mentului sunt supuse controlului de constituționalitate 
şi tot din 2003, deciziile Curţii Constituţionale, odată pro- 
nunțate, rămân definitive; până atunci, ele puteau fi inva- 
lidate cu o majoritate de două treimi din membrii fiecărei 
camere. Mai multe legi au instituit forme de autonomie 
locală, inclusiv fiscală, dar centrul continuă să controleze 
provincia. În sfârşit, deşi independenţa şi inamovibilitatea 
judecătorilor sunt proclamate în Constituţie, separarea 
justiţiei de celelalte puteri a născut numeroase dezbateri. 
Acestea au acaparat atenţia în așa măsură încât întrebarea 
„e România un stat de drept?“ a ajuns să fie corelată exclu- 
siv cu statutul și funcţionarea sistemului de justiție. Su- 
biectul a intrat, de altfel, în dezbaterea cotidiană, mai ales 

din clipa în care a fost instituit Mecanismul de Cooperare 
şi Verificare (MCV). 

MCV este rodul unui compromis: dacă în 2007, UE 
considera România o democraţie veritabilă, nu la fel stă- 
teau lucrurile în privința domniei legii, care este la rândul 
ei 0 condiţie sine qua non pentru a deveni stat-membru. Ca 
să nu fie amânată intrarea în Europa a unor țări care fu- 
seseră decuplate oricum de restul plutonului ex-comu- 
nist — Bulgaria a fost alăturată de la bun început României 
în categoria „codașelor“ integrării —, Comisia a instituit 
un mecanism destinat să ușureze rezolvarea problemelor 
din justiție din cele două ţări, pentru ca statele-membre 
din acel moment — 25 la număr — să fie de acord cu adera- 
rea noastră şi a vecinilor de la sud. Zis şi făcut. În 2007 
românii şi bulgarii au aderat, deşi domnia legii șchiopăta, 
lar MCV a fost activat, urmând ca o dată (sau chiar de 
două ori) pe an Comisia să prezinte un „raport de pro- 
gres“, în care să explice mai întâi ce s-a făcut și, mai apoi, 
ce mai rămânea de făcut pentru ca justiția să fie indepen- 
dentă. Mecanismul era gândit să funcționeze 2-3 ani şi să 
dezvolte o cooperare efectivă cu Bucureștiul (şi cu Sofia). 
Previziunile erau, altfel spus, relativ optimiste. MCV este, 
însă, şi astăzi în funcţiune. De ce? 

Dimensiunea politică a problemei este cea mai impor- 
tantă. Au existat guverne, puţine la număr, cărora le-a 
păsat realmente de rapoartele prezentate și au dorit să 
repare ce e de reparat. Au existat, însă, și altele care au zis: 
evaluările făcute la Bruxelles nu sunt corecte, ne nedrep- 
tățesc, așa că nu mai facem nimic, aşteptăm să primim de 
la Comisie telefonul care ne anunţă că s-a pus capăt aces- 
tui statut degradant. Trei exemple ne îngăduie să înţele- 
gem care e miza cooperării între Bruxelles și Bucureşti, 

dar mai ales de ce România nu este nici azi, la 13 ani după 
aderare, recunoscută ca stat de drept deplin funcțional. 

Primul exemplu este cel al Direcţiei Naţionale Antico- 
rupție. Creată ca o structură aparte destinată investigării 
corupției demnitarilor, DNA a realizat, începând din 2005, 
un număr impresionant de anchete. Rapoartele Comisiei 
au elogiat an de an acțiunea acestui parchet. La București, 
numeroși politicieni au considerat, dimpotrivă, că acțiu- 
nea DNA trebuie împiedicată, fiindcă un fost premier, mai 
mulți miniștri decât ar fi nevoie pentru a alcătui câteva 
guverne, primari şi alți demnitari din partide aflate la pu- 
tere sau în opoziție au fost anchetați și, ulterior, con- 
damnați pentru corupție. Dacă denigrarea sistematică a 
procurorilor cu adevărat independenţi era considerată de 
către Comisia Europeană inacceptabilă, întrucât știrbește 
autoritatea Justiţiei, la Bucureşti atitudinea calomniatoare 
a devenit o linie de conduită şi chiar reţetă de succes pen- 
tru politicieni corupți ori pur şi simplu demagogi. 

Al doilea exemplu priveşte imunitatea parlamentari- 
lor și a foștilor miniștri. Anchetarea unor demnitari în 
funcție sau a unui fost ministru poate fi făcută, potrivit 
legii, doar cu acordul unei camere. MCV recomanda ca 
nimeni să nu fie considerat mai presus de lege și, dacă 
DNA solicită investigarea sau, după caz, trimiterea în ju- 
decată a unui responsabil politic suspect de comiterea 
unor fapte de corupţie, justiția să nu fie împiedicată să-şi 
facă treaba. În numeroase rânduri, majorități parlamen- 
tare au blocat anchete sau procese în care erau implicaţi 
foşti sau actuali membri ai elitelor parlamentare ori gu- 
vermnamentale. Compoziţia politică a acestor majorităţi a 
variat. Dar social-democraţii n-au lipsit niciodată din ele. 
Uneori, ridicolul acestui blocaj a întrecut orice limită: 

înaintea unui vot care urma să tranşeze dacă — da sau nu — 
un senator avea să-şi piardă imunitatea, pentru ca justiţia 
să se poată pronunţa, el a fost uns cu mir de o colegă, în 
vreme ce alții băteau mătănii... Orice situaţie de acest fel — 
şi au fost multe! -— este interpretată de Comisia de la 
Bruxelles, pe bună dreptate, ca o intervenţie ilegitimă a 
puterii legislative în acțiunea puterii judecătoreşti, deci 
ca o încălcare brutală a domniei legii. 

În fine, în perioada de la crearea MCV şi până azi, în 
ciuda unor progrese de etapă, contrazise ulterior de paşi 
semnificativi înapoi, au apărut şi crize noi ale statului de 
drept. Cea mai gravă a fost cea din 2012, când majoritatea 
parlamentară de la Bucureşti i-a demis în decurs de câ- 
teva ore pe Avocatul Poporului, pe preşedinţii celor două 
camere, ca şi pe preşedintele republicii, în disprețul avi- 
zelor date de Curtea Constituţională și folosind un set de 
ordonanţe de urgenţă. Considerând că ţara trece printr-o 
gravă derivă a regimului, Comisia Europeană a interve- 
nit atunci mai hotărât decât a făcut-o în alte ocazii şi a 
formulat un număr de recomandări pentru revenirea la 
normal. Între acestea figura şi una care cerea ca Avocatul 
Poporului să fie ales în mod consensual dintre candidaţii 
care nu au o afiliere la vreun partid. Consultări politice 
raționale pot rezolva această problemă într-un timp re- 
zonabil. Nici până azi ea nu a fost soluționată. Un fost 
prim-ministru național-țărănist trecut la PNL și o fostă 
deputată europeană liberală au fost numiţi în funcție: ei 
şi-au abandonat, ce-i drept, eticheta partizană, dar ime- 
diat ce au fost numiţi au ignorat cerința neutralității. 

Și alte instituții croite pentru a împărţi dreptatea au 
fost acuzate de partizanat. Între ele — Curtea Constituţi- 
onală. Unii dintre membrii săi au fost numiţi după ce 
avuseseră afilieri de partid care i-au condus și-n înalte 

demnități publice. Credibilitatea CCR a avut astfel de su- 
ferit. Rapoartele Mecanismului de Cooperare și Verificare 
au înregistrat asemenea situații şi multe altele. Unele 
dintre statele-membre au corelat, de altfel, evaluările din 
rapoartele MCV cu decizia referitoare la intrarea Româ- 
niei în Spaţiul Schengen. Ele consideră că libertatea de 
circulație poate fi un obstacol în realizarea justiției în- 
tr-un regim în care nu legile, ci slăbiciunile oamenilor 
guvernează. Drept pentru care au condiţionat acordul 
referitor la Schengen de ridicarea Mecanismului de Coo- 
perare și Verificare, adică de realizarea criteriilor formu- 
late — şi acceptate de principiu la Bucureşti —, încă din 
2007. Deocamdată, nu există un orizont de timp previzibil 
pentru o asemenea asumare efectivă și, în consecinţă, nici 
pentru decizia referitoare la Schengen. 

Atitudinea unor guverne de la Bucureşti față de MCV 
a avut şi un efect secundar. Crize precum cea din 2012 nu 
s-au repetat. Sau, mai bine zis, nu au arătat la fel. În 2017, 
decizii referitoare la amnistierea unor fapte de corupție 
au declanșat o altă criză a regimului. Ea a plasat România 
într-o categorie de țări estice din care mai fac parte Polo- 
nia şi Ungaria. Toate trei au fost considerate fragile din 
punctul de vedere al statului de drept. În cazul Poloniei 
şi al Ungariei, Comisia și, respectiv, Parlamentul Euro- 
pean au declanşat mecanismele de protecție prevăzute 
în tratatele UE. România a scăpat ca prin urechile acului 
de un tratament similar. „Are, oricum, parte de MCV“, 
au zis birocraţii de la Bruxelles. S-a întărit, astfel, în con- 
știința publică europeană opinia potrivit căreia câteva 
foste regimuri din Est nu cunosc domnia legii decât în- 
tr-o formă precară, drept pentru care nu ar fi trebuit să 
fie primite aşa devreme în Uniune. 


De ce au apărut atâtea partide? 


În comunism, pentru mai bine de patru decenii, viața 
politică românească a fost confiscată de către un partid. 
La sfârşitul epocii respective, PCR reunea circa trei mili- 
oane şi jumătate de cetăţeni. Niciodată înainte şi Nici- 
odată după aceea un partid de la noi n-a mobilizat atâţia 
membri. Monopolul asumat de comunişti era, însă, unul 
leneș, întrucât credinţa ideologică din anii cincizeci dis- 
păruse aproape cu totul. În „epoca de aur“, doar teama, 
celălalt ingredient al unui regim totalitar, rămăsese în 
funcțiune. Dar a pierit şi ea, pe 16 decembrie 1989 pe 
străzile din Timişoara. Pe 22, dominaţia PCR a fost dizol- 
vată cu o singură frază: comunicatul către țară al FSN 
anunţa abandonarea „rolului conducător al unui singur 
partid“ şi făcea astfel loc pluralismului. 

Un decret-lege de o pagină, adoptat câteva zile mai 
târziu, îngăduia alcătuirea de partide. Trecerea de la 
unul la multiplu n-a fost vorbă goală. În mai puţin de 
cinci luni, au fost înregistrate legal optzeci de formaţi- 
uni politice. Dorinţa de asociere era firească. Şi relativ 
uşor de concretizat. Pentru ca un grup să poarte numele 
de partid era nevoie de 251 de persoane, de un program 
politic și de un sediu. Cel din urmă era asigurat de către 
guvern. În treacăt fie zis, în unele cazuri, sediile serveau 

și drept săli de cinema ori agenţii de turism. Nu doar 
lumea politică era descoperită atunci, în '90, ci-— nu-i 
aşa? — întreaga lume. 

Programele politice erau foarte originale: câteva par- 
tide anunțau, de pildă, că, deşi constituite, nu aveau de 
gând să depună vreodată candidaturi, fiindcă doreau 
numai să protesteze față de cursul luat de evenimente. 
Politologii au inventat un nume pentru asemenea alcă- 
tuiri — şi anume: partide-tribună — fiindcă ele nu vizau 
puterea, ci doar influențarea opiniei. Alte formaţiuni 
politice susțineau că există ilegal din anii optzeci, deşi 
nimeni nu auzise de ele. 

Numele partidelor aveau şi ele o coloratură particu- 
lară: unul se chema Partidul Eroilor Căzuţi pentru Li- 
bertatea Eroilor Rămași în Viaţă Afectaţi de Gloanţele 
Barbare, altul — Liber Schimbist. Mai târziu, s-au consti- 
tuit Partidul Român Democrat Popular Realist Revolu- 
ționar și Partidul Muncii Birocratice, iar o alianţă şi-a 
luat numele Leopardul. Şi forma în care se realiza asoci- 
erea poate părea azi caricaturală: familii ce locuiau îm- 
preună într-un bloc mai măricel deveneau, de pe o zi pe 
alta, partide. Şi-n afacerile de la debutul tranziţiei, şi-n 
politica acelor vremuri, încrederea rudelor şi a vecinilor 
era văzută drept o investiție sigură. 

Unele întreprinderi au fost, de la bun început, seri- 
oase. S-au distins între acestea reîntemeierile unor partide 
care existaseră înainte de regimul comunist: țărăniştii, 
naţional-liberalii şi social-democraţii care supravieţui- 
seră temniţelor comuniste au dorit să reînnoade tradiția 
politică democratică și s-au dus să se înscrie la tribunal. 
Li s-a zis „partide istorice“, adică exact cum li se spusese 
şi-n anii 1945-1947, pentru a afirma că sunt prăfuite şi 

nefrecventabile. În fața lor s-a aflat un colos: folosind fos- 
tele structuri ale organizațiilor PCR, comitetul revoluțio- 
nar botezat Frontul Salvării Naţionale s-a înrădăcinat mai 
întâi în teritoriu — „în fabrici şi uzine“, cum se zicea 
pe-atunci —, apoi, o lună mai târziu, s-a înregistrat ca par- 
tid, anunțând că va depune candidaturi în toată ţara. 

Până la mijlocul anului 1994 au apărut circa trei sute 
de partide. Impresia creată a fost că sunt prea multe şi că 
pluralismul a ajuns o povară, dacă nu chiar o maladie a 
democraţiei autohtone. Ce remediu s-a găsit? Printr-o 
lege adoptată în primăvara lui 1996 a fost sporit numărul 
de membri necesari pentru a fonda o organizaţie poli- 
tică. De-acum, fără zece mii de cetăţeni care să subscrie 
unui proiect politic nu puteai activa ca partid: în loc de 
câteva clase de elevi, era nevoie să aduni o mulţime care 
să umple stadionul Dinamo. În plus, zicea legea, era mu- 
Sai ca respectivii cetățeni să locuiască în 18 dintre judeţele 
țării şi în Bucureşti, iar în fiecare unitate administrativă 
trebuia să fie măcar şapte sute de aderenţi. Acoperirea 
teritoriului este o dimensiune însemnată pentru o orga- 
nizație politică. Dar legea cerea ca reţeaua să fie foarte 
densă de la bun început. 

Cum numărul partidelor n-a scăzut semnificativ nici 
după această nouă reglementare, iar în alegeri se prezen- 
tau cam tot atâtea liste de candidaţi ca şi înainte, în 2003 
numărul minim de membri a fost urcat din nou, și anume 
până la 25 de mii. România se apropia astfel de modul în 
care era înțeleasă afilierea în țările ex-sovietice. Pentru a 
confirma identificarea cu o asemenea cultură politică 
birocratică și rigidă, statul a hotărât să verifice efectivele 
partidelor. Nu era uşor să găseşti un mijloc de control. 
Partidelor li s-a cerut, mai întâi, să dovedească prin 

semnături susținerea de care aveau parte, dar putea să 
iscălească în favoarea lor orice cetățean, nu doar un 
membru cu cotizaţia plătită la zi. Apoi, în ultima lună a 
fiecărui an preelectoral, o formaţiune care voia să depună 
candidaturi trebuia să ducă la tribunal liste cu aderenţi, 
mai precis cu numărul lor din fiecare circumscripție. 

În cvasitotalitatea cazurilor, partidele alcătuiau do- 
sare cu cifre care nu depășeau cu mult minimul legal. 
Excepţiile au fost puţine. Campion s-a dovedit a fi PSD, 
care afirma în 2013 că a depăşit o jumătate de milion de 
membri. Extremiștii din PRM susțineau că au două sute 
de mii în 2003 şi de trei ori mai puţin peste un deceniu. 
Liberalii au fost mai stabili, oscilând în acel interval de 
timp doar între 120 şi 130 de mii de cotizanţi. Punând cap 
la cap datele din toate declaraţiile partidelor, se poate 
detecta în perioada 2003-2012 o tendinţă clară de scă- 
dere a afilierii partizane, de la zece la şapte procente din 
totalul corpului electoral. Nostalgicii PCR au fost bucu- 
roși să constate că nici măcar împreună partidele post- 
comuniste nu puteau concura succesul de pe vremuri al 
partidului unic... 

Ghilotina din 2003 şi-a făcut treaba. La scrutinul de 
acum opt ani mai erau în viață doar 28 de partide, cu mult 
mai puţine decât la primele alegeri postdecembriste. Le- 
gea prevedea şi modalități de desființare a unei formați- 
uni politice. Dacă nu participa la trei alegeri şi dacă nu 
obținea măcar cincizeci de mii de voturi, un partid urma 
să fie radiat. Nu s-a întâmplat prea des aşa ceva. Ar fi fost 
nevoie de deschiderea unei acţiuni în justiţie şi prea pu- 
țini s-au arătat interesaţi să poarte asemenea „războaie“, 
mai cu seamă împotriva unor organizații minuscule, de 
care nu auzise oricum mai nimeni. 

Lucrurile s-au modificat radical în februarie 2015. 
Schimbarea a venit de la un grup politic care copia un 
model în vogă în acel moment în țările nordice și-n Ger- 
mania, și anume cel al partidelor-pirat. Ele proclamau o 
libertate absolută în materie de acces la informaţie şi la 
resurse online. Filiala românească a partidului rebel a 
fost creată de trei cetățeni, care au contestat la Curtea 
Constituțională obligaţia de a fonda o organizaţie poli- 
tică doar dacă dispunea deja, înainte de a exista legal, de 
25 de mii de suporteri. Nimeni nu mai depusese o ase- 
menea plângere. lar judecătorii le-au dat dreptate „pira- 
ților“ români, argumentând că libertatea de asociere nu 
poate fi limitată atât de sever. Legea a fost schimbată în 
primăvara acelui an. De atunci este nevoie de doar trei 
„fondatori“ pentru a obține înscrierea în registrul oficial 
al partidelor, ținut, din anii nouăzeci încoace, la Tribu- 
nalul Bucureşti. 

Au profitat de deschiderea oferită de noua lege nu- 
meroase grupuri și iniţiative civice. La cinci ani după ce 
ştacheta afilierii a fost coborâtă de la 25 de mii la numai trei 
membri, avem din nou peste două sute de partide. Multe 
dintre ele sunt județene ori locale, în sensul administrativ 
al termenului, adică folosesc identitatea pur geografică 
drept determinant-cheie. Există, astfel, Partidul Botoşă- 
nenilor, Partidul Ialomiţenilor, Partidul Maramureşeni- 
lor şi Partidul Gălăţenilor, avem unul „pentru Argeş şi 
Muscel“, altul care se adresează exclusiv „societăţii ie- 
șene“, dar au fost fondate şi partide care vizează comuni- 
tăți și mai mici: Partidul pentru Renașterea Săcălazului, 
Partidul Civic Alimpești, Iniţiativa Pătârlagele şi Partidul 
Costineştiul Unit. Alte formaţiuni au pus înainte valo- 
rile. Nu e vreo urmă de ironie în denumiri precum Forța 

Pensionarilor, Partidul Diaspora şi Prietenii ori Liga Or- 
panizată a Regiunilor Drepte. La unul dintre scrutinele 
din acest an, am putea să-i vedem confruntându-se pe 
candidaţii Partidului Dacismului Autonom Conservator 
cu cei susținuți de formațiunea Noi, Getodacii. Pe bule- 
tine vor figura probabil Partidul Stejarilor şi Partidul 
Violet Democraţie Directă, iar cei care preferă o stângă 
ultra-progresistă vor avea ocazia de a pune ştampila pe 
PCR - secolul XXI. 

În calea tuturor se află încă un obstacol serios, și 
anume listele de semnături cerute de Autoritatea Elec- 
torală înainte de fiecare alegere. Semnăturile cu pricina 
trebuie să provină de la cetăţeni, indiferent că sunt on 
nu sunt afiliaţi la partidul care le adună. Şi nu-s puţine! 
E nevoie — la locale — de 0,5% din totalul locuitorilor cu 
drept de vot ai unei localităţi şi, respectiv, de minimum 
200 de mii de votanţi din toată țara, pentru ca un partid 
să fie acceptat în cursa pentru mandatele din cele două 
camere. Altfel zis: dacă libertatea de asociere este neîn- 
grădită — se vor găsi mereu trei amici pentru un nou 
partid —, cea de a candida este în continuare condiţionată 
de afirmarea unui consistent sprijin prealabil. 

În vremea din urmă, partidele s-au achitat în moduri 
diferite de această datorie. Unele, mai curând cele noi 
decât cele vechi, au căutat să-și facă un titlu de glorie din 
colectarea în stradă a sprijinului şi au hotărât să exploa- 
teze oportunitatea unui contact cu cetățenii pentru a 
semăna în solul electoral românesc ceea ce americanii 
numesc canvassing. Altele au preferat discreţia, uneori 
totală, folosind reţelele tradiționale din organizaţii pen- 
tru a alcătui tabele — a căror formă este aprobată prin 
hotărâre de guvern! — în care simpatizanțţii îşi notează 

numele și prenumele, adresa, precum și alte date de iden- 
tificare. În timpul pandemiei iscate în 2020, Autoritatea 
Electorală a acceptat folosirea semnăturii electronice 
pentru listele de susținători. Vor putea profita din plin de 
inovaţie simpatizanţii Uniunii Nativilor Digitali, partid 
care a văzut și el lumina zilei de curând. 

Va crește oare acum, când formațiunile politice sunt 
mult mai numeroase, şi totalul de candidaturi depuse? 
Pe plan strict local, probabil că da. E greu de anticipat ce 
se va întâmpla, în schimb, la parlamentare. La scrutinul 
din 2016, numărul listelor n-a sporit prea mult: au fost 
I9, faţă de 12 câte fuseseră cu patru ani înainte. Dar era, 
S-ar putea argumenta, prea devreme pentru ca legea care 
a liberalizat asocierea să producă un efect asupra capa- 
cităţii de a produce candidaturi. În politica democratică, 
se spune, răbdarea e la fel de importantă ca în lumea pes- 
carilor. Năvodul pluralismului a fost deocamdată aruncat 
în apă. lot cetăţenii îl vor și scoate de acolo. 


Nota bene: Numele unor partide citate mai sus au surprins 
Și mai pot surprinde. Ar fi greșit să se creadă că imagina- 
ţia politică debordantă ar fi o specialitate românească. 
Cine caută excentricităţi le va găsi și-n alte părţi. Britani- 
cii au avut, la un moment dat, Partidul Oamenilor din 
Mlaştină care te Scapă de Politicienii Inutili ori o alianță 
intitulată Ursuleţul de Pluș, în Franţa s-au depus candi- 
daturi sub eticheta Colectivului pentru Supravieţuirea 
Visurilor ori a Partidului Plăcerilor, iar în Statele Unite 
au fost create Partidul Băutorilor de Bere şi — gest serios 
ori simplă deriziune? — Partidul Politic Oficial al Pone- 
iului Liber și al Îngheţatei. 


| 

Prin anii șaptezeci, Sartre spunea, în aplauzele intelec- 
tualilor radicali, că stânga şi dreapta sunt „două cutii 
goale“. Un sfert de veac mai târziu, l-a contrazis Norberto 
Bobbio: „copacul ideologiilor e mereu verde“, a afirmat 
italianul. Căderea regimurilor comuniste a animat dez- 
baterea de idei politice şi a reconfigurat identitățile de 
stânga și de dreapta atât în țările care redescopereau de- 
mocraţia, cât şi în cele occidentale. România e doar un 
caz între multe altele. 

Alcătuirea spectrului nostru politic a fost influențată 
în chip decisiv de derularea și urmările revoluției din 
decembrie. Cum aceasta a fost confiscată de către mai 
mulți nomenclaturiști de rangul al doilea din PCR, plat- 
forma politică a Frontului Salvării Naționale s-a situat în 
mod natural la stânga. Nici Ion Iliescu, nici generaţia 
anterioară lui, din care făceau parte Alexandru Bârlă- 
deanu sau Silviu Brucan, urcați pe valul revoluției, nu 
puteau fi identificaţi altfel decât ca stângiști. Tabăra ad- 
versarilor FSN a fost obligată să se poziționeze, de aceea, 
la dreapta. E un bun exemplu de ironie a istoriei, căci 
toate formațiunile aşezate în 1990 sub eticheta opoziţiei 
fuseseră, de fapt, în trecut de stânga: liberalilor li s-a spus 
şi-n vremea lui lon C. Brătianu, şi-n vremea fiului său, 
Ionel, „roşiii“, în opoziţie cu „albii“ conservatori; în epoca 

interbelică, național-țărăniştii au fost, prin doctrină, un 
partid asumat de stânga, iar a treia formaţiune din gru- 
parea „istoricilor“, Partidul Social Democrat Român 
(PSDR), a reprezentat înainte de 1946 vocea proletarilor. 
În primele zile ale anului 1990, comuniștii au devenit 
revoluționari şi i-au obligat pe opozanțţii lor să se rein- 
venteze, dar în partea opusă celei pe care o ocupaseră pe 
scena politică: primilor li s-a spus neocomunișşti, fiindcă 
erau controlaţi de foști membri PCR, iar celorlalți anti- 
comunişti, fiindcă erau conduşi de politicieni care fuse- 
seră activi înainte de 1947 ȘI își reconstituiseră partidele 
interzise de comuniști cu jumătate de secol în urmă. 

În următorul deceniu, toate aceste organizații politice 
au căutat să-și consolideze identitatea recurgând la rețe- 
lele europene şi internaționale de partide. Ţărăniştii au 
confirmat o afiliere, formulată deja în 1987, la Internaţio- 
nala Creştin-Democrată, adăugând această referință doc- 
trinară chiar la numele partidului, schimbat din PNȚ în 
PNŢCD. Peneliştii s-au afiliat la Internaționala Liberală. 
Cea mai interesantă evoluţie s-a produs la stânga: FSN s-a 
rupt în două fracțiuni — Partidul Democrat (PD) şi Parti- 
dul Democraţiei Sociale din România (PDSR) — care au 
concurat cu mult mai puţin influentul PSDR pentru a fi 
recunoscuţi oficial ca social-democraţi. După ce decenii 
de-a rândul comuniștii diabolizaseră social-democraţia, 
să-i vezi luptând cu supraviețuitorii închisorilor pentru 
a dobândi afilierea la Internaționala Socialistă nu e puţin 
lucru. Până la urmă, toate cele trei partide au căpătat-o: 
mai întâi, PSDR, cel mai mic, dar purtător al unei tradiţii, 
apoi PD, care trecea drept reformist, şi, într-un târziu, cel 
mai mare, PDSR. După care PSDR şi PDSR au fuzionat în 
2001 sub numele PSD, iar PD a decis de pe o zi pe alta, în 

2005, să părăsească flamura roşie şi să se afilieze la Parti- 
dul Popular European (PPE). 

Era o mutare surpriză, ideologic vorbind, dar nu și 
din punct de vedere strategic. În acel moment, singurul 
partid parlamentar de la noi afiliat la familia populară era 
Uniunea Democrată a Maghiarilor din România. Deşi 
cuprinde dintotdeauna mai multe platforme — una soci- 
al-democrată, alta liberală şi o a treia, creștin-democrată —, 
Uniunea a fost obligată să adere la o singură facțiune eu- 
ropeană şi s-a hotărât pentru cea mai puternică. În treacăt 
fie zis, minoritarii turci din Bulgaria s-au înfrățit pe plan 
european cu liberalii, familia cea mai tolerantă cu mino- 
ritățile şi cu mișcările autonomiste. Ca partid creștin-de- 
mocrat, și PNŢCD avea binecuvântarea PPE, dar în 2005, 
când negocierile de aderare erau încheiate, acest partid, 
care făcuse foarte multe pentru proiectul european, ratase 
deja de două ori intrarea în camere. Popularii erau vânaţi 
și de alte partide din România: PRM şi PUR au cerut să 
devină membre, dar au fost refuzate. A fost, în schimb, 
acceptat un partid guvernamental, PD. 

Dacă democrații au mers la PPE, naţional-liberalii ro- 
mâni aleşi în Parlamentul European în 2007 s-au îndrep- 
tat spre centriştii din Alianţa Liberalilor şi Democraților 
Europeni (ALDE). Mariajul a durat până-n 2014, când 
PNL a imitat PD (devenit între timp PDL) şi a trecut în 
barca de centru-dreapta a popularilor. Le vor lua locul, în 
2019, în gruparea de centru din PE — rebotezată Renew 
Europe — deputaţii din Uniunea Salvaţi România (USR) 
şi din PLUS. În schimb, așa cum era de așteptat, în grupul 
socialiștilor europeni a intrat (și a rămas acolo) PSD. Pu- 
țini deputaţi aleşi în România au fost membri în alte 
fracțiuni politice în afara celor trei care contează de altfel 

în deciziile din UE: extremiștii de la Partidul România 
Mare n-au găsit găzduire nicăieri și au luat loc în așa-nu 
mitul grup al neafiliaților, alături de extremiștii maghiari 
din Jobbik, iar doi deputaţi au fost pentru o scurtă peri- 
oadă afiliați la conservatori, după ce la validarea manda- 
telor merseseră la socialişti și, respectiv, la populari. 

Departe de a fi, deci, irelevante, aşa cum mai susțin 
unii politologi, stânga și dreapta au fost configurate por- 
nind de la tensiunea neocomuniști-anticomuniști și, 
ulterior, alimentate cu energiile oferite de familiile eu- 
ropene. Contururile ideologice nu sunt perfecte. Opo- 
ziția stânga-dreapta, atât de utilă orientării opţiunilor 
oricărui cetățean de rând, a fost subminată din mai 
multe direcții. 

Una a venit, paradoxal, chiar de la actorii politici 
principali. Nici unul n-a avut curajul să afirme că e „de 
dreapta“ sau „de stânga“. Toţi au preferat să relativizeze 
autoidentificarea adăugând la poziţia asumată în spec- 
trul politic vocabula „centru“. PNL nu și-a zis că e de 
dreapta, ci de centru-dreapta, iar PSD n-a pretins că ar fi 
de stânga, ci de centru-stânga. Întreprinderea celor două 
mari partide are un sens, şi anume să evite definirea 
unui centru explicit, a unui al treilea partid relevant. În 
acest fel, ele sperau să consolideze polarizarea, împărți- 
rea universului politic între „ai noştri“ și „ai lor“. Demer- 
sul nu le-a reuşit, fiindcă au existat întotdeauna mai 
mult de două partide relevante în jocul politic, iar cen- 
trul a fost fixat, fără a fi însă foarte stabil. De pildă, în 
anii nouăzeci el era ocupat de UDMR sau de Partidul 
Alianţei Civice (PAC), iar astăzi de formaţiuni precum 
USR şi PLUS, așezate fără putinţă de tăgadă între dreapta 
reprezentată de PNL şi stânga încarnată de PSD. 

În al doilea rând, tensiunea dintre cei doi poli a fost 
diminuată de evoluţia relaţiilor dintre partidele antico- 
muniste și facțiuni desprinse în anii nouăzeci din Fron- 
tul Salvării Naţionale. Situat la dreapta, PNL a absorbit 
două asemenea disidenţe feseniste: Alianţa pentru Ro- 
mânia şi, apoi, după o cooperare electorală, PD/PDL; la 
rândul său, PSDR, situat în tabăra anticomunistă, a fu- 
zionat cu partidul lui Iliescu; PNŢCD nu a „înghiţit“ 
vreo fărâmă din FSN, dar în 2019, după o lungă derivă, a 
ajuns să-şi declare sprijinul pentru PSD, la scrutinul eu- 
ropean din mal. 

A treia modalitate prin care antinomia stânga-dreapta 
a fost slăbită ține de ceea ce, în a doua parte a anilor nouă- 
zeci, se numea „a treia cale“ sau „terțul care include“ şi, 
respectiv, de ceea ce, de la o vreme încoace, se numeşte 
contestare antisistem. Trei sunt tentativele care merită 
reținute. Prima dintre ele a fost a naționaliștilor. Grupaţi 
în Partidul Uniunii Naţionale a Românilor și, întrucâtva, 
în Partidul România Mare, aceştia au contestat şi rele- 
vanţa tensiunii revoluționar versus istoric, și a traducerii 
ei în cuplul neocomunism-postcomunism (susținând, 
între altele, că anticomunismul nu e o ideologie), şi a cu- 
plului stânga-dreapta, căreia voiau să-i substituie opozi- 
ţia naționaliști-antinaţionali. După ce au trecut câteva 
teste electorale, naționaliștii au dispărut. O altă versiune 
a celei de-a treia căi s-a numit Alianţa pentru România 
(ApR): creată în 1997, ea s-a dorit a fi o alternativă atât la 
blocul dreptei grupate în CDR, cât şi la stânga controlată 
de Ion Iliescu (PDSR). Tentativa a eșuat, întrucât fondato- 
rul ApR era un fost membru al familiei feseniste, care 
ulterior s-a afiliat la mai multe formaţiuni — PNL, Parti- 
dul Dreptăţii Sociale, ALDE, Partidul Puterii Umaniste. 

A treia încercare de a depăși împărțirea stânga-dreapta 
printr o soluţie antisistem a aparținut Partidului Poporu- 
lui — Dan Diaconescu: dezvoltat ca populism hrănit de 
delir mediatic și livrat electoratului sub forma promisiu- 
nii unor taxe botezate Robin Hood ori a unor cadouri în 
bani, PPDD a sucombat imediat ce a intrat în legislativ. 
Au existat şi alte tentative antisistem: cea mai recentă este 
una formulată din perspectiva stângii extreme (Demos), 
total ineficientă electoral, dar menită parcă să demon- 
streze că populismul nu e cazat doar la dreapta. 

Chestiunea stângii extreme are un aspect inedit în con- 
text românesc: nici un partid de la noi n-a fost tentat să se 
afilieze la gruparea din PE intitulată GUE-Stânga Nordică, 
în care se află formațiunile stângiste radicale, inclusiv din 
fostele ţări comuniste. Unul dintre motive este acela că 
extremiștii de stânga sunt vocali în campaniile anticorup- 
ție, în vreme ce stânga românească este foarte îngădui- 
toare în această privinţă, fiind implicată în mii de cazuri 
de corupţie. O altă particularitate a stângii românești o 
reprezintă afinitatea sa religioasă, care o separă de cultura 
laicității, prețioasă pentru stânga europeană. 

Gruparea radicalilor de stânga nu e singura fără co- 
respondenţi din România: o altă familie lipsită de o voce 
la noi e cea ecologistă. Cazul este interesant, fiindcă în 
parlamentele din primul deceniu postcomunist au fost 
aleşi deputaţi provenind din mai multe formaţiuni verzi. 
Dar deși preocuparea publicului pentru mediu este sem- 
nificativ mai mare acum decât în 1990-2000, ecologiștii 
n-au mai trimis — ca partid — reprezentanţi în Cameră ori 
Senat, ci s-au adăpostit în număr mic în alte organizaţii, 
fie de stânga, fie de dreapta. 

În vremea din urmă are, în schimb, mult succes în 
spațiul public o traducere a opoziției stânga-dreapta sub 
lorma progresişti—conservatori. Nu e o traducere foarte 
fidelă. În primul rând, pentru că nici un partid de guver- 
nare nu şi-a asumat o versiune de ideologie conservatoare 
sau un crez progresist şi cu atât mai puţin versiunile 
caricaturale prezentate de critici, precum progresismul 
sexo-marxist, adică o reabilitare a doctrinei formulate de 
Marx şi Engels printr-o referință obsesivă la forme de se- 
xualitate din galeria LGBTI, ori conservatorismul în vari- 
anta unui radicalism religios de sorginte ortodoxă. În al 
doilea rând, traducerea nu-i fidelă dintr-un motiv de ordin 
contextual: la noi, stânga postcomunistă a fost și mai este 
animată de valori conservatoare clasice, precum naţiona- 
lismul ori respectul absolut pentru autoritatea religiei, 
iar dreapta este vizitată de pasiuni progresiste precum 
apărarea libertăţii presei ori susținerea luptei anticorup- 
ție. Al treilea motiv este de ordin general: a avea o dreaptă 
bine conturată şi o stângă îndeajuns de clară nu înseamnă 
că ele ar acapara toate opțiunile din societate. Între cele 
două, dar şi la stânga stângii ori la dreapta dreptei pot fi 
asumate poziţii la fel de coerente ca şi cea a unei stângi 
„pure“ ori a unei drepte „autentice“, astfel încât ipoteza 
unei simplificări grosiere în două tabere și numai două 
nu poate fi confirmată. 

Mai relevant decât cuplul progresism-conservatorism 
pentru înțelegerea politicii de azi în termenii stângii şi ai 
dreptei pare a fi distincția dintre moderație şi extremism 
(sau radicalism). Într-adevăr, și stânga, şi dreapta cunosc 
fiecare-n parte cel puţin două versiuni: una utopică, des- 
chizând calea radicalismului şi a violenţei, şi alta realistă, 

atentă la detalii și nuanţe, echilibrată și blândă. Acestea 
sunt, desigur, tipuri ideale. Întruparea lor pe scena poli- 
tică românească este impură: stânga a susținut violenţa 
politică, iar dreapta a îmbrățișat o viziune radicală despre 
piaţa liberă, și ambele au fost generoase și nerealiste când 
a venit vorba despre promisiuni, dând vina, apoi, pentru 
orice eşec pe comunicare, nu pe propria (in)competenţă. 





Cum sunt reprezentate minoritățile? 


România, care se defineşte ca stat național, recunoaşte 
minoritățile. Deşi este stat-naţiune, Franța n-o face. Fran- 
cezii consideră că a-fi-cetățean nu admite vreo contextua- 
lizare de grup. Şi cu atât mai puțin una definită în cheie 
etnică. Românii nu numai că recunosc minoritățile, dar le 
şi ajută să aibă o reprezentare politică distinctă. În primul 
rând, în parlament. Mecanismul acestei discriminări po- 
zitive este simplu. În mod normal, ca să intre-n camere, 
partidele trebuie să treacă de pragul electoral, adică să 
adune cel puţin cinci la sută din totalul voturilor expri- 
mate. Pentru minorităţi nu-i aşa: ştacheta este așezată 
pentru ele mult mai jos. Sigur, nimic nu le împiedică să 
depăşească cele cinci procente. Numai că singurii care au 
reușit să facă acest lucru sunt maghiarii. Celelalte minori- 
tăți au rămas foarte departe de o asemenea performanţă. 
Şi totuși, în alegerile ținute din 1990 încoace, între 11 şi 18 
dintre ele au căpătat câte un mandat în camera inferioară. 

E o formă de reprezentare specială. Ea reclamă o recu- 
noaștere a minorităţii ca entitate colectivă. Nu orice grup 
o dobândește. De pildă, croații sunt o minoritate, în 
vreme ce chinezii — cam la fel de numeroşi în România 
de azi — nu au căpătat statutul acesta. Decizia este luată 
de un organism al statului intitulat Consiliul Minorită- 
ților Naţionale. Sunt acceptate, de fapt, ca minorități doar 

comunităţile istorice, formate din „străini“ stabiliți de 
multă vreme la noi. Cunoaşterea acestor grupuri este de- 
ficitară: nu avem mulţi huţuli (sau huţani) în România, 
dar nici mult mai mulți cetățeni români care să ştie unde 
locuiesc aceștia, ce limbă vorbesc sau ce religie practică. 
De lipoveni au auzit mai mulţi, mai cu seamă dacă au 
trecut prin Deltă. Dar ce se ştie cu adevărat despre ei? Dar 
despre armenii ori polonezii din România? 

Numeroase minorități — cea italiană ori cea slovacă — 
sunt moștenite de la Imperiul Habsburgic, care încuraja 
așa-numita „migraţiune a colonilor“ din regiuni supra- 
populate în altele cu densitate demografică mică. Dar 
sunt unele minorităţi și mai vechi decât cele sosite în 
vremea habsburgilor. Unii dintre cei cărora li se spune la 
noi „nemți“ au venit — se pare — încă din secolul al XII-lea, 
şi anume din regiunea Luxemburgului, fiind colonizați 
de către unguri. Dialectul lor este apropiat de limba vor- 
bită de concetăţenii lui Jean-Claude Juncker, fostul pre- 
mier luxemburghez şi, ulterior, președinte al Comisiei 
Europene. Asta explică și de ce, atunci când Sibiul a fost 
proclamat „capitală europeană a culturii“, el a împărțit 
acest titlu cu orașul din Marele Ducat, iar Buergermeesch- 
ter lohannis şi amicii săi luxemburghezi s-au putut înţe- 
lege într-un idiom comun. 

Minoritatea turcilor este, în mare parte, moştenită de 
la otomani. Câteva graiuri tătăreşti vorbite în Dobrogea 
şi doar acolo sunt și ele împrumuturi istorice. Circulaţia 
persoanelor în Balcani, la nord și la sud de Dunăre, ne-a 
adus în situaţia de a avea între noi cetăţeni care se reco- 
mandă macedoneni ori sârbi. Acum, toţi aceştia și încă 
mulți alții sunt „minorităţi naționale“. Pentru unele din- 
tre acestea, categoriile relevante în descrierea identității 

sunt mai degrabă cultura şi religia decât etnia. Câteva 
cazuri sunt foarte complexe: de pildă, bulgarii care tră- 
iesc în România actuală sunt scindațţi între comunități 
catolice şi comunităţi ortodoxe, cu localizări geografice 
distincte. Pe de altă parte, cehii şi slovacii au rămas la noi 
intr-o singură comunitate şi după ce Cehoslovacia s-a 
destrămat: organizaţia lor se cheamă și astăzi Uniunea 
Democratică a Slovacilor şi Cehilor, ca şi cum divorțul 
din centrul Europei nu s-a consumat și-n România. Ob- 
ținând între patru şi cincisprezece mii de voturi, UDSC 
a trimis în parlament câte un deputat în fiecare legisla- 
tură din 1992 până azi. 

Votul în favoarea unui minoritar nu este neapărat 
unul etnic: cea mai bună ilustrare este cariera lui Klaus 
lohannis, ales primar într-un oraş în care sașii repre- 
zintă doar 1% din populaţie şi, apoi, ales de două ori 
președintele țării. Pe de altă parte, minoritățile nu sunt 
omogene sub toate aspectele: recensământul din 2011 
arăta, de pildă, că discreta minoritate a slovacilor este 
divizată religios între cincisprezece biserici! E interesant 
că multe minorităţi şi-au denumit organizaţiile Uniune, 
Federație ori Forum. Ele subliniază astfel nevoia de a fi 
protejate, fiecare-n parte, ca o comunitate distinctă. Dar 
dacă protecţia înţeleasă în sens cultural este acceptată 
de majoritate, în schimb când a venit vorba despre etnie 
au apărut tensiuni. Mai ales dacă lângă cuvântul respec- 
tiv a apărut şi un altul, anume: autonomie. Așa s-a ajuns 
ca naționalismul să divizeze societatea noastră imediat 
după căderea comunismului, cum o făcuse deja în alte 
perioade din secolul al XIX-lea sau XX. Trei zile de con- 
fruntări sângeroase între români și maghiari la Târgu 
Mureş în martie 199o au ucis cinci persoane şi au făcut 

sute de răniţi. Din fericire, situația nu a degenerat mai 
mult și am evitat ceea ce aveau să cunoască în scurt timp 
iugoslavii, și anume un lung război fratricid și o dure- 
roasă disoluţie a statului. În acea perioadă, unii dintre 
concetățenii noştri au respins pasiunea naționalistă, 
ajungând să se declare la recensământ islandezi ori por- 
tughezi. N-aveau nimic în comun cu aceste simpatice 
popoare. Era doar un mod original de a protesta față de 
mânia trufașă a naționaliştilor. 

Multe comunități s-au împuţinat, mai ales prin emi- 
grare: germanii şi evreii au plecat în masă la începutul 
anilor nouăzeci, după ce alți membri ai acestor comuni- 
tăți fuseseră vânduți „la bucată“ de către Ceauşescu. Un 
declin demografic semnificativ cunoaște și minoritatea 
maghiară, ajunsă la doar 1,2 milioane de persoane, po- 
trivit ultimei numărători oficiale. 

Asupra ei sunt ațintite toate privirile. E cumva firesc 
întrucât, după cifrele oficiale, este cea mai numeroasă, cu 
mult peste aceea a romilor. Ungurii sunt reprezentaţi de 
UDMR, nume la fel de cunoscut ca al partidelor. Uniunea 
nu este însă, riguros vorbind, partid, ci — la fel ca și cele- 
lalte organizații ale minorităților — o formaţiune-umbrelă 
pentru cetățenii regrupați în funcție de limbă, etnie ori 
cultură, altele decât cea română. Autoidentificarea ma- 
ghiarilor nu este unitară. Mai bine de jumătate dintre ei 
se definesc drept „maghiari din Transilvania“, iar restul — 
în părți cvasiegale — se declară a fi „secui“, „maghiari de 
cetățenie română“ și, respectiv, „maghiari din România“. 
Disciplina etnică a votului a asigurat, însă, UDMR un suc- 
ces fără egal. Într-adevăr, Uniunea aceasta este singura 
organizaţie politică prezentă în absolut toate parlamen- 
tele postdecembriste. PNL, de pildă, a lipsit din legislativul 

ales în 1992. E doar unul dintre paradoxurile politicii de 
la noi... 

UDMR a trecut mereu pragul electoral. A avut şi no- 
roc. Contestările din sânul maghiarimii au fost foarte 
slabe. Naţionaliştii, foarte aprigi în prima parte a anilor 
nouăzeci, au devenit irelevanțţi electoral. Dar Uniunea 
nu şi-a pierdut rostul, semn că n-a fost, cum susțineau 
unii, doar o replică dată patrioţilor exaltați din tabăra 
primarului clujean Funar. Norocul le-a venit şi din altă 
parte. Notam deja că, mai ales prin emigrare, şi maghia- 
rii trăitori în România s-au împuţinat. Asta riscă să blo- 
cheze accesul în parlament al udemeriștilor, dacă rata 
generală de participare la alegeri ar fi mare. Ea a scăzut 
insă constant, așa că numărul necesar de voturi pentru 
a trece pragul s-a diminuat şi el. În vreo două rânduri, 
UDMR a avut, însă, emoții, temându-se ca la urne să nu 
vină prea mulţi alegători. Nu-i veţi vedea pe udemerişti 
susținând vreodată un scrutin organizat în două zile... 

Disputele stârnite de revendicările maghiarimii au 
cunoscut mai multe faze, iar soluţiile n-au fost nici uni- 
tare, nici prea rapide. Celebre sunt plăcuțele cu denumi- 
rea în mod obligatoriu bilingvă a localităţilor în care cel 
puţin unul din cinci locuitori vorbeşte ungurește. Unii 
primari au mai trişat, dar până la urmă aproape toți au 
îmbrățișat scrierea în două limbi. În unele locuri, și mai 
diverse din punct de vedere al idiomurilor vorbite, plă- 
cuţele pot fi chiar trilingve, la limbile menţionate adău- 
gându-se germana ori romani. Accesul la justiție sau la 
unele servicii publice în maghiară este și el legiferat. 
Educaţia a iscat multe, prea multe, conflicte. Unele spe- 
cializări au fost organizate şi-n maghiară. Nu toate. Pe 
de altă parte, cu scopul de a crea egalitate de condiţii, 

statul român a acceptat și finanţări externe pentru stabi- 
limente private de educaţie. Numai că, în unele cazuri, 
concurența riscă să disperseze efectivele şi, la limită, să 
lase fără studenți atât instituţiile finanţate din bugetul de 
la București, cât și pe cele sprijinite de cel de la Budapesta. 

Dincolo de controverse, inclusiv de acelea privind 
corupția unor deputaţi ori miniștri din rândurile sale, 
UDMR a secretat stabilitate politică. Aliată în primii ani 
ai tranziției doar cu partide și guverne de centru-dreapta, 
Uniunea a virat încet-încet şi spre cele de stânga. Ea a 
jucat rolul unui partid-balama, necesar pentru a asigura 
o majoritate în parlament, chiar dacă n-a intrat tot tim- 
pul și-n cabinetele pe care le-a susţinut. Și organizaţiile 
celorlalte minorităţi s-au alăturat UDMR pentru a spri- 
jini orice guvern. Împreună, maghiarii și ceilalți mino- 
ritari etnici au cam zece procente. Nu le ignoră nimeni 
atunci când vrea să treacă un nou executiv. 

Romii sunt, într-un sens, opusul absolut al maghiari- 
lor. Dacă UDMR a fost un bloc de neclintit, romii s-au 
împrăștiat inițial în multe organizaţii, ca şi cum ar fi vrut 
să se asigure că nicicând una dintre ele nu va fi în stare 
să treacă de pragul electoral. De prin 2004 intră-n alegeri 
în mod regulat doar Partida Romilor, dar ea reușește să 
trimită un singur deputat în Camera Deputaţilor, pre- 
cum Croaţii sau ucrainenii. De două ori mai puţini decât 
maghiarii conform datelor din recensăminte, romii apar 
în estimările unor sociologi ca fiind de două sau chiar de 
trei ori mai numeroşi decât aceștia. 

Reprezentarea lor politică este deficitară. Ungurii au 
avut mereu un lider naţional recunoscut, romii — niciodată. 
În schimb, nu le-a fost greu să-și găsească regi şi chiar 
şi-un împărat. Democraţia e o povară mai grea decât o 

coroană. Organizațiile civice ale romilor au produs exper- 
liză şi experţi, dar nu şi figuri politice veritabile. Iar nu- 
mărul lor e infim în raport cu nevoile acestei populații, 
care a fost înrobită sute de ani, apoi împovărată de stig- 
mat și, mai cu seamă, exceptând o infimă pătură, mult 
lovită de sărăcie. Convertirea politică a unor lideri civici 
ai acestei minorităţi a eşuat și ea. Pe la începutul tranziției, 
unii dintre ei visau o Romathan, dar au abandonat repede 
utopia. Că romii n-au o voce publică s-a văzut foarte bine 
ori de câte ori dosarul acestei minorităţi discriminate a 
fost abordat la nivel european. Le-au luat apărarea mai 
degrabă politicieni din celelalte state-membre decât de la 
noi, le-au pledat cauza mai curând birocraţii europeni 
decât şefii de stat şi de guvern. Romii sunt, însă, prea pre- 
zenți pentru a fi absenţi. Nu e un joc de cuvinte, ci o apro- 
ximare crudă a realităţii. 

Statul român a făcut, totuşi, gesturi simbolice care-i 
privesc direct. Recunoaşterea Holocaustului i-a inclus 
printre victime şi pe romi, alături de evrei. Unele decizii 
guvernamentale n-au fost doar simbolice: multe facul- 
tăți au oferit, de pildă, an de an, locuri „rezervate“ pentru 
romi. Dar nici această „favoare“, nici campaniile antidis- 
criminare n-au diminuat în chip semnificativ intole- 
ranța faţă de ei. 

Reprezentarea politică a minorităţilor a fost adeseori 
argument pentru propagarea în străinătate a tezei unei 
democratizări substanţiale a României postcomuniste. Nu 
trebuie, desigur, exagerat. Legitimitatea regimului este 
dincolo de orice îndoială. Nu şi capacitatea sa de a diminua 
inegalitățile. Fiindcă acestea nu dispar doar acordând câte 
un fotoliu de deputat fiecărei minorităţi care nu trece pra- 
gul. Gestul politic trebuie dublat de intervenţie socială. 


Cât contează votul? 


Democraţiile sunt astăzi electorale. N-au fost mereu aşa. 
Secole de-a rândul, procedural vorbind, ele erau asociate 
cu tragerea la sorți. Se credea despre aceasta că asigură 
în chip perfect egalitatea, în timp ce alegerile — folosite, 
de altfel, pentru funcții executive — erau văzute ca o me- 
todă aristocratică, întrucât disting pe unul mai bun de 
ceilalți. În epoca actuală, continuăm să considerăm că 
democraţia este regimul egalităţii, pe care o înțelegem, 
însă, ca absenţă a discriminării în privința accesului la 
candidaturi, campanie şi votare. În treacăt fie zis, în ul- 
timii ani, tragerea la sorți a fost reintrodusă în sistemele 
politice occidentale, ca modalitate de alcătuire a unor 
comitete de consultare civică, menite să redacteze o nouă 
Constituţie (Islanda) ori să reflecteze la politici ecologice 
(Franța). Unii cred că ea ar fi și remediul corupţiei, fi- 
indcă sorții pot anula orice reţea construită cu scopul 
spolierii bugetului public. 

Politica românească și-a început mariajul cu votul la 
începutul celui de-al patrulea deceniu din secolul al 
XIX-lea, când s-au organizat primele alegeri pentru depu- 
taţii care reprezentau judeţele în adunările create de Re- 
gulamentele organice în Valahia și, respectiv, Moldova. 
Numărul votanţilor era extrem de scăzut: nici măcar opt 
sute în 1831-1832, când s-au ales primele „mădulare“, 

cum li se zicea deputaților. La plebiscitul de la 1864, alegă- 
torii erau deja peste șase sute de mii: cifra nu trebuie să ne 
inşele, fiindcă în perioada aceea mai existau, totuși, colegii 
electorale cu câte un singur membru, care se convoca pe 
sine însuși, prezida comisia de numărare a propriului vot 
și declara candidatul ales cu unanimitate... Pragul de un 
milion de votanţi este depășit înaintea Primului Război 
Mondial, dar numai 10% dintre ei alegeau direct, iar restul 
prin interpuși sau, cum li se spune în sistemul american 
de azi, „mari electori“. Scrutinul universal direct va fi in- 
augurat în România abia în 1919. Optsprezece ani mai 
târziu, când se încheia epoca democraţiei interbelice, gă- 
sim aproape 4,7 milioane de bărbaţi majori pe listele elec- 
torale, iar în 1946, când încep să voteze și femeile, se ajunge 
la aproape opt. După 1990, corpul electoral a variat între 
16,3 Şi 18,6 milioane de cetăţeni. 

Cifrele acestea vădesc destul de clar cât contează votul 
în societatea noastră. Amenajarea lui practică a cunoscut 
o evoluţie sinuoasă. Cine citeşte gazetele din timpul cam- 
paniilor în vederea alegerilor va descoperi că, în primul 
secol electoral, secretul votului nu era asigurat. Azi ni- 
meni nu-l mai pune la îndoială. În schimb, o altă modali- 
tate a votului, și anume obligativitatea, nu a funcționat 
decât vreo două decenii, în epoca interbelică. În vremurile 
postcomuniste, de câte ori a fost invocată ca o soluţie la 
absenteism, obligația de a merge la urne a părut să fie de-a 
dreptul ridicolă. Nu e, dacă ne uităm la unii dintre euro- 
peni — belgienii, ciprioţii, grecii sau luxemburghezii —, care 
o practică de multe decenii, întrucât consideră că dreptu- 
lui de vot îi corespunde o datorie de a te expnima. E, în 
schimb, ridicolă nostalgia votului cenzitar, avansată de 
comentatori decepționaţi de evoluţii recente ale societăţii 

românești și care cred că remediul ar putea veni de la li- 
mitarea accesului la urne. 

Formulele electorale au fost și ele subiect al unor 
schimbări frecvente. In ultimii treizeci de ani, au fost 
încercate mai multe variante de sisteme de vot atât la 
nivel local, cât şi la nivel naţional. Pentru alegerea pri- 
marilor s-a folosit, mai întâi, scrutinul majoritar în două 
tururi, apoi a fost îmbrățișat cel într-un singur tur, iar 
din 2016 încoace multe voci solicită revenirea la formula 
anterioară. Modificări au fost şi în privinţa ratei de par- 
ticipare: la debutul tranziţiei, primul tur nu era validat 
decât dacă majoritatea alegătorilor ajungeau să voteze; 
ulterior, pragul acesta a fost abandonat, iar acum e posi- 
bil să alegi un primar şi dacă doar 1ș% din cetățeni vin 
la urne. Preşedinţii consiliilor județene au fost desem- 
nați câţiva ani buni în mod indirect, cu sprijinul majo- 
rităților din fiecare consiliu, iar din 2008 se utilizează 
pentru ei alegerea directă într-un tur. În cazul celor două 
camere modul de scrutin a fost bazat pe liste şi pe distri- 
buirea mandatelor proporțional cu scorul fiecărui par- 
tid. Excepţie au făcut două alegeri — cele din 2008 și din 
2012. Atunci a fost folosit un mod mixt, în care câștigai 
un mandat dacă obţineai majoritatea simplă în nişte 
subdiviziuni ale circumscripţiilor numite colegii sau, în 
cazul celor care nu aveau un asemenea scor, pe baza unei 
distribuiri proporționale realizate după ce se cumulau — 
în fiecare judeţ şi la nivel naţional — voturile fiecărui 
partid ce susținuse candidaţi. Singurele alegeri rămase 
neschimbate sunt cele reglementate în mod expres în 
Constituţie, și anume prezidenţialele, pentru care este 
prevăzută o variantă de scrutin majoritar în două tururi. 
Condiţia pentru a te impune din primul e una „tare“: ai 

nevoie de 50%+1 din totalul celor înscriși. Nu al celor 
care votează efectiv, ci al celor care apar pe liste. 

Schimbări frecvente în regimul electoral au fost şi-n 
trecut. Pare a fi o specialitate românească. Între cele două 
războaie mondiale a fost și mai rău: cetăţenii din Ve- 
chiul Regat şi din Basarabia au votat de trei ori după un 
mod de scrutin foarte liberal, împrumutat de la belgieni 
şi luxemburghezi, care le îngăduia să aleagă candidaţi 
de pe diverse liste de partid — se chema vot panașşat —, iar 
transilvănenii și bucovinenii — după regulile britanice 
(he first past the post, adică primul clasat câştigă mandatul. 
Abia în 1926 a fost unificat regimul electoral: între altele, 
i s-a adăugat şi o găselniţă italienească, împrumutată de 
la Mussolini, și anume „o primă electorală“ acordată în- 
vingătorului. Cine ieşea pe primul loc căpăta automat 
jumătate din mandate și doar cealaltă jumătate se distri- 
buia proporţional cu rezultatele obținute. Se căuta în 
acest fel stabilitate. N-a fost să fie. Scena politică a fost și 
mai instabilă ca înainte. 

Am moștenit de la interbelici o iluzie: ideea că soluția 
oricărei probleme politice este schimbarea din temelii. E, 
în fond, o pasiune revoluţionară. Ea a fost la lucru şi-n 
vremurile recente, stimulând discursurile despre „unino- 
minal“. Dezbaterea a fost confuză, fiind afectată de o mare 
neînțelegere, și anume că o caracteristică a circumscrip- 
ției ar determina calitatea aleşilor. Uninominal este un 
termen ce indică faptul că într-o circumscripție este dis- 
tribuit un singur mandat. Alternativa e circumscripția 
plurinominală, cea în care sunt alese mai multe persoane, 
nu una singură. La începutul anilor 2000, „uninominal“ 
a devenit la noi stindardul care i-a reunit pe toţi cei de- 
cepționaţi de calitatea clasei politice. Ei considerau că 

originea răului este utilizarea listelor de candidaţi stabi- 
lite de partid. Soluţia propusă pentru a remedia toate de- 
fectele a fost inventarea colegiilor cu un singur loc. 

Efectele schimbării au fost cu totul altele decât cele 
scontate: nu numai că ameliorarea mult așteptată a cali- 
tății elitelor nu s-a produs, dar introducerea noului dispo- 
zitiv electoral a creat aberaţii şi-n 2008, și-n 2012. Prima 
dată, partidul care a avut cele mai multe voturi a obținut 
mai puține mandate decât cel clasat al doilea, contrazi- 
când astfel filozofia reprezentării proporţionale ce fusese 
proclamată drept principiu al „revoluţiei“. La a doua sa 
aplicare, modul de scrutin a generat o expandare a parla- 
mentului cu peste o sută de mandate, din pricina supra- 
punerii a două reguli contradictorii de transformare a 
voturilor în mandate. Cu trei ani mai devreme, cetăţenii 
aprobaseră proiectul reducerii numărului de parlamen- 
tari de la 469 la 300. Acum, „revoluţia uninominală“ le 
oferea 588. Se înțelege de ce în 2016 „s-a schimbat schim- 
barea“, adică s-a revenit la listele blocate, care nu îngăduie 
cetățeanului să intervină absolut deloc, precum în siste- 
mul de vot panașat, amintit mai sus. 

Eşecul acestei schimbări radicale ne oferă o temă de 
reflecţie însemnată. Termenul-cheie de la care ar trebui 
să pornească dezbaterea nu e uninominal. Şi, de fapt, nu-i 
vorba despre un termen, ci despre doi, şi anume cuplul 
majoritar-proporțional. Aceştia desemnează cele două 
mari „filozofii“ ale votului între care ai de ales, ca societate 
politică. Un scrutin majoritar — indiferent că este organi- 
zat într-un tur sau în două — are un singur învingător. 
În prima variantă, e folosit în țările de tradiție anglo- 
saxonă și, întrucât conduce la polarizarea scenei politice 
și la un sistem cu două partide, are drept rezultat crearea 

unei majorităţi la urne. De aici îi provine numele, dar şi 
renumele: acela de a degaja un învingător clar. Cealaltă 
lilozofie, ce susține sistemele de vot proporționale, urmă- 
rește un scop diferit, adică reprezentarea cât mai fidelă a 
diversităţii din societate, în particular obținerea unei co- 
respondenţe „cât mai perfecte“ între procentajul de voturi 
dobândite de un partid şi procentajul de mandate care îi 
revin. Dacă ecologiştii sunt votaţi de 11% dintre alegători, 
această formulă electorală le asigură 11% dintre mandate. 
In schimb, dacă modul de scrutin e majoritar, cele 11% se 
pot transforma în zero mandate, fiindcă nu poți câștiga o 
competiţie cu acest scor decât dacă toţi ceilalți partici- 
panţi au mai puţin decât tine, situaţie extrem de impro- 
babilă în teorie şi imposibilă în practică. 

În principiu, e bine să alegi fie un mod de scrutin, fie 
pe celălalt. Unul dintre efectele lor este degajarea unui 
anume stil politic: întrucât fragmentează câmpul poli- 
tic — uneori la extrem, adică în ş, 6, 7 sau chiar mai multe 
fracțiuni —, formulele de reprezentare proporțională (RP) 
obligă la cooperare. Invers, întrucât polarizează, un scru- 
tin majoritar secretă confruntare cvasipermanentă. 

Ce relevanţă au toate acestea pentru situația din Româ- 
nia? Una foarte mare. La noi, alcătuirea parlamentului 
s-a făcut urmând o filozofie RP. Inclusiv, așa cum spu- 
neam, în perioada interbelică. Fragmentarea parlamen- 
tului este mai accentuată în vremea noastră decât în urmă 
cu o sută de ani. Ce lipsește acum şi ce a lipsit şi atunci 
este disponibilitatea pentru compromis. Termenul acesta 
are o conotaţie negativă. În democraţiile care au adoptat 
scrutinul proporțional, el e considerat o virtute. România 
e altfel, fiindcă fragmentarea este însoțită de confrun- 
tare permanentă, stilul tipic celeilalte filozofii electorale. 

Alegem deputaţii şi senatorii, consilierii locali și judeţeni 
cu ajutorul unor formule de vot proporționale, dar îm- 
părțim lumea în „ai noștri“ și „ai lor“. Imaginarul politic 
este amenajat ca şi cum ar exista două tabere, aflate în 
permanent conflict. 

Una dintre definițiile populismului pornește tocmai 
de la constatarea unei asemenea discrepanțe: o scenă po- 
litică diversă, structurată în mai multe grupuri, este sim- 
plificată la maximum şi transformată într-un spaţiu 
politic în care orice întrebare are un singur răspuns. Cine 
nu-l acceptă este aruncat automat în categoria „ceilalți“. 
Un asemenea dispozitiv mental diminuează valoarea 
votului. 

Nu există la noi o tabără populistă, de dreapta sau de 
stânga. Găsim, în schimb, figuri populiste şi-n partidele 
de stânga, şi-n cele de dreapta. În plus, alianțele electo- 
rale fragile, ca și existenţa unor coaliţii guvernamentale 
care n-au fost supuse niciodată unui test electoral au 
relativizat frontierele politice și au diminuat riscul unui 
comportament centripet, adică al apariției unei forţe 
populiste. Mișcările antisistem au avut un succes limi- 
tat, dar nu-i exclus ca într-o bună zi altele să producă o 
Criză majoră. 

În mai 1990 s-au ţinut primele alegeri libere. La două 
luni după cele pe care le anunţaseră Ceauşescu & co. 
Într-adevăr, dacă nu s-ar fi produs revoluţia, România ar 
fi cunoscut în martie 1990 un nou episod ridicol, în care 
cetățenii aveau de validat, în circumscripţii uninomi- 
nale, candidaţii propuşi de PCR. Din 1975, partidul unic 
începuse să practice un sistem pe care şi nemţii din Re- 
publica Democrată sau ungurii îl adoptaseră cu câţiva 
ani mai înainte: într-o circumscripție erau înscrişi doi 
sau chiar trei candidaţi, toţi susținuți de partidul unic. 
Ei aveau întotdeauna același profil profesional, același 
statut social şi acelaşi rang politic: nu se înfruntau un 
medic şi un scriitor, sau un țăran dintr-o Cooperativă 
Agricolă de Producţie cu un director de întreprindere de 
țevi, nici un strungar de la Griviţa Roșie cu secretarul de 
partid al judeţului Olt. Nu, cetățeanul comunist avea 
de ales între actorul Octavian Cotescu şi actorul Silviu 
Stănculescu, între un inginer-şef și alt inginer-șef, între 
rectorul de la ASE şi cel de la academia de partid „Ştefan 
Gheorghiu“. Revoluţia a aruncat la coș acest sistem ab- 
surd de concurenţă simulată şi a făcut posibil un plura- 
lism real. Unul care nu îngrădea participarea nici măcar 
responsabililor politici ai Vechiului Regim. O proclama- 
ție adoptată la Timişoara în martie şi susținută zi de zi, 

între aprilie și mai, de către protestatarii anticomuniști 
din Piaţa Universităţii, a cerut ostracizarea activiştilor 
PCR, inclusiv a foștilor deputaţi din caricatura de parla- 
ment comunist ori a diplomaților ceauşiști. Legea elec- 
torală nu a prevăzut, însă, lustraţia, așa că au putut să 
intre-n competiţie și unii dintre cei care-l votaseră pre- 
şedinte pe Ceauşescu în Marea Adunare Naţională. 

Dezbaterea despre candidaturi a fost doar una dintre 
cele care au animat societatea. Altele priveau partidele ori 
procedura votării. Ce se petrece când scrutinul nu e o mai- 
muțăreală? se întrebau alegătorii, care nu cunoscuseră o 
viață politică liberă. Așa se explică mobilizarea extraordi- 
nară de la primele alegeri. Ca să voteze, cetățenii au stat la 
COZI, pe care nu le vedeai niciodată în comunism în astfel 
de împrejurări. Peste tot se întâmplă la fel atunci când 
popoarele se eliberează de tiranie: și tunisienii sau koso- 
varii au așteptat ore-n șir până să voteze, imediat după ce 
au scăpat de Ben Ali și, respectiv, de dominaţia tiranică a 
sârbilor. La noi, peste 86% dintre cetățeni au mers la urne 
în mai 1990. Niciodată în perioada interbelică nu fusese 
atins un asemenea record. În locul unei consultări electo- 
rale mimate de la cap la coadă, se organiza acum una în 
care aveai de ales între 71 de liste diferite. 

Campania nu mai era, ca-n comunism, un monolog 
despre nesfârşite „realizări ale socialismului“, ci o con- 
fruntare în care fiecare căuta să atragă atenţia așa cum 
putea. Un domn a mers în studioul TVR cu o maimuțică 
pe umăr. Altul se prezenta ca ginecolog şi oferea asistență 
gratuită pentru avorturi. Un al treilea susținea că e conte. 
Și tot aşa. Scena politică era, desigur, dezechilibrată în 
favoarea Frontului Salvării Naţional, care a obţinut ace- 
laşi procentaj cu cel al Blocului Partidelor Democratice 

(din noiembrie 1946, dar se dovedea a fi o scenă foarte vie. 
Nu te plictiseai niciodată, dacă deschideai televizorul. 
Participarea electorală a rămas la cote înalte în anii 
nouăzeci: trei din patru cetățeni au mers la urne în acea 
perioadă. La fel ca peste tot în lume, cele mai multe ab- 
senţe se înregistrau în rândul tinerilor între 18 şi 25 de 
ani, iar cei mai activi, electoral vorbind, erau cetăţenii 
care depășiseră 65 de ani. Odată cu consolidarea demo- 
craţiei, ca și-n alte locuri, participarea a început să scadă, 
ajungând la două treimi din corpul electoral în 2000 şi 
coborând până la 40% la alegerile parlamentare din 2008 
sau din 2016. La prezidenţiale şi la locale s-au înregistrat 
rate ceva mai mari, oscilând în jurul pragului majorităţii. 
O explicaţie a scăderii este, desigur, de ordin demogra- 
fic şi administrativ. Devii alegător în momentul în care 
împlineşti 18 ani. Numele îţi este înscris în chip automat 
în registrul votanților. În schimb, registrul nu elimină la 
fel de prompt persoanele decedate. Aşa a fost din secolul 
al XIX-lea până astăzi. Chiar dacă, în ultimii treizeci de ani, 
țara a înregistrat un declin al nașterilor, numărul alegă- 
tonlor de pe liste n-a scăzut. Dimpotrivă. La scrutinul din 
2019, urcase la aproape 19 milioane (față de 17,2 în 1990). 
Pe de altă parte, din pricina emigrației masive şi a votului 
organizat exclusiv în clădirile ambasadelor sau consulate- 
lor României, numărul efectiv al celor care puteau vota s-a 
diminuat mult. Participarea s-a calculat, însă, în continu- 
are ca și când toţi cetățenii ar fi avut acces egal la urne. Nu 
a fost deloc aşa. S-a ajuns în situaţia în care unii voiau să 
își exprime opţiunile la Paris, Londra sau Bruxelles, se 
aşezau la cozi preţ de 4, 5 ori 6 ore şi, din motive strict lo- 
gistice, n-ajungeau să voteze. De fapt, abia de anul trecut 
cetățenii care nu locuiesc în ţară — aşa-numiţii „români de 

pretutindeni“ — au putut vota prin corespondenţă ori în 
mai multe zile la consulate şi ambasade. Rata participării 
nu a depășit, însă, o de procente. 

În câteva ocazii, consultările electorale au fost boico- 
tate. Prima dată s-a întâmplat la referendumul de vali- 
dare a Constituţiei din decembrie 1991, la apelul PNTCD: 
aşa s-a ajuns la „doar“ 10,9 milioane de voturi, cu vreo 
cinci mai puţine decât fuseseră la scrutinul din mai '90. 
Şi C. Popescu-Tăriceanu, pe când era premier, le-a cerut 
simpatizanţilor lui să nu participe la o consultare: era 
vorba despre un referendum care trebuia să tranşeze 
problema modului de scrutin, în noiembrie 2007, iar 
prim-ministrul şi-a folosit funcția ca să-şi sporească şan- 
sele de reușită, amenajând secţii de vot greu accesibile. 
Un boicot cu un impact mult mai mare a fost cel din 
iulie 2012, tot de la un referendum: era vorba despre a 
doua suspendare a lui Traian Băsescu, iar cota de parti- 
cipare a rămas sub șo de procente, salvându-l astfel pe 
președinte de la demitere. În 2018, la o consultare a ce- 
tățenilor care viza modificarea Constituţiei, s-a înregis- 
trat cea mai mare rată de absenteism, deși formațiunea 
care solicita boicotul — Uniunea Salvaţi România — avea 
în acel moment o influenţă redusă în parlament: doar 
doi din zece cetăţeni au ajuns la urne. Recordul absolut, 
greu de depășit, este foarte vechi: a fost stabilit la alege- 
rile pentru adunarea ad-hoc din Moldova din 1857, când 
unioniștii au simțit că pierd dacă votează, aşa că au des- 
curajat participarea într-atât încât în unele colegii pre- 
zenţa a fost de opt procente... 

În vremurile noastre, participare foarte slabă a fost 
la alegerile europene. Nici măcar 30% n-au venit la pri- 
mele două scrutine care trimiteau deputaţi români în 

Parlamentul European. În fine, la alţii a fost şi mai rău: 
slovacii vor fi greu de întrecut în privinţa chiulului elec- 
toral, fiindcă la alegerile pentru PE din 2014, 83% dintre 
ei au stat acasă. Şi-n cazul lor, ca şi-n al nostru, explicația 
dezinteresului este, de fapt, banală: partidele erau de 
acord în privinţa chestiunilor europene. Atunci când e 
consens între politicieni, participarea la vot scade: de ce 
să mergi la un scrutin ca să alegi între inși care-ţi spun 
riguros același lucru? Când există o miză, participarea 
urcă. Așa s-a întâmplat la alegerile noastre europene din 
2019, care au fost un test pentru partidul de la guvernare, 
prezenţa fiind stimulată și de un referendum despre po- 
litici anticorupţie, convocat de către preşedinte: partici- 
parea a urcat de la 31%, cât fusese în 2014, la 51,2%, 
procent care se va dovedi mai mare decât la prezidenţi- 
alele ținute şase luni mai târziu. 

Dar de ce unii merg mereu la vot, iar alții doar uneori 
ori chiar niciodată? 

Dezamăgirea politică este sursa principală a absen- 
teismului. Ca, de altfel, şi a lipsei de fidelitate faţă de un 
candidat. Unele evoluţii sunt de-a dreptul dramatice. 
Opțiunile favorabile primului preşedinte postcomunist 
au descrescut scrutin după scrutin, ajungând de la peste 
12 milioane de voturi în 199o la patru milioane zece ani 
mai târziu. E ceva, nu? Când comparăm, așa cum am 
făcut şi pentru Iliescu, sprijinul acordat lui E. Constan- 
tinescu la turul întâi al prezidenţialelor, constatăm că 
în 1996 el fusese abandonat de unii dintre votanțţii din 
1992. S-au răzgândit aceştia în turul decisiv şi l-au făcut 
preşedinte? Probabil că, în majoritatea lor, au făcut-o. 
Revenirea e întotdeauna posibilă. Mai ales că, la un scru- 
tin în două tururi, în primul alegi cu adevărat, iar în al 

doilea doar tranșezi între cei doi competitori rămași în 
cursă. Realinierile sunt şi ele un capitol foarte spectacu- 
los. Sunt frecvente atunci când partide sau alianţe influ- 
ente sunt slăbite ori ajung chiar să fie înlocuite cu totul. 

Primul deceniu postcomunist a avut doi actori rele- 
vanţi care, după 2000, au dispărut: este vorba despre 
Partidul Naţional Ţărănist Creştin Democrat şi Partidul 
Unității Naţionale Române. PNŢCD a fost „nucleul dur“ 
al anticomunismului, asumat de Convenţia Democratică, 
învingătoare în alegerile din 1996, iar al doilea a fost ex- 
presia naționalismului anti-maghiar, care a introdus în 
spaţiul politic un clivaj etnic. După alegerile din 2000, 
amândouă partidele au dispărut. Unde s-au dus alegătorii 
lor? Unii n-au mai votat deloc, dar mulţi dintre ei s-au 
îndreptat spre alte partide. 

Candidaţii la preşedinţie au ușurat transferul. De 
pildă, bazinul electoral al lui T. Băsescu a fost alimentat 
la prima sa victorie prezidenţială din două surse princi- 
pale — votanţi PNL şi votanţi PD — care nu avuseseră ni- 
ciodată în scrutinele anterioare un candidat comun în 
turul întâi. Dar au intrat în bazinul său și foști alegători 
PNȚCD, care s-au aliniat taberei anti-PSD întrucât erau 
anticomuniști, ca şi unii dintre PUNR-işti, care se înve- 
cinaseră ideologic în Ardeal cu votanţii democrați. 

Alegerile prezidenţiale din 2014 ne îngăduie să obser- 
văm 0 altă dimensiune a fenomenului realinierilor şi, 
prin el, a participării. Intrat în PNL cu doar câteva luni 
înainte de scrutinul pentru Cotroceni, Klaus lohannis a 
recuperat nu numai electoratul care votase în 2009 cu 
candidatul liberal, dar și pe cei care optaseră pentru ad- 
versarul principal al acestuia, și anume candidatul PDL, 
formațiune care fuziona în 2014 cu liberalii. Un politician 

„paraşutat“ într-un partid a produs sinteza unor electo- 
rate distincte. 

Știm, în schimb, foarte puţine lucruri despre alegă- 
torii care au pus ştampila mereu pe numele perdanților 
sau despre cei dezamăgiţi de candidaţii trimiși la Cotro 
ceni cu sprijinul lor și care, după o vreme, nu mai merg 
la urne. Sunt subiecte neexplorate, fiindcă nu avem la 
dispoziţie biografii de vot și, cu atât mai puţin, profi- 
luri-tip ale alegătorilor. Ce ştim este că, în unele mo- 
mente, decepţia votanţilor a atins cote înalte. S-a ajuns 
până în punctul în care tineri cetăţeni defilau mândri cu 
tricouri pe care scria: „mă p... pe el de vot“. Mişcările ci- 
vice din ultimii ani n-au condus la o sporire a participănii 
şi, deocamdată, nici la o realiniere spectaculoasă. 


Ce-am decis la referendumuri? 


Dacă de la mijlocul secolului al XIX-lea până în 1989 
românii au fost chemaţi de şase ori la referendumuri — 
unora dintre ele li s-a spus plebiscite! —, în epoca postco- 
munistă am avut opt asemenea consultări. De ce au fost 
aşa de numeroase? Ce anume s-a hotărât în fiecare caz 
în parte? E vreo legătură între cele din vremea noastră 
ŞI cele mai vechi? 

Primul care a folosit acest controversat instrument al 
politicii moderne a fost Alexandru loan Cuza. În primă- 
vara lui 1864, domnitorul a intrat în conflict cu Adunarea. 
Deputaţii îl destituiseră pe premierul Mihail Kogălni- 
ceanu, care voia să treacă o lege agrară considerată „revo- 
luționară“. Așa că principele, care îl susținea pe cel demis, 
a dizolvat camera și i-a chemat pe dorobanţi să-i evacueze 
pe deputaţi din sala în care deliberau. Peste o săptămână, 
circa 684 de mii de alegători veneau la urne ca să spună 
dacă sunt de acord cu aşa-numitul Statut Desvoltător al 
Convenţiei de la Paris. Prin acest text cu valoare constitu- 
țională, Cuza inventa Senatul și fabrica o lege electorală 
care dădea întâietate alegătorilor din oraşe, deschişi la 
modernizarea țării. Doar 1.307 de cetăţeni i s-au opus, 
numele lor fiind înscrise pe o listă specială. 

După aproape doi ani, în martie 1866, un corp de vo- 
tanţi cam de aceleași dimensiuni era chemat să decidă 

dacă voia desemnarea lui Carol I ca „principe suveran al 
Principatelor Unite“. Consultarea se ţinea la circa o lună 
după ce Cuza fusese debarcat, iar deputaţii și funcționarii 
statului îi juraseră credință unui frate al regelui Belgiei, 
pe nume Filip de Flandra. Care n-a acceptat, însă, prelua- 
rea guvernării românilor. Plebiscitul era organizat, de 
aceea, pentru a bătători drumul unui Hohenzollern spre 
tronul de la Bucureşti cu ajutorul voinţei populare. Re- 
zultatul a fost mai mult decât clar: doar 224 de români au 
zis „nu“, în vreme ce 685.969 — „da“. Am luat, totuși, ceva 
și de la mofturosul belgian, și anume Constituţia ţării 
sale, cea mai liberală din câte s-au scris în Europa. 

Este unul dintre motivele pentru care, vreme de şapte 
decenii, poporul n-a mai fost deranjat cu referendumuri, 
fiind invitat doar la alegeri. În februarie 1938, Carol Il a 
propus ţării o nouă Constituţie. Făcea asta după ce ho- 
tărâse să nu mai convoace parlamentul ales în decem- 
brie 1937 şi numise membrii unui guvern căruia i s-a zis 
„tehnocrat“, deşși-l avea în frunte pe patriarh. Care înlo- 
cuise în funcție un poet, Octavian Goga. Votul la plebis- 
cit era obligatoriu și a durat de la opt dimineaţa la cinci 
după-amiaza. Înainte de scrutin, s-au ţinut slujbe, iar pe 
străzi au defilat, zicea o gazetă, „școli, străjeri şi premili- 
tari cu muzici“. Aproape 4,3 milioane de cetăţeni au fost 
de partea domnitorului şi doar 5.483 figurează în scripte 
ca potrivnici. Constituţia astfel aprobată a fost în vigoare 
doar doi ani şi șapte luni. 

Cel care a suspendat-o, lon Antonescu, a organizat şi 
el, dar nu un singur referendum, ci două. Cetăţeanul a fost 
întrebat, în ambele ocazii, dacă „aprobă chipul cum ma- 
reșalul a condus Țara de la 6 septembrie 1940“. Era data 
preluării puterii. Prima consultare s-a ținut între 2 şi 5 

martie 1941, a doua trebuia să dureze din 9 până-n 12 
noiembrie, dar a fost prelungită cu trei zile, întrucât dic- 
tatorul de dreapta a văzut că mobilizarea era slabă şi nu 
îngăduia aşa ceva, fiindcă recuperase între timp teritorii 
ce votau şi ele. A avut, până la urmă, de partea lui 3,4 
milioane de cetățeni, după ce adunase — cu jumătate de 
an mai devreme — 2,9 milioane de sufragii. A fost singura 
dată în istoria noastră când alegătorii au venit la urne în 
ordine alfabetică: cei al căror nume începea cu litere de 
la A la L au mers la secţiile de vot doar dimineaţa, iar celor 
de la M la Z le-au fost rezervate după-amiezile. Numărul 
celor care s-au împotrivit a fost, în martie, de 2.996, iar în 
noiembrie — de numai 68. „Unanimitatea țării s-a așezat 
alături de mareșalul Antonescu“, nota un cronicar al ace- 
lor vremuri. 

Recordul a fost bătut în vremea lui Ceauşescu, într-o 
zi când nici măcar o singură voce nu a mai fost împo- 
trivă. Se întâmpla în toamna lui 1986. Secretarul general 
al PCR a modificat mai întâi Constituţia, fiindcă ea nu 
prevedea organizarea de referendumuri. Tema supusă 
aprobării populare era formulată așa: „reducerea cu 5% 
a armamentelor, efectivelor şi cheltuielilor militare ale 
României“. Țara era pe atunci membră a Pactului de la 
Varșovia, alianță îndreptată împotriva NATO. În orașe 
se făcuseră deja mitinguri pentru pace, dar dictatorul de 
stânga a vrut cu tot dinadinsul să arate că are parte de o 
susținere totală, aşa că i-a consultat cu privire la cei 5% 
ŞI pe tinerii cu vârste între 14 și 18 ani. Statisticile sunt 
realmente şocante: doar 4 adolescenţi şi 233 de adulţi ar 
fi lipsit de la apelul referendar. 17.650.974 de români au 
zis „da“ şi nu s-a consemnat nici măcar un „nu“. Peste 
trei ani, Ceauşescu era împușcat la Târgovişte. 

În deceniile postcomuniste, referendumurile au fost 
tot atât de numeroase ca și scrutinele prezidenţiale. Pri- 
mul dintre ele a privit, din nou, o Constituţie. Este vorba 
despre cea discutată în primul parlament ales după căde- 
rea regimului comunist, în care două treimi din deputaţi 
erau de la Frontul Salvării Naţionale. Aşa cum notam 
deja, țărăniștii au cerut atunci boicotarea referendumu- 
lui de aprobare, între altele fiindcă nu s-a pus la vot în 
chip explicit şi distinct forma de guvernământ, adică ale- 
gerea între republică şi monarhie. N-au avut prea mult 
succes. Peste 8,4 milioane de alegători au fost de acord, 
pe 8 decembrie 1991, cu noul act fundamental, iar 2,2 
milioane s-au declarat contra. Diferenţa dintre tabere era 
semnificativă, dar a fost, totuşi, prima dată când împo- 
trivirile au depăşit o cotă ridicol de mică. 

În octombrie 2003, a avut loc un referendum de vali- 
dare a unor modificări constituționale. Unele articole noi 
afirmau supremaţia dreptului european asupra celui 
naţional, în vederea aderării la UE. Dar miza cea mai în- 
semnată a referendumului a privit durata mandatului 
prezidenţial, care a crescut de la patru la cinci ani. Guver- 
nul acelei perioade, unul social-democrat, s-a dat peste 
cap ca să aducă la urne jumătate din corpul electoral, fi- 
indcă atât era pragul necesar pentru ca rezultatul să fie 
valid. Programată într-o sâmbătă, consultarea a fost pre- 
lungită şi pentru a doua zi, ca să se obțină miraculosul 
procent. Plecaţi la vânătoare de cetăţeni, organizatorii au 
plimbat urnele prin cinematografe, bâlciuri și parcări. 
Numărul celor care s-au opus revizuirii a fost de zece ori 
mai mic decât al celor care au fost de acord cu ea. 

În 2007, maşinăria s-a pus din nou în mișcare. De data 
aceasta, a fost vorba despre suspendarea președintelui 

Traian Băsescu. Procedura mai fusese lansată şi în 1994, 
împotriva lui lon Iliescu, dar în acel an parlamentarii 
ascultaseră de avizul formulat de Curtea Constituţională, 
care a considerat că nu sunt motive pentru a-l pedepsi pe 
șeful statului. Așa că nu s-a ajuns la un vot popular, pre- 
văzut ca mecanism de confirmare a deciziei luate în ca- 
merele reunite. Treisprezece ani după aceea, CCR a decis 
că nu e îndreptățită nici suspendarea preşedintelui Bă- 
sescu, dar 322 de deputați şi senatori au votat-o totuși. La 
urne n-au venit decât 44,5% din alegători, așa că încerca- 
rea de demitere a fost invalidată, fiindcă era nevoie de 
majoritatea absolută a celor înscriși pe listele electorale. 
Dintre cei prezenţi, 75% s-au opus suspendării. 

Câteva luni mai târziu, președintele era cel care iniția 
o consultare populară. T. Băsescu a propus un nou mod 
de scrutin, mai precis i-a întrebat pe cetăţeni dacă erau 
de acord ca, „începând cu primele alegeri care vor fi or- 
ganizate pentru Parlamentul României, toți deputaţii şi 
senatorii să fie aleşi în circumscripţii uninominale, pe 
baza unui scrutin majoritar în două tururi“. Guvernul, 
condus de C.P. Tăriceanu, era împotrivă, aşa că a forţat 
demobilizarea, organizând, de pildă, birouri de vot sepa- 
rate pentru referendum, deşi în aceeași zi se țineau pri- 
mele alegeri românești pentru Parlamentul European. 
Cum în privința noii formule electorale s-au pronunţat 
doar un sfert dintre cetățeni, consultarea n-a fost de nici 
un folos. Peste câteva luni, guvernul modifica sistemul 
de votare, dar nu aşa cum indicase la referendum o ma- 
joritate zdrobitoare a celor ajunși, până la urmă, la urne. 

În noiembrie 2009, când avea loc primul tur al scru- 
tinului prezidențial, acelaşi Băsescu a iniţiat nu unul, ci 
două referendumuri. Primul viza desfiinţarea Senatului, 

iar al doilea propunea ca numărul maxim de parlamen- 
tari să fie de trei sute. Ambele propuneri au fost larg 
susținute: 72% din electori voiau o cameră, nu două, iar 
83% credeau că ne descurcăm mai bine cu trei sute de 
aleși. Rezultatele au fost valide, fiindcă prezenţa a depă- 
șit pragul de 50% +1, dar legiuitorii le-au ignorat până 
în ziua de azi. Pretextul a fost acela că referendumul era 
doar consultativ. Solicitată să se pronunţe, Curtea Con- 
stituțională a indicat că orice viitoare revizuire va trebui 
să țină seama de rezultatul din 2009. 

După trei ani, o nouă suspendare a aceluiaşi preşe- 
dinte şi un scenariu identic: CCR a considerat că nu erau 
motive pentru o asemenea decizie, majoritatea anti-Bă- 
sescu a zis că vrea, totuşi, să-l demită şi a validat în parla- 
ment suspendarea, iar la secţiile de votare au ajuns doar 
46% dintre cei înscriși pe liste. A existat însă o diferență 
față de 2009: în proporţie covârșitoare, cei veniți la urne, 
în ciuda boicotului cerut de Băsescu şi aliaţii săi, s-au 
pronunțat în favoarea demiterii. Nemulțumiţi că nu le-a 
ieşit nici de data asta mașinațiunea, fiindcă pragul de 
confirmare n-a fost atins, adversarii preşedintelui au vrut 
să modifice listele electorale după ce consultarea se ţi- 
nuse deja. N-au reușit. Ar fi fost ceva unic în lume! Totul 
a fost un circ, ale cărui ecouri nu s-au stins nici acum. 

Actualul președinte a fost și el ameninţat, de câteva 
ori, cu suspendarea. Deocamdată, a fost scutit de o așa 
emoție. A propus, în schimb, la începutul lui 2017, un 
referendum despre lupta anticorupţie. Parlamentul a avi- 
zat propunerea, dar lohannis a amânat organizarea lui, 
deşi unele grupuri care au mobilizat strada în aceeaşi pe- 
rioadă i-au cerut să cheme urgent cetăţenii în secțiile de 
votare. Situaţia era nouă: de obicei, s-a trecut repede la 

fapte, când a venit vorba să fie întrebat poporul. Până să 
se hotărască şeful statului, o coaliție de biserici a provocat, 
cu susținerea principalelor partide — PSD şi PNL - şi a 
unui număr de trei milioane de cetățeni, un referendum 
care viza modificarea articolului constituţional ce defi- 
nește familia. Se urmărea confirmarea definiției tradițio- 
nale a căsătoriei, ca uniune între un bărbat şi o femeie. 
Întreprinderea s-a dovedit un eşec: deși 3,5 milioane de 
cetățeni au fost de acord în octombrie 2018 cu propunerea 
inițiatorilor şi doar 250 de mii s-au declarat împotrivă, 
rezultatul a fost neconcludent, fiindcă pragul de partici- 
pare — deşi scăzut de-acum la 30% — n-a fost atins. Peste 
câteva luni, Klaus lohannis a ţinut, simultan cu alegerile 
europene, şi referendumul anticorupţie mult aşteptat: 
întrebaţi dacă sunt de acord cu interzicerea amnistiei şi 
grațierii pentru infracțiuni de corupţie și cu interzicerea 
adoptării de ordonanţe de urgenţă în chestiuni de justiţie, 
electorii l-au sprijinit pe preşedinte. 

Aceasta este o constantă a istoriei noastre politice: 
referendumurile au fost legate de capul statului. Care a 
ieșit tot timpul învingător din asemenea experienţe. 


Există vreun secret al reușitei în alegeri? 


Din 1990 până în 2016 au depus candidaturi la alegerile 
legislative, singure sau în alianţă, 217 partide politice și 
uniuni ale minorităților. 60% dintre ele au făcut-o doar 
o singură dată. Unele dintre acestea au fuzionat cu par- 
tide mai puternice, dar cele mai multe au dispărut pur 
și simplu imediat după ce au consumat o primă aven- 
tură la urne. De fapt, doar treisprezece organizaţii au fost 
nelipsite de la cele opt scrutine: între ele sunt numai 
două partide — PNL și Partidul Ecologist Român —, restul 
de unsprezece reprezentând minoritățile naționale. Și 
mai interesant este faptul că doar zece din cele 217 for- 
mațiuni politice înscrise în alegeri au reuşit să treacă un 
test considerat elementar pentru soliditatea unui partid, 
și anume să intre în parlament de minimum trei ori. 
Pătrunderea în cele două camere este condiționată, înce- 
pând din 1992, nu doar de numărul total de mandate ce 
pot fi distribuite, ci și de un prag electoral fixat iniţial la 
trei procente şi urcat, începând de la alegerile din 2000, 
la cinci la sută și, respectiv, opt-zece la sută pentru alian- 
țele politice, în funcție de numărul partenerilor asociaţi. 

Care sunt cele zece partide merituoase? 

Majoritatea nu mai există sau au o existenţă foarte 
precară. Partidul Ecologist Român și Partidul Unităţii Na- 
ționale Române au avut aleşi în primele trei parlamente, 

nu şi-n următoarele. Așa cum indicam deja, PER a mai 
prezentat candidați şi-n următoarele alegeri, în vreme ce 
PUNR, fondat şi dominat de Gheorghe Funar, s-a fragmen- 
tat și apoi s-a topit în mai multe formaţiuni, cu puțin timp 
inainte de intrarea României în UE. 

Partidul Naţional Ţărănesc Creştin Democrat, con- 
dus de carismaticul Corneliu Coposu, a fost pilonul Con- 
venției Democratice în primul deceniu postcomunist, 
având deputaţi şi senatori tot după primele trei alegeri. 
Au urmat trei scrutine ratate. În 2012, PNŢCD a reuşit 
un come back discutabil, în cadrul unei coaliţii de cen- 
tru-dreapta, obținând câte un mandat în fiecare cameră. 
A redevenit, apoi, irelevant. 

O altă formaţiune foarte activă la începutul tranzi- 
ției, dar care a trecut pragul doar din 1992 în 2004 este 
Partidul România Mare, condus de un fost poet de curte 
al cuplului Ceauşescu, Corneliu Vadim Tudor. Căderea 
sa electorală a fost la fel de spectaculoasă ca și-n cazul 
național-țărăniştilor: de la cele peste 2,2 milioane de vo- 
turi adunate în anul 2000, PRM a picat la 83 de mii de 
voturi în 2016. 

A dispărut cu totul şi Partidul Conservator (PC), care 
a fost înființat în 1991, sub numele de Partidul Umanist 
Român (PUR), de către Dan Voiculescu, un colaborator 
dovedit al Securităţii. PUR/PC este un caz aparte: a căpă- 
tat statutul de partid parlamentar de cinci ori, între 2000 
șI 2016, de fiecare dată ca satelit al social-democraţilor. 
N-a avut prea mulţi aleși cât să facă grupuri care să con- 
teze în configurarea unor politici. A servit, însă, conturării 
unor majorităţi, de pildă în 2004, când și-a părăsit aliatul 
din alegeri ca să intre-n guvern, drept pentru care i s-a 
spus „soluţia imorală“. Şi-a folosit mereu brațul media- 
tic — Antena 3 — pentru şantaj şi linșaj. 

Refondat de Sergiu Cunescu, Partidul Social Democrat 
Român are, de asemenea, patru reuşite, la primele patru 
alegeri postcomuniste. Parcursul e special, fiindcă mai 
întâi PSDR a câştigat accesul în cameră candidând singur, 
iar după aceea a avut câte zece deputaţi în cadrul a trei 
alianţe diferite: prima dată s-a aflat alături de PNŢCD, 
apoi a făcut cartel cu Partidul Democrat, iar la urmă s-a 
aliat cu Partidul Democraţiei Sociale din România (PDSR), 
cu care a și fuzionat nu mult după scrutinul din 2000. 

Născut din Frontul Salvării Naţionale şi aflat până în 
2005 tot la stânga spectrului politic, Partidul Democrat 
a avut deputaţi şi senatori între 1992 şi 2012, la ultimele 
două alegeri din acea perioadă candidând sub numele 
Partidul Democrat Liberal, după ce integrase în rându- 
rile sale o facțiune din PNL. În 2014, cu câteva luni îna- 
inte de prezidenţiale, a fuzionat cu PNL, sub numele 
acestuia. Până atunci, PD/PDL candidase fie singur pe 
liste (1992, 2000 şi 2008), fie în coaliţii la celelalte scru- 
tine — fiind aliat cu PSDR în 1996, cu PNL în 2004 și cu 
PNŢCD şi Forţa Civică în 2012. 

Naţional-liberalii au lipsit doar din camerele alese în 
1992, atunci când au avut nesăbuita idee de a-l propune 
drept candidat la președinție pe fostul rege Mihai şi când 
s-au retras din Convenţia Democratică din România, după 
ce participaseră la locale în cadrul acestei alianțe antico- 
muniste. Liberalii au revenit în CDR în 1996, urmând apoi 
un parcurs sinuos și având la fiecare scrutin un alt lider: 
singuri în 2000, sub conducerea lui M. Ionescu-Quintus, 
aliaţi cu democraţii patru ani mai târziu, când şef le era 
Theodor Stolojan, iarăşi singuri în 2008, sub bagheta lui 
C. Popescu-Tăriceanu, în alianţă cu PSD în 2012, după cum 
a vrut Crin Antonescu, și din nou singuri în 2016, având 
Ja cârmă pentru prima dată o femeie — Alina Gorghiu. 

PSD a rezultat din contopirea facțiunii minoritare 
din FSN cu social-democraţii tradiționali. E cel mai in- 
fluent partid din România: exceptând alegerile din 2012, 
când a avut cel mai bun scor la urne, dar cu opt aleşi mai 
puţin după distribuirea mandatelor. Această formaţiune 
a avut întotdeauna cel mai mare grup politic şi-n Ca- 
meră, și-n Senat. S-a întâmplat așa inclusiv atunci când 
a fost învinsă de către coaliția din 1996, întrucât parti- 
dele componente ale CDR au alcătuit grupuri parlamen- 
tare distincte. Partidul din care a făcut parte lon Iliescu 
și care a fost condus pe rând de Adrian Năstase, Mircea 
Geoană, Victor Ponta, Liviu Dragnea și Viorica Dăncilă 
a câștigat în medie 161 de deputaţi în legislaturile din 
1992 până acum, când Camera a avut între 329 şi 412 
fotolii. Comparațţia cu următoarele două grupări politice 
ne îngăduie să măsurăm influenţa lor reală: democraţii 
au avut în medie 55,3 deputaţi, iar naţional-liberalii — 
54,5. Este interesant de constatat că fuziunea PDL-PNL 
nu a echilibrat raportul de forţe din parlament, în 2016, 
social-democraţii obținând 1ş4 de mandate în camera 
inferioară şi 67 în cea superioară, față de 69 şi respectiv 
30, câte au adunat adversarii lor. 

Cea de-a zecea formaţiune care a pătruns în parlament 
de cel puţin trei ori este UDMR. De fapt, aceasta e singura 
care a avut aleși în toate cele opt legislaturi. Media nu-i 
foarte mare — 23,8 deputați —, dar constanţa e remarcabilă, 
cu atât mai mult cu cât este vorba despre o organizaţie 
care a participat întotdeauna cu liste proprii, fără a se alia, 
altfel spus, cu vreo alta. 

Strategiile electorale ale premianţilor enumeraţi nu 
urmează o regulă unică. Cei mai mulţi au reuşit combi- 
nând asocieri în alianţe electorale sau politice şi participări 











Există vreun secret al reușitei în alegeri? 85 


pe liste proprii. Dacă luăm în seamă victoria în alegeri, nu 
simpla accedere în parlament, observăm că aceasta a apar- 
ținut de patru ori unor coaliţii, și anume Convenţia Demo- 
crată Română în 1996, Polul Democrat Social din România 
(alcătuit din PDSR, PSDR şi PUR) în 2000, Uniunea Naţio- 
nală PSD+PUR în 2004 și Uniunea Social-Liberală, având 
în componență PSD, PNL, Uniunea Naţională Progresul 
României şi PC, în 2012. 

O caracteristică interesantă a sistemului politic din 
România este aşa-numita partidocraţie. Noţiunea descrie 
confiscarea scenei politice de către un număr limitat de 
formațiuni politice. Acestea blochează, de comun acord, 
accesul altor actori la reprezentare, pe diferite căi — con- 
strângeri birocratice de constituire a unor noi partide, 
prag electoral ridicat, finanţare consistentă de la buget a 
grupurilor parlamentare etc. etc. În plus, cartelizate, par- 
tidele confiscă statul, profitând de subsidiile publice și 
de alte avantaje oferite de dominaţia exercitată asupra 
spaţiului politic. Fenomenul acoperă intervalul 2000-— 
2012, adică trei legislaturi, o perioadă în care nici măcar 
un singur partid nou n-a reușit să pătrundă în vreuna din 
camere. Aceasta este, de asemenea, perioada în Care pa- 
tronajul politic — exprimat plastic cu ajutorul formulei 
„baronilor“ locali — a atins apogeul. Jocul politic părea să 
fie complet controlat de o nouă „monstruoasă coaliţie“, 
care nu mai cuprindea — ca în 1866 - două partide, cel 
liberal şi cel conservator, ci mai multe — PSD, PD/PDL, 
PNL și UDMR —, contestate de către un actor antisistem, 
PRM, dispărut după alegerile din 2008. 

Există, de altfel, și un indice de fragmentare sau 
aşa-numitul „număr efectiv de partide“, care exprimă în 
mod sintetic profilul sistemului partizan, luând în seamă 

ponderea formațiunilor parlamentare care obțin mini- 
mum 1% din mandate: indicele vădește în mod clar că, 
între 2000 şi 2012, sistemul de partide a funcționat ca 
unul numit multipartidist fără partid dominant și a ge- 
nerai multă instabilitate politică. 

După 2012 au început să intre iarăși în legislativ — așa 
cum se întâmplase în anii nouăzeci — partide noi de la o 
alegere la alta: acum opt ani, a fost vorba despre Partidul 
Poporului — Dan Diaconescu, care a canalizat toate frus- 
trările împotriva elitelor politice. Parcursul său a fost 
foarte scurt, sub durata de viaţă a actorilor minori din 
anii nouăzeci, precum agrarienii din PDAR sau diversele 
facțiuni liberale care contestau monopolul PNL asupra 
liberalismului. În 2016, scrutinul a îngăduit înnoirea 
parlamentului cu alte trei partide: unul intitulat Uniu- 
nea Salvaţi România, condus de un nou-venit în politică, 
Nicușor Dan, și două având în frunte un fost preşedinte 
și un fost premier — Mișcarea Populară și, respectiv, Ali- 
anța Democraților și Liberalilor (ALDE). Se poate oare 
afirma că partidocraţia a fost fisurată? E prea devreme 
pentru a trage o asemenea concluzie: sistemul poate evo- 
lua fie către o sofisticare a formelor de patronaj, fie către 
o instabilitate cronică. 

Discutând despre succes în alegeri, am luat în seamă 
performanţele partidelor la alegerile generale şi, mai 
toideauna, rezultatele de la camera inferioară. Acestea 
au fost anticipate în mare măsură de scorurile partidelor 
la alegerile locale, ținute îndeobște cu 5-6 luni înainte. 
Pe de altă parte, trebuie adăugat că până în 2004 scruti 
nul prezidenţial a influenţat scorul de la legislative, or- 
dinea primelor două partide fiind fără greş ordinea din 
turul al doilea pentru fotoliul de la Cotroceni. În schimb, 

câștigătorul finalelor prezidenţiale din 2009, 2014 şi 2019 
nu a fost anticipat întotdeauna de rezultatele alegerilor 
europene ţinute în anii respectivi: cu şase luni înainte 
de realegerea lui Băsescu din 2009, PSD a câştigat scruti- 
nul pentru PE, ce-i drept la o diferență foarte mică față 
de PDL, partidul care-l susținea pe preşedinte; în 2014, 
când Klaus lohannis a fost ales la Cotroceni, tot PSD a 
fost pe primul loc la europene, ceea ce a încurajat, de 
fapt, fuziunea PDL-PNL, partide clasate pe următoarele 
trepte ale podiumului; doar în 2019 ordinea de la prezi- 
denţiale a fost anticipată de scorul de la alegerile pentru 
parlamentul cu sediul la Strasbourg. 

Anul 2020 este unul special: e prima dată când alege- 
rile legislative ar trebui să se țină la 12 luni după prezi- 
denţiale. Căutând să copieze logica anterioară anului 
2004 şi să beneficieze de performanţele foarte bune din 
2019, PNL a încercat să devanseze scrutinul parlamentar 
şi să-l cupleze cu cel local. Pandemia a blocat acest plan. 
Alegerile pentru primării şi consilii au fost amânate, iar 
data celor pentru camere e incertă. 


Cum ajungi la Cotroceni? 


Instituirea alegerii directe a preşedintelui în r9go era, 
cum am spus deja, o separare de comunism, întrucât 
Ceaușescu fusese desemnat în funcţia supremă prin vo- 
tul membrilor Marii Adunări Naţionale. Dar ea era și o 
ruptură în raport cu tradiţia instituirii unui șef al statu- 
lui român. 

Într-adevăr, de la Regulamentele organice până la 
1948, doar doi şefi de stat mai fuseseră aleşi — domnitorii 
Gheorghe Bibescu și Al.I. Cuza: primul obținuse sprijinul 
a 131 din cele 179 de „mădulare“ ale Adunării Obșteşti 
Extraordinare de la București în decembrie 1842, iar al 
doilea fusese ales în ianuarie 1859 atât în adunarea Mol- 
dovei, cât şi în cea a Valahiei, aproape în unanimitate, 
singura abţinere aparținându-i chiar lui, candidat unic 
într-o alegere despre care mulți credeau că va fi invalidată 
de otomani. N-a fost. După abdicarea lui Cuza și până la 
abdicarea regelui Mihai, regimul a fost unul monarhic, aşa 
că problema alegerii unui şef de stat nu s-a mai pus decât 
în interiorul familiei Hohenzollern. A urmat despoţia co- 
munistă, care a inventat mai întâi o preşedinţie colectivă — 
prezidiul Marii Adunări Naţionale care a avut între 5 și 19 
membri, urmat de Consiliul de Stat, ce reunea între 13 şi 
22 de tovarăși —, iar în 1974, sceptrul prezidenţial unic, 
înmânat, prin vot unanim, dictatorului din Scornicești. 

Alegerea directă a preşedintelui era o opțiune popu- 
lară în 1990. Trei sferturi din republicile existente la acea 
dată în lume o îmbrăţișaseră. Cam așa e și azi, fiindcă sunt 
rare situațiile în care se modifică modul de scrutin pentru 
o asemenea înaltă demnitate. lar dacă se schimbă, se trece 
in general, ca şi la noi, de la alegerea indirectă la cea di- 
rectă. Au făcut-o, din anii nouăzeci încoace, cinci națiuni 
europene: bulgarii l-au ales preşedinte pe Jeliu Jelev în 
parlament și, doi ani mai târziu, tot pe el, dar prin vot 
popular, păstrând de atunci acest mod de scrutin; finlan- 
dezii au renunţat în 1994 la sistemul în două trepte — ce 
cuprindea un vot popular, urmat, a doua zi, de deliberarea 
unor mari electori — și-au îmbrățișat și ei alegerea directă 
a preşedintelui; patru ani mai târziu, slovacii au făcut o 
schimbare similară; i-au imitat cehii în 2013; la rândul lor, 
frații moldoveni au abandonat în 2016 desemnarea șefului 
statului printr-o super-majoritate parlamentară în favoa- 
rea unui scrutin direct. 

Decizia referitoare la funcția prezidenţială a fost luată 
în Consiliul Provizoriu de Uniune Naţională, acel pseudo- 
parlament creat la începutul lunii februarie 1990. Puţini 
au fost membrii CPUN favorabili unei parlamentarizări a 
alegerii: între ei, lon Diaconescu, viitorul lider al PNŢCD. 
Pentru a candida s-a introdus — la propunerea arhitectei 
Mariana Celac, una dintre fondatoarele Grupului pentru 
Dialog Social — condiţia reunirii a o sută de mii de semnă- 
turi de la cetăţeni, respingându-se ideea lui Ion Iliescu de 
a cere doar 251, câte erau necesare pentru a fonda un par- 
tid. În primăvara lui 1990, au fost refuzate şi alte propuneri 
ce priveau preşedinţia: de pildă, cea de a limita numărul 
mandatelor — care va fi impusă abia prin Constituţia din 
1991 —, ideea de a le solicita candidaţilor certificate de 

integritate fizică şi psihică, cererea de a limita la 70 de ani 
vârsta aspiranţilor la funcția supremă ori cea de a-i exclude 
din competiție pe foştii activişti ai PCR. 

Primul scrutin a fost câștigat, de altfel, de un candidat 
din această categorie, înalt demnitar al regimului comu- 
nist. Doritori n-au fost mulți atunci: doar trei s-au înscris 
în competiţie. Mandatul a fost scurt, pentru că la zece 
luni după intrarea în vigoare a Constituţiei s-au făcut din 
nou alegeri, la care au venit şase candidaţi. În 1996 s-a 
atins un record: șaisprezece înscriși în cursă. Au urmat 
trei scrutine cu câte 12 candidaţi și alte două, inclusiv cel 
de anul trecut, cu câte 14. În total la alegerile pentru jilțul 
de la Cotroceni s-au prezentat 68 de cetăţeni. Unii — de 
mai multe ori. Recordul este deţinut de Corneliu Vadim 
Tudor, care și-a încercat norocul în cinci scrutine, in- 
trând o dată în finală. 

Există câțiva care au folosit ocazia oferită de competi- 
ție pentru a ieşi din anonimat. Cine auzise, până să-i vadă 
pe lista de vot de la prezidenţiale, de William Brânză, 
John-lon Banu sau Ramona Bruynseels, de Raj Tunaru, 
Ninel Peia ori Ninel Potîrcă, dispăruţi, de altfel, din aten- 
ţia opiniei publice imediat după anunţarea rezultatelor, 
care au fost — de cele mai multe ori — zero virgulă ceva? În 
alte cazuri, candidaţi cu oarece notorietate au vrut s-o 
sporească printr-o asemenea aventură: cunoscut ca vraci, 
Constantin Mudava a fost în cursă în 1996, aşa cum — știut 
ca moderator TV — Alexandru Cumpănașu s-a aruncat în 
luptă în 2020. 

Câtă vreme alegerile legislative și cele prezidenţiale 
s-au ținut simultan, partidele mici au căutat să-şi crească 
șansele de a primi mandate parlamentare cu ajutorul 
unui candidat-vedetă pentru Cotroceni: de pildă, în 1992, 

ecologiștii s-au folosit de Mircea Druc, fost premier al 
Republicii Moldova, iar patru ani mai târziu, Partidul 
Naţional al Automobiliştilor l-a trimis în arenă pe preșe- 
dintele Automobil Club Român, în timp ce, tot atunci, 
tinerii liberali şi intelectualii din Partidul Alianţei Civice 
l-au susținut drept candidat la Cotroceni pe criticul lite- 
rar Nicolae Manolescu. Un caz aparte este cel al campa- 
niilor UDMR, întrucât prezidenţiabilii săi au obținut 
mereu mai puţin decât Uniunea la legislative: deşi sunt 
convinşi că nu au şanse să câştige, maghiarii folosesc 
totuși ocazia ca să îşi mobilizeze electoratul fidel și să 
reafirme principiile acțiunii lor politice. 

Nu au lipsit niciodată aventurierii: vorbind o limbă 
română aproximativă, Paul-Philippe de Hohenzollern a 
candidat cu susținerea unui cvasiinexistent Partid al Re- 
concilierii Naţionale, adunând sufragiile a 55 de mii de 
cetățeni. Scorul pare colosal dacă-l comparăm cu cel al 
unui anume Mirel Mircea Amariţei, care a strâns doar 
7.8095 de voturi: când s-a înscris, acesta declarase că vrea să 
pună capăt unei competiţii „care de 25 de ani a fost doar 
un circ“. N-a reușit. Nu e singurul care a avut mult mai 
puţine voturi decât numărul de semnături depuse la înre- 
gistrarea candidaturii: în 2019, doar jumătate dintre can- 
didaţi au depăşit acest „prag“, urcat începând din anul 
2000, de la o sută, la trei sute de mii de semnături. La scru- 
tinul de anul trecut au fost admiși să participe şi patru 
pretendenți ale căror semnături erau mai puţine decât 
cere legea ori fuseseră invalidate de Biroul Electoral Cen- 
tral întrucât erau false. Decizii ale CCR le-au îngăduit, to- 
tuși, ambiţioşilor concurenţi să figureze pe buletinele de 
vot, fiindcă judecătorii au infirmat capacitatea membrilor 
BEC de a judeca dacă o semnătură a fost sau nu măsluită. 

Dintre cei şaizeci şi opt de candidaţi intraţi în cele opt 
competiţii ţinute până anul trecut, patru au devenit pre: 
şedinţi. Unul singur a reușit să câștige din primul tur: e 
vorba despre Ion ]liescu, care a adunat peste 85% din su- 
fragii în 1990. A fost o situaţie cu adevărat ieşită din co- 
mun, când un candidat a luat 12,2 din 14,3 milioane de 
voturi. Ulterior, puţini au fost cei care au mai depăşit 
patruzeci de procente în prima rundă. Creșterea număru- 
lui de înscrişi a influenţat, desigur, în chip semnificativ 
fragmentarea spectrului politic. Participarea a scăzut şi 
ea, oscilând între 9,2 și 13 milioane de votanțţi. O victorie 
în primul tur a devenit astfel imposibilă. De ce? Întrucât, 
aşa cum am precizat, Constituţia cere — pentru o aseme- 
nea izbândă — jumătate din totalul corpului electoral, 
adică peste 9 milioane de voturi. Statistic vorbind şi ţi- 
nând seama că la urne ajung cam zece milioane de alegă- 
tori, este exclus ca un candidat să depăşească nouăzeci de 
procente în confruntarea cu alți 10, 11 sau 12 adversari. 

Deşi numărul de alegeri pentru funcţia de președinte 
este încă irelevant statistic, se pot desprinde câteva regu- 
lanităţi. Prima priveşte calificarea în finală: au ajuns în 
acest stadiu al competiţiei exclusiv candidații susținuți 
de primele două forţe politice parlamentare. Iar asta s-a 
întâmplat şi atunci când alegerile legislative au fost ţi- 
nute simultan cu cele prezidenţiale, și atunci când ele au 
avut loc cu unul, doi sau chiar trei ani mai devreme decât 
cursa pentru Cotroceni. FSN şi CDR în 1992, CDR şi PDSR 
patru ani mai târziu, PDSR şi PRM în 2000, PDSR şi Ali- 
anţa DA în 2004, PDL şi PSD în 2009, PNL și PSD în ulti- 
mele două competiţii prezidenţiale şi-au trimis candidaţii 
în finală. Și-au făcut iluzii, altfel spus, toţi cei care au in- 
trat în cursă cu susținerea altor forțe politice — partide sau 

coaliţii — ori ca independenţi. Petre Roman în 1996 şi Dan 
Barna în 2019 au fost mai aproape să-şi realizeze visul de 
a intra în finală decât oricare alți candidați care au sperat 
să infirme regula enunțată mai sus. 

Victoria n-a aparținut, însă, mereu candidatului pro- 
venit din partidul (sau alianţa) care obținuse cel mai 
bun scor la parlamentare. În primele patru alegeri pre- 
zidenţiale s-a întâmplat, ce-i drept, aşa, dar nu şi-n urmă- 
toarele patru, când Traian Băsescu și Klaus lohannis i-au 
înfrânt pe adversarii din PSD, partid câştigător — singur 
sau în coaliţie — al tuturor scrutinelor pentru camere din 
perioada 2000-2016. Ceea ce înseamnă că scrutinul pre- 
zidenţial a devenit un mecanism de divizare a puterii: 
cetățenii n-au mai vrut să o încredinţeze pe toată unei 
singure tabere. 

O altă deosebire între primul deceniu şi următoarele 
două este aceasta: înfrânți în finale, Emil Constantinescu 
și Ion Iliescu au revenit şi au câștigat; după 2000, sin- 
gurul finalist înfrânt care a mai candidat a fost Vadim 
Tudor, dar fără a avea vreodată şansa de a repeta intrarea 
în turul al doilea. Toţi ceilalţi finaliști înfrânți au făcut 
orice altceva, dar nu o nouă cursă pentru Cotroceni. Nici 
partidele, nici ei înşiși n-au mai dorit să repete experi- 
enţa. Deocamdată. Merită observat, de asemenea, că nici 
locul ocupat de un candidat în primul tur nu anticipează 
neapărat victoria sa în cel de-al doilea: E. Constantinescu, 
T. Băsescu şi K. lohannis au câştigat în 1996, 2004 Şi 2014, 
deşi în primul tur fuseseră depășiți de I. Iliescu, A. Năs- 
tase ori V. Ponta. 

În fine, vom remarca rolul marginal al candidaturilor 
independente: au fost 16 cu totul, unele asumate inclusiv 
de către politicieni consacraţi, care căutau să construiască 

în acest fel o platformă mai largă decât a propriului partid 
și să anticipeze profilul cerut şefului statului, și anume 
neutru, desprins de orice partizanat. Cele mai bune sco- 
ruri ale unor asemenea independenţi au fost consemnate 
în 2014, în dreptul fostului premier Tăriceanu (5,36%) şi 
al fostei sale ministre de justiție, Monica Macovei (4,44%). 
Publicul crede mai degrabă în convertirea post-electorală 
a unui candidat decât într-o prefacere pre-electorală... 


Care președinte a fost cel mai bun? 


De prin 2010 încoace, se fac anchete de opinie despre cel 
mai bun președinte pe care l-a avut România. Între op- 
țiunile validate, alături de şefii de stat postcomuniști, îl 
descoperim și pe Nicolae Ceauşescu. Un sondaj îl pla- 
sează chiar în fruntea clasamentului simpatiilor. Unii 
sociologi au mers și mai departe, căutând să vadă dacă, 
decedat în 1989, Ceauşescu ar mai fi votat și astăzi: s-au 
găsit mereu unii care să răspundă că ar face-o. E, desigur, 
ceva macabru în astfel de întrebări. Pe de altă parte, este 
clar că nostalgia are şi o versiune românească, compara- 
bilă cu cele din societăţile vecine, traumatizate şi ele de 
comunism, dar tânjind după liniștea de cimitir a unei 
lumi totalitare, al cărei apus par să nu-l accepte. 

Anchetele pomenite vădesc, de fapt, un singur lucru, 
și anume că modelul autoritar și paternalist în exercita- 
rea puterii nu a dispărut din percepțiile comune. Este de 
la sine înţeles că el influenţează evaluarea președinților 
democrați. Acesta e un termen-cheie în discuţia despre 
„cel mai bun preşedinte“, fiindcă, spre deosebire de dic- 
tatorul comunist, toți preşedinţii pe care i-am avut din 
1990 până azi au fost aleşi în cadrul unor campanii des- 
chise, iar după intrarea în funcţie au fost criticaţi zilnic 
pentru acțiunile lor. N-au scăpat, de altminteri, nici după 
ce și-au încheiat mandatele. A-i compara cu Ceauşescu 
este, de aceea, lipsit de sens. 

Întrucât este un actor politic ca oricare altul, preşedin- 
tele este evaluat de spirite partizane. Şi, aşa cum se ştie, în 
democrație nu doar opinia individuală este schimbă- 
toare. Şi opinia majorităţii fluctuează. Un exemplu banal 
ne ajută să înțelegem că o carieră politică poate urma un 
drum sinuos, tocmai pentru că depinde de majoritate. 
În 1992 și 1996 finalele prezidenţiale au fost identice: 
Iliescu-Constantinescu. Prima a fost câștigată de comu- 
nistul reformator, ce promitea modernizare lentă, fără 
„terapie de şoc“, în vreme ce a doua finală a revenit celui 
care încarna alternanţa, într-un moment în care România 
rămăsese singura ţară ex-comunistă care nu reușise acest 
test elementar al democraţiei. În 2000, am fi putut avea o 
nouă confruntare cu aceiași finaliști, dar președintele în 
funcție s-a retras atunci când a văzut că mai e creditat doar 
cu 18% din sufragii, lăsând astfel un culoar liber celui pe 
care-l învinsese cu patru ani înainte. 

Pe de altă parte, dacă o privim ca pe o problemă insti- 
tuțională, iar nu ca pe una partizană, analiza mandatelor 
celor patru șefi de stat trebuie să țină seama de faptul că 
România nu este o republică prezidenţială. Singurul re- 
gim de acest fel din Europa este cel cipriot. Când şeful 
statului conduce guvernul, acțiunea sa îngăduie, la li- 
mită, o analiză de politici publice precum cea consacrată 
unui guvern dintr-un regim parlamentar. În schimb, 
într-un regim semi-prezidenţial precum al nostru, pâr- 
ghiile de care dispune șeful statului pentru a influenţa 
guvernul sunt limitate drastic. Acţiunea președintelui, 
Ca și percepţia publică a acesteia sunt influențate în chip 
decisiv de relaţia sa cu guvernul. Și una e să ai parte, 
precum lon Iliescu în cele trei mandate, exclusiv de pre- 
mieri cu care să lucrezi îndeaproape și alta este să te afli 

în situaţia lui K. lohannis, care, în cei cinci ani ai primului 
său mandat, a coabitat cu patru premieri PSD şi a cooperat 
un an cu un premier tehnocrat şi câteva săptămâni cu un 
prim-ministru provenit din partidul său. Care dintre pre- 
ședinţi a fost mai bun? 

Răspunsul la întrebarea aceasta poate fi complicat şi 
fiindcă este necesar să evaluezi uneori contribuţiile mai 
multora la un „proiect“ pe termen lung, în care fiecare a 
fost implicat într-un fel sau altul. lată un exemplu. În 
2019, când la Cotroceni era Klaus lohannis, România a 
deţinut pentru prima dată preşedinţia Consiliului UE. 
Un lucru imposibil dacă ţara n-ar fi intrat în Uniune la 1 
ianuarie 2007, în timpul lui Traian Băsescu. Aderarea nu 
s-ar fi putut realiza dacă negocierile cu UE nu s-ar fi în- 
cheiat, lucru consemnat la finele celui de-al treilea man- 
dat al lui 1. Iliescu. lar terminarea negocierilor n-ar fi fost 
posibilă fără... deschiderea lor, produsă în 2000, sub pre- 
şedinţia lui E. Constantinescu. Înlănțuirea eforturilor 
mai multor șefi de stat în realizarea unui proiect nu este, 
pe de altă parte, sinonimă cu egalitatea de merite. Mai 
este ceva de care e musai să se țină seama: experienţa 
democratică limitată a cetăţenilor români în materie de 
alegeri prezidenţiale. E nevoie de mai multe scrutine de 
acest fel pentru a putea judeca în perspectivă compara- 
tivă meritele președinților. Altfel, pe termen scurt, ră- 
mân în memorie mai degrabă gafele decât meritele. 

Să încercăm, totuși, deși e riscant, un bilanţ al celor 
patru, identificând ce anume ar putea fi asociat cu figu- 
rile lor şi peste cincizeci sau o sută de ani. 

În cazul lui lon Iliescu, lista e mai lungă, întrucât el 
s-a aflat în fruntea statului vreme de unsprezece ani. Cri- 
mele din zilele revoluţiei care au urmat fugii cuplului 

Ceaușescu, confruntările interetnice de la Târgu Mureș 
din martie 1990 şi mineriadele din 1990-1991 ce au împins 
societatea în pragul unui război civil au marcat cariera 
primului preşedinte şi au înnodat istoria noastră postco- 
munistă de violențele politice interbelice. Stigmatizarea 
protestatarilor din Piaţa Universităţii cu eticheta „golani“ 
a fixat în percepția publică profilul unui lider intolerant. 
Nu și cu corupția: deși el însuși n-a fost, pare-se, corupt, 
mulți dintre apropiații săi au profitat de demnităţile pu- 
blice pentru a se îmbogăţi ilegal. Semnarea unui tratat de 
prietenie cu muribunda Uniune Sovietică a confirmat, pe 
de altă parte, refrenul din Piaţa Universităţii: „Cine-a stat 
cinci ani la ruși / Nu poate gândi ca Bush“. 

Lui Constantinescu i-au fost reproșate trei lucruri. 
Primul e inabilitatea gestionării guvernelor, care se ba- 
zau, pentru prima dată în istoria noastră modernă, pe o 
largă coaliție. I s-a obiectat, de asemenea, că nu a livrat, 
ca înlocuitori ai funcționarilor moșteniţi din comunism, 
cei 15 mii de specialiști promiși în documentul electoral 
Contractul cu România ce urmau să schimbe faţa țării. În 
fine, nu i-a fost iertată abandonarea cursei de realegere 
în 2000, care a zădărnicit șansele partidului naţional-ță- 
rănist de a mai intra vreodată în parlament. Forma unei 
declaraţii în care deplângea victoria Securităţii în faţa 
noii clase politice a fost considerată o capitulare. 

Traian Băsescu şi-a autodefinit parcursul folosind ex- 
presia „preşedinte-jucător“, contrariindu-i astfel pe toţi 
cei care vedeau în şeful statului un mediator mai degrabă 
absent decât prezent, exprimându-se mai curând în limba 
de lemn decât folosind expresii colocviale. Cele două sus- 
pendări au fost justificate de cei care le-au iniţiat fără a 
indica un articol constituţional care să fi fost încălcat, dar 

citând declaraţii politice, inclusiv una care avertiza asu- 
pra pericolului ca Marea Neagră să devină „un lac rusesc“. 
Lui Traian Băsescu i-a fost reproşat partizanatul luptei 
anticorupţie, deși în vremea mandatelor sale politicieni 
din toate partidele, inclusiv din cel căruia îi aparținuse, 
au fost anchetați, judecaţi și condamnați. Cum după ce 
n-a mai fost la Cotroceni s-a poziționat altfel în chestiu- 
nea independenţei justiției, la reproşurile deja enumerate 
s-a mai adăugat unul: fariseismul. 

Succesorul său, Klaus Iohannis, a căutat cu tot dina- 
dinsul să se distanţeze de modelul președintelui-jucător, 
prin prudenţă şi discreţie. Unii dintre susținătorii săi au 
considerat că o asemenea linie de conduită a ajuns un 
abandon total al îndatoririlor prezidenţiale. Marginali- 
zat de o majoritate agresivă, susținută de o Curte Con- 
stituţională obedientă, președintele a fost acuzat că e 
dominat de frică, fiindcă a numit un al treilea premier 
PSD, după ce primii doi plecaseră răsturnați de propria 
lor tabără. Gestul său a fost interpretat ca unul laş. N-a 
vrut să riște o suspendare, fiindcă ar fi semănat prea tare 
cu TI. Băsescu, au zis unii. 

Uneori, împrejurările sunt cele care schimbă un man- 
dat. Nu percepția acestuia, ci acțiunea politică propriu 
zisă. lar schimbările pot fi de-a dreptul dramatice. I. Iliescu 
nu s-a gândit că, în preajma Crăciunului din 1991, fostul 
rege Mihai va debarca la Bucureşti şi se va îndrepta spre 
Curtea de Argeş. Nimic nu lăsa să se întrevadă, atunci 
când a fost ales Emil Constantinescu, că el va fi obligat 
să decidă dacă — da sau nu — îngăduie survolarea cerului 
românesc de mai multe avioane NATO care urmau să 
bombardeze Serbia. Un deceniu mai târziu, în ziua în 
care era confirmată realegerea lui Traian Băsescu, nici el, 

NICI suporterii săi nu bănuiau că, după numai câteva luni, 
preşedintele va anunţa tăieri masive de salarii pentru 
toți bugetarii. Şi Klaus lohannis a fost luat prin surprin- 
dere de încăpățânarea majorității parlamentare de a o 
suspenda pe Laura Codruța Kovesi din funcţia de procu- 
ror-șef al Direcţiei Naţionale Anticorupţie. 

Modul de gestionare a neprevăzutului construiește 
un portret. În cazurile schițate mai sus, s-au întâmplat 
următoarele: Ion Iliescu a cerut ca mașina regelui să fie 
întoarsă de pe autostradă, iar distinsul călător să fie tri- 
mis cu forța înapoi de unde venise; în martie 1999, E. 
Constantinescu a ales să susțină NATO și să scadă în 
sondaje; T. Băsescu și-a asumat un anunț ingrat, conşti- 
ent că are o legitimitate mai mare decât premierul, ce 
fusese slăbit de o moțiune de cenzură relativ recentă; K. 
Iohannis a acceptat demiterea celei care, peste doar câ- 
teva luni, avea să câştige concursul pentru poziția de 
procuror-şef european. 

Preşedinţii rămân în memoria colectivă și prin inter- 
mediul unor formule lapidare, croite în general în cam- 
panie, dar nu numai. Așa au fost „Sărac, dar cinstit“, cu 
ajutorul căreia s-a autocaracterizat ]. Iliescu în 1990, ori 
„Adriane, nici nu ştii / Cât de mic începi să fii“, versifi- 
caţie folosită de T. Băsescu în confruntarea sa electorală cu 
A. Năstase, ori „Credeţi în Dumnezeu, domnule Iliescu?“, 
întrebarea adresată de E. Constantinescu adversarului 
său în cursa prezidențială din 1996. Nefiind aşa spontan 
precum ceilalţi, K. lohannis a rostit puţine fraze memo- 
rabile: una dintre ele a apărut în timpul pandemiei din 
2020, când preşedintele, referindu-se la purtarea măști- 
lor ce asigură protecția sanitară, avertiza că „în faţa unei 
boli, ori eşti precauit, ori eşti prost“. 

S-a spus adeseori, după intrarea României în Uniunea 
Europeană, că ţara are nevoie de un proiect. 1 s-a spus 
chiar aşa: proiect de țară. Deocamdată, conturul acestuia 
e imprecis, chiar dacă preşedinţii din vremurile recente 
au chestionat experţi, au făcut seminare şi au ţinut dis- 
cursuri despre urgenţa unei asemenea busole, care să 
orienteze efortul colectiv. 


In ce fel devii, 
din simplu cetăţean, prim-ministru? 


Machiavelli se întreba pe ce căi o persoană privată devine 
principe. Azi, întrebarea ar suna altfel: în ce fel ajunge un 
cetăţean oarecare să conducă guvernul? Să vedem. 

De la revoluţie până acum, am avut şaisprezece prim- 
miniştri. Nu-i pun la socoteală pe cei care s-au aflat la 
Palatul Victoria doar pentru câteva zile, ca interimari. Îi 
număr doar pe aceia validați de o majoritate în parlament 
ŞI care au avut timp să-și facă, din decembrie 1989 încoace, 
cărți de vizită pe care să scrie „premierul României“. 

Îi putem împărți după mai multe criterii. Dacă îi le- 
găm de preşedinţi, descoperim că Ion Iliescu, care a făcut 
trei mandate la Cotroceni, a lucrat cu patru premieri. 
Președinte pentru patru ani, Emil Constantinescu a avut 
trei prim-miniştri. Traian Băsescu — în două mandate de 
câte cinci ani —a văzut depunând jurământul patru pre- 
mieri, iar Klaus lohannis a bifat în primul mandat șase. 
Dacă, adunând, vă ies 17, iar nu 16 prim-minișştri, e pen- 
tru că unul dintre aceștia a asumat funcţia sub doi pre- 
şedinţi: este vorba despre Victor Ponta. 

Criteriul este şi nu este util: aşa cum arătam deja, 
Constituţia îi dă dreptul preşedintelui să-i propună spre 
investire, dar nu şi să-i demită pe prim-miniștri. Dacă ar 
fi fost după unii şefi de stat, ar fi schimbat cu siguranţă 
mulți locatari ai Palatului Victoria. În orice caz, durata 

medie a mandatului de premier este, în postcomunism, 
de un an şi zece luni. În perioada interbelică, mai precis 
între toamna anului 1919 şi primăvara lui 1938, a fost 
mai mică, de circa nouă luni. E oare un progres? Stabili- 
tatea este o valoare prețioasă, dar poate că nu-i şi cea mai 
însemnată, când vine vorba despre persoane, iar nu des- 
pre instituţii. Ce este cert e că durata de viață a unui ca- 
binet a scăzut mult în ultimii 4-5 ani. 

Un criteriu care ne-ar putea ajuta să înţelegem cum 
ajungi premier şi cât rămâi în funcţie priveşte afilierea 
partizană, mai precis culoarea politică a șefului statului 
şi a premierului. Din 1990 în 2004, preşedintele şi premi- 
erul erau din aceeași tabără. După 2004, s-a întâmplat 
frecvent să fie din partide diferite. Cele două situaţii se 
suprapun peste perioada în care scrutinul legislativ şi 
primul tur al prezidenţialelor se țineau în aceeaşi zi şi, 
respectiv, perioada în care ele au avut loc în ani diferiţi, 
întrucât mandatul președintelui a fost — din 2004 în- 
coace — de cinci, şi nu de patru ani, cât a durat mereu cel 
al parlamentarilor. 

lată un aspect interesant al regimului mixt, semi-pre- 
zidenţial. Atâta vreme cât preşedintele a fost ales odată cu 
parlamentul, el a „moşit“ majoritatea, dacă nu a primit-o 
deja cadou — ieșită direct din urne — precum în cazul lui 
Iliescu în 1990. De la un punct încolo, președinții n-au 
mai fost artizanii majorităților parlamentare. Aşa că au 
trebuit să accepte ce le-au oferit camerele. Traian Băsescu 
a consimțit să-l numească în fruntea guvernului pe V. 
Ponta, deși se jurase că nu o va face niciodată, iar preşe- 
dintele actual s-a trezit cu S. Grindeanu, M. Tudose şi V.V. 
Dăncilă, atunci când — la finele lui 2016 — principalul par- 
tid parlamentar a adunat aproape singur majoritatea. 


104 Cristian Preda 


Câtă vreme au avut posibilitatea de a alege pe cine 
mandatează cu formarea guvernului, președinții au pre- 
ferat soluții mai degrabă comode, care le îngăduiau să 
domine executivul. Sau cel puţin așa credeau ei. Iliescu 
l-a desemnat, de pildă, pe Petre Roman, pe care-l știa din 
cercurile nomenclaturii comuniste. În 1996, Constanti- 
nescu s-a oprit la Victor Ciorbea, care câștigase primăria 
capitalei cu câteva luni în urmă şi care, mai înainte, îi 
fusese coleg la universitate. Ceva mai târziu, s-a văzut 
obligat să coopereze cu un premier mai puţin docil, Radu 
Vasile, care era produsul birocraţiei PNȚCD. Când majo- 
ritatea avea altă orientare politică decât șeful statului, n-a 
mai fost așa simplu pentru cel din urmă să numească un 
aliat. Nu, însă, imposibil. Prinzând un moment favorabil 
în noiembrie 2019, în plină campanie pentru preziden- 
țiale, președintele Iohannis l-a putut desemna prim-mi- 
nistru pe un apropiat din PNL, Ludovic Orban. 

În majoritatea lor, şefii de guvern au provenit din par- 
tide. Petre Roman era membru FSN, Victor Ciorbea ade- 
rase la PNŢCD, Adrian Năstase a condus PSD şi tot aşa. 
Unii dintre premieri nu erau — cât au fost în funcție — 
membri ai unei formațiuni politice. Theodor Stolojan, 
Mugur Isărescu, Mihai-Răzvan Ungureanu şi Dacian 
Cioloș au acest lucru în comun. Doar unul dintre cei pa- 
tru — al doilea de pe listă — n-a aderat la vreun partid nici 
după ce și-a terminat jobul de premier. Dar toți au fost 
numiţi în fruntea guvernului în perioade de criză guver- 
namentală, cu un an sau — în cazul lui Ungureanu — cu 
mai puţin de un an înainte de alegeri. Mandatele au fost 
scurte, dar le-au dat credibilitate pe termen mediu. Li s-a 
spus tehnocraţi, deși profilul lor era diferit. Stolojan pro- 
venea din lumea birocraţiei finanţelor ceaușiste, în vreme 

ce MRU e un distins profesor universitar de istorie, Cioloş 
a preluat guvernul după ce fusese ministru într-un gu- 
vern liberal și comisar european pentru agricultură, do- 
meniul său de expertiză, iar Isărescu a fost şi-nainte, Și 
după mandatul de premier guvernatorul băncii centrale. 

Câţiva prim-miniştri politici au fost nu numai mem- 
bri, ci şi lideri de partide: este cazul lui P. Roman, aflat 
în fruntea FSN în 1990. A urmat un deceniu în care pre- 
mierii nu erau în asemenea poziţii de conducere în par- 
tidele din care proveneau. Apoi, din 2000 în 2015, au 
mers la Palatul Victoria doar lideri de partid: A. Năstase, 
șef la PSD, Tăriceanu la PNL, Emil Boc la PDL şi V. Ponta 
la PSD. Recent, un premier a devenit liderul formaţiunii 
din care provenea în timpul mandatului: e vorba despre 
Viorica Dăncilă, care deţine şi un alt record, acela de a fi 
prima femeie care a ocupat această demnitate publică în 
România. Alţi premieri aveau poziții modeste în organi- 
zaţiile lor — așa au fost Nicolae Văcăroiu, premier între 
1992 şi 1996, ori succesorul său, Ciorbea, ori Grindeanu 
și Tudose, proveniţi din politica locală. 

Neafiliaţi sau politici, premierii nu s-au întors nici- 
odată la putere. În trei decenii, cine a condus un guvern 
nu a mai fost rechemat să ocupe aceeaşi funcţie. Era ga- 
ta-gata să revină Stolojan, premier între 1991 Şi 1992, so- 
licitat să formeze un cabinet după alegerile din 2008. Şi-a 
depus, însă, mandatul încredinţat de preşedinte, mărtu- 
risind că nu poate alcătui o echipă. Este drept, pe de altă 
parte, că unii au condus mai multe guverne, dar acestea 
au fost — în toate cazurile — înlănţuite, unele fiind rezul- 
tatul unor remanieri impuse de împrejurări politice ne- 
prevăzute. În această privință, campion este V. Ponta, aflat 
în fruntea a patru guverne în trei ani şi jumătate. 

Dar de ce nu s-au mai întors premierii, odată plecaţi de 
la Palatul Victoria? O explicaţie ar putea fi aceea că parti- 
dele au căutat să se înnoiască și au ales alți lideri, uitându-i 
pe cei susținuți până atunci. Pe de altă parte, unii foști 
premieri au părăsit barca propriei formaţiuni după ce-au 
pierdut puterea. Ponta a fondat Pro România după doi ani 
şi câteva luni de la abandonarea poziţiei de prim-ministru. 
Ceva similar făcuseră, cu aproape două decenii mai de- 
vreme, Victor Ciorbea și Radu Vasile, singurii ţărănişti care 
au condus guverne după 1989: odată destituiţi din funcţie, 
ei și-au făcut cadou câte un nou partid: Alianţa Naţională 
Creştin-Democrată şi, respectiv, Partidul Popular, dispă- 
rute însă foarte curând după înfiinţare. 

E, de asemenea, de remarcat că unii dintre foștii prim- 
miniștri au fost marginalizați politic fiindcă au eşuat în 
competițiile prezidenţiale. Tentaţi să-şi investească în 
cursa pentru Cotroceni capitalul de simpatie câştigat ca 
premieri, ei s-au dovedit incapabili să câştige preşedin- 
ţia. Primul care şi-a încercat norocul a fost Petre Roman: 
cu șanse de a intra în turul al doilea în 1996, el a mai 
intrat în cursa prezidenţială în 2000, dar, după un eşec 
lamentabil, a fost destituit de la șefia partidului, pe care 
l-a şi părăsit după puţin timp. Stolojan a intrat în com- 
petiția pentru Cotroceni din 2000, s-a clasat pe locul al 
treilea, s-a pregătit pentru o nouă cursă în 2004, dar a 
abandonat-o înainte cu o lună de scrutin, reinventân- 
du-se apoi politic ca deputat european. Premieri în func- 
ție ca Năstase şi Ponta au reuşit să intre în finalele pentru 
Cotroceni din 2004 şi 2014, dar au pierdut partidul după 
câteva luni de la eşec. PSD a repetat acelaşi scenariu în 
2019, cu singura diferență că Viorica Dăncilă a rămas 
fără şefia guvernului în plină campanie prezidenţială, 

iar din fruntea partidului a fost înlăturată mult mai re- 
pede decât ceilalţi doi nefericiţi colegi ce se visau preşe- 
dinți de țară. 

Funcţia de premier a iscat și situaţii stranii. De pildă, 
instalat la Palatul Victoria în primăvara lui 1998, Radu 
Vasile a fost abandonat într-o zi de decembrie din 1999 
de cea mai mare parte dintre miniștrii săi. El, însă, nu 
voia să plece de la guvern. A fost, până la urmă, demis 
printr-o decizie a președintelui mult controversată și 
care a condus la o revizuire a Constituţiei: din 2003, un 
articol interzice în chip explicit un asemenea gest politic. 

Să amintim și ratările. Unii au dorit să fie, dar n-au 
ajuns prim-miniștri: Lucian Croitoru a fost desemnat de 
către preşedinte în noiembrie 2009, dar n-a primit votul 
de învestitură. E, deocamdată, singurul ce s-a aflat în 
această ingrată postură. Un altul, Liviu Negoiţă, propus 
imediat după aceea, nici n-a mai fost audiat de către par- 
lamentari, ce au amânat numirea unui premier până 
după scrutinul prezidenţial, când s-au trezit însă cu o 
altă propunere decât cea pe care o ignoraseră. Susținută 
ca să ocupe fotoliul de premier în decembrie 2016, Sevil 
Shaideh a fost refuzată de președintele lohannis, iar nu- 
mele său n-a mai ajuns la parlament. Cu șapte ani mai 
devreme păţise la fel chiar K. lohannis, în acel moment 
încă primar la Sibiu: era propus premier de alianţa unor 
partide — PSD, PNL şi PC —, care susțineau că dispun de 
majoritate în camere, însă șeful statului le-a transmis că 
el face propuneri, iar parlamentul le validează sau inva- 
lidează, nu invers! 

Unii dintre premieri au fost docili în relația cu preşe- 
dintele: N. Văcăroiu şi E. Boc sunt probabil modele de 
cooperare blândă cu cei care le-au încredințat mandatul 

şi a căror autoritate politică n-au pus-o niciodată la îndo- 
ială. Având cariere scurte şi asumând un profil străin de 
orice partizanat, tehnocraţii n-au făcut nici ei zile grele 
celor care i-au chemat la guvern. În schimb, între rebeli 
s-au distins Tăriceanu și Ponta, care s-au aşezat în fruntea 
majorităților parlamentare responsabile pentru cele două 
suspendări ale lui Traian Băsescu, din 2009 şi 2012. 
Tensiuni în interiorul executivului au fost şi-n peri- 
oada când la Cotroceni se afla Ion Iliescu, iar premier 
era Adrian Năstase. Ele n-au condus la crize de regim. Au 
produs, în schimb, modificarea acestuia: cum Năstase 
dorea să continue în fruntea guvernului, iar Iliescu îl ve- 
dea drept succesor la președinție, cei doi au convenit ca 
mandatul prezidenţial să fie lungit cu un an, astfel încât 
să-i asigure celui care era anunţat ca urmaș sigur un dece- 
niu neîntrerupt la putere. Constituţia a fost schimbată, 
dar a profitat de suplimentul-cadou nu cel pentru care 
fusese pregătit, ci adversarul său, Traian Băsescu, învin- 
gător la alegerile din 2004. După o vreme, Năstase a fost 
trimis în închisoare, fiind condamnat de două ori pentru 
corupție. E singurul premier care a păţit aşa ceva. 
Funcția continuă să atragă. De câte ori se schimbă gu- 
vernul, încep să circule nume. Unele revin cu insistenţă, 
fără ca publicul să ştie prea bine ce anume îl califică pe 
Cutărescu pentru poziţia respectivă. Şi mai surprinzător 
este faptul că în 2017 și 2018 în fruntea guvernului au fost 
propuse persoane a căror notorietate era neglijabilă. 
Acum trei ani, nici 2% dintre români nu aveau, de pildă, 
habar că în politică trudea din greu cineva pe nume Vi- 
orica Dăncilă. Era dea a treia propunere a unui anonim 
făcută de PSD după câștigarea triumfală a alegerilor în 
decembrie 2016. În momentul numirii Vioricăi Dăncilă, 

publicul înţelesese însă de ce asemenea necunoscuţi ajun- 
geau prim-miniștri. Guvernele erau, de fapt, dirijate din 
umbră. Dar nu de către preşedinte, cum li se reproșase 
unora în anii precedenţi, ci de liderul partidului ce con- 
trola majoritatea. Pe nume Liviu Dragnea, acesta nu putea 
fi învestit ca premier fiindcă fusese condamnat penal, iar 
legea interzice cuiva aflat într-o asemenea situație să fie 
ministru și cu atât mai puţin prim-ministru. Calitatea 
guvernării a fost mult diminuată de desemnarea unor 
marionete în fruntea cabinetelor. 

În principiu, în democraţie nimănui nu-i este interzis 
accesul la o funcţie executivă. Dar rareon ajunge premier 
un necunoscut. Sunt preferaţi, dimpotrivă, politicieni 
care au acumulat dacă nu o experienţă semnificativă, mă- 
car notorietate şi, dacă se poate, un dram de credibilitate 
peste medie. Pur şi simplu fiindcă alegerile cer discernă- 
mânt din partea publicului, iar acesta nu se poate exercita 
în cazul unor anonimi ori al unor executanți servili. Ma- 
șinăria politică românească a căutat să meargă în direcția 
opusă. Cu câteva rezultate foarte neconvingătoare. 


Au fost toate guvernele la fel? 


Toţi sunt o apă şi-un pământ! Asta auzi despre guver- 
nanțţi la tot pasul. E mai degrabă mărturisirea unei de- 
cepții decât o evaluare, și cu atât mai puţin una nuanţată. 
Ce-i drept, nu-i uşor să compari echipele guvernamen- 
tale care s-au succedat în cele trei decenii scurse de la 
căderea regimului comunist. 

O primă diferenţiere trebuie făcută din punctul de 
vedere al duratei. Doar trei executive au acoperit o legis- 
latură întreagă: cele conduse de N. Văcăroiu, de A. Năs- 
tase şi de C. Popescu-Tăriceanu. Cel mai scurt — a durat 
doar 89 de zile — a fost cel al lui Mihai-Răzvan Ungu- 
reanu. Media nu este prea mare: sub doi ani, cum scriam 
mai sus. lar dacă luăm în seamă și remanierile operate 
în sânul unor echipe ori schimbarea compoziției poli- 
tice a majorităţilor, care înseamnă guvern nou, chiar 
condus de acelaşi premier, durata medie de viață a cabi- 
netelor scade și mai mult. Cam așa au stat lucrurile şi-n 
celelalte ţări foste comuniste în primii 15 ani de tranzi- 
ție democratică, iar Jean Blondel a remarcat că există o 
convergenţă cu evoluția statelor occidentale din primele 
trei decenii postbelice, când durata medie a guvernelor 
lor atingea 21 de luni şi jumătate. 

La noi, ea a depins în ultimii treizeci de ani de multe 
lucruri. Cel mai simplu caz pare a fi cel al guvernelor 

„tehnocrate“: Stolojan, Isărescu sau Cioloş au fost nu- 
miţi ca să conducă guvernele până la alegeri şi au rămas 
la Palatul Victoria — fiecare-n parte — cam 12 luni. În ca- 
zul lui MRU, n-a mai fost aşa: şi el fusese desemnat tot 
cu gândul de a asigura o tranziție până la următorul 
scrutin, numai că a plecat mult mai repede. Ceea ce ne 
aduce aminte că orice guvern, fie el politic sau nu, de- 
pinde de o majoritate parlamentară. Să fie oare modul 
de alcătuire a acesteia factorul determinant pentru cât 
anume rămâne în funcţie un guvern? Dacă o majoritate 
parlamentară este, de pildă, monocoloră, e mai multă 
stabilitate? Noi n-am avut o asemenea majoritate decât 
la începutul tranziţiei, între mai 1990 și noiembrie 1992: 
în perioada respectivă, Petre Roman a condus două gu- 
verne, iar Theodor Stolojan un al treilea. În schimb, între 
1992 şi 1996, majoritatea pro-guvernamentală era alcă- 
tuită din patru partide —i s-a şi spus „patrulaterul roșu“ —, 
iar executivul a rezistat patru ani. 

Pentru ca lucrurile să fie ceva mai clare, ar trebui să 
distingem între guvernele majoritare şi cele minoritare. 
Primele sunt acelea alcătuite dintr-un număr de partide 
care au împreună mai mult de 50% din mandatele par- 
lamentare, în vreme ce într-un guvern minoritar sunt 
miniştri din mai puţine partide decât ar fi nevoie pentru 
a controla jumătate plus un vot din camere. Guvernul 
format de Victor Ponta după alegerile din toamna lui 
2012 era susținut de o super-majoritate USL. În schimb, 
guvernul lui Adrian Năstase era minoritar, fiindcă PSD 
și PUR, care dădeau miniștrii, dețineau doar 45% din 
mandatele parlamentare, având nevoie de susținerea 
UDMR ca să treacă proiectele de legi, drept pentru care 
formațiunea maghiară a negociat an de an acorduri cu 
premierul, chiar dacă n-avea miniştri în guvern. 

Într-un caz, am avut un cabinet ultra-minoritar. E 
vorba despre perioada aprilie 2007 — decembrie 2008, 
când premierul Tăriceanu a condus o echipă bicoloră de 
miniștri: unii erau din PNL, alții — din UMDR. Împre- 
ună, cele două partide aveau 22% din mandatele parla- 
mentare. Executivul dispunea, însă, de o largă susținere 
în parlament, fiindcă atât PSD, cât și grupul minorităţi- 
lor naţionale au votat sistematic cu guvernul, care trecea 
legile cu majorităţi de două treimi. Unui asemenea gu- 
vern 1 se spune „majoritar mascat“, fiindcă el beneficiază 
de sprijinul previzibil al unor formațiuni care nu au 
membri în executiv și care nu solicită o negociere a fie- 
cărui act legislativ supus validării. 

Acelaşi Tăriceanu condusese până atunci un alt gu- 
vern, unul minoritar sau subdimensionat, cum i se mai 
spune: îl alcătuiau miniştri din patru partide, și anume 
de la național-liberali, democrați, maghiari şi umaniști. 
Împreună, partidele respective nu aveau decât 47% din 
fotoliile parlamentului, bazându-se, de aceea, pe votul 
grupului minorităţilor. La fel a procedat, mai târziu, și 
Emil Boc, cu al doilea său guvern, fiindcă dispunea — 
prin aleşii PDL, UDMR și UNPR — tot de 47% şi trecea 
legile tot cu sprijinul minorităților. Asta după ce condu- 
sese vreme de un an, după alegerile din 2008, un execu- 
tiv bicolor ce avea, prin parlamentarii din PDL şi PSD, 
sprijinul a două treimi din camere. 

Exemplele acestea ne sugerează că abilităţile de nego- 
ciere ale unui premier sunt un factor determinant pentru 
durata şi numărul cabinetelor pe care el ajunge să le con- 
ducă. Pare elementar, dar asta explică, de pildă, faptul că 
Sorin Grindeanu a rezistat mai puţin de jumătate de an 
în post, fiind destituit chiar la iniţiativa partidului care-l 
scosese din anonimat, în vreme ce Ludovic Orban a fost 

numit premier în fruntea unui guvern ultra-minoritar 
monocolor și a rezistat mai mult la Palatul Victonia decât 
pesedistul, deşi majoritatea parlamentară a rămas tot cea 
din decembrie 2016. Pe de altă parte, întrucât cele mai 
multe guverne au fost de coaliție, iar nu monocolore, e 
certă influenţa culturii organizaționale asupra modului 
în care ele au funcţionat: coaliția încheiată între 1996 şi 
2000 a rezistat patru ani, chiar dacă a cunoscut multe 
tensiuni, în vreme ce toate celelalte — Alianţa DA-UDMR- 
PUR, marea coaliţie PDL-PSD, ca şi Uniunea Social Libe- 
rală — au sucombat cu un an, doi sau chiar trei înainte de 
finalul legislaturii. 

Configuraţia politică a cabinetului şi caracterul său 
majoritar sau minoritar nu determină întotdeauna mo- 
dul de constituire a guvernării locale. În 2004, anul în 
care era încheiată înțelegerea guvernamentală cvadri- 
partită dintre peneliști, democrați, udemeriști şi uma- 
niști, în consiliile judeţene fuseseră convenite nu mai 
puţin de 14 formule de majorităţi. În nouăsprezece ju: 
deţe PSD era aliat cu PUR sau cu PRM ori cu amândouă, 
în alte opt PDL şi PNL erau aliate cu PUR și/sau PRM, iar 
în celelalte 15 existau fie majorități monocolore (PSD 
ori UDMR), fie bicolore (inclusiv PSD cu PD ori PSD cu 
PNL), fie tricolore, în care membrii Alianţei DA se aso- 
ciaseră cu UDMR ori cu PNŢCD etc. Singura combinaţie 
evitată a fost cea dintre PNL, PD şi PSD, care aveau îm- 
preună cel puţin două treimi din mandate în 35 de Ju- 
deţe şi ar fi putut alcătui majorități simple în alte patru. 
Consensualismul era limitat doar de nevoia partidelor 
de a menţine la nivel național tensiunea care îngăduia 
polarizarea din cursa prezidenţială, în care PNL şi PD 
aveau un candidat împotriva celui susținut de PSD. 

Mai târziu, adică după 2004, lucrurile au arătat foarte 
diferit: alegerile pentru Cotroceni nu au mai determinat 

culoarea guvernelor, întrucât au fost separate de scrutinul 
parlamentar. În schimb, majorităţile din consiliile jude- 
țene — influențate de alegerea într-un tur a președinților 
lor — au pregătit negocierea majorității din parlament. Pe 
scurt: rezultatul de la locale, iar nu de la prezidenţiale l-a 
marcat pe cel de la legislative. S-au ocupat de acest transfer 
de la periferie la centru „baronii“ locali. Nu întâmplător, 
dintre ei au fost recrutaţi tot mai mulți pentru a ocupa 
posturi ministeriale sau fotolii parlamentare. Studii pu- 
blicate de Laurenţiu Ștefan şi Alexandra Iancu au arătat 
că aproape un sfert dintre miniștrii și aproape jumătate 
dintre deputaţii și senatorii din legislatura 2004-2008 fuse- 
seră în prealabil consilien locali sau judeţeni. Interesante 
sunt și cifrele generale referitoare la ceea ce sociologii și 
politologii numesc „elite guvernamentale“: tot Alexandra 
Iancu a numărat miniştrii din perioada 1990-2008, desco- 
perind că au fost cu toţii 245, iar durata medie a ocupării 
poziției din guvern a fost de 16 luni; li s-au adăugat 787 de 
secretari de stat, care au rezistat în medie doar un an și 
două luni. Unii au fost de mai multe ori demnitari, alții au 
fost mai întâi secretari de stat şi abia apoi miniștri, prove- 
nind din domenii profesionale foarte felunte, în funcție 
de perioadă. La începutul anilor nouăzeci, mulți foști no- 
menclaturişti au devenit miniștri: în guvernul Văcăroiu, 
doar un ministru nu avusese carnetul roșu, iar în cabine- 
tul alcătuit de Năstase ei erau încă în proporţie de 16%. 
Nivelul de educaţie al miniştrilor este, ca și-n cazul 
celorlalte țări europene, peste medie. Formal vorbind, în 
majoritatea lor, membrii guvernelor au studii universi- 
tare, fiind printre primii care au căutat să urmeze — chiar 
din anii nouăzeci — programe de master, apoi doctorate. 
Răsplata nu a fost întotdeauna meritată, fiindcă unii au 
trişat. Dacă în Statele Unite elitele politice de la nivel 

federal provin din universităţile din Ivy League, dacă în 
Franţa les hauts dirigeants au terminat Sciences Po sau 
Ecole Normale d'Administration, iar în Marea Britanie 
absolvenţii unor colegii prestigioase precum cele de la 
Oxford sau Cambridge devin miniștri, în România pasi- 
unea învăţării a fost înlocuită, în cazul unor aspiranțţi la 
demnități publice, cu vânătoarea de diplome universi- 
tare, mai cu seamă de doctorat. Fenomenul s-a extins, iar 
la un moment dat universitarii veritabili au început să 
se întrebe: cum e posibil să fii simultan ministru, asu- 
mând cu sârg un portofoliu, şi să faci cercetare 8-10-12 
ore pe zi, aşa cum impune pretutindeni un proiect de 
cercetare de acest nivel? 

Un uriaș scandal public despre fraudarea doctoratelor 
a izbucnit în 2012, la puţin timp după numirea ca pre- 
mier a lui Victor Ponta. Dezvăluirea a fost tratată într-o 
cheie partizană, întrucât anunţul fraudării prin plagiat 
a tezei de doctorat a premierului, constatate de revista 
Nature, a fost adus la cunoștința publicului larg de către 
adversarul său politic, preşedintele Băsescu. Mai mult 
decât atât, îndrumătorul tezei plagiate de către dottore 
fusese un alt premier social-democrat, Adrian Năstase. 
Scandalul s-a amplificat din clipa în care, profitând de pe 
urma poziției ocupate în fruntea executivului, plagiato- 
rul a blocat deposedarea sa de un titlu câştigat în mod 
fraudulos. A fost nevoie de opt ani pentru ca justiția să 
hotărască retragerea acestuia. 

Între timp, şi alte asemenea cazuri de furt intelectual au 
fost scoase la iveală de jurnaliști. Încrederea în politicienii 
de rang înalt a mai scăzut un pic, fiindcă o parte a publicu- 
lui a sancționat impostura. Numărul de doctorate însă nu 
s-a diminuat. 


De ce ațipesc parlamentarii? 


Reprezentarea unui deputat ori senator picotind în par- 
lament nu este nouă. N.I. Orăşanu o folosea deja pe la 
1862, acuzând faptul că somnoroșii aleşi încasau diurne 
consistente şi clamau apoi demagogic: „De-azi totul pen- 
tru țară / Nimica pentru noi“. Spre sfârşitul secolului al 
XIX-lea, presa le cita senatorilor refrenul din Somnoroase 
păsărele, iar în perioada interbelică un epitaf în versuri 
transfera clișeul demnitarului adormit de la deputați la 
membrii executivului: „Uitat de prieteni, un ministru / 
Aicea doarme somn etern: / El face ce făcea-n guvern“. 
Era firesc ca tema să reapară în zilele noastre. Ea există 
şi-n cultura politică a altor democrații europene: parla- 
mentarii aţipesc şi-n alte incinte... 

Dacă îi adăugăm în tabloul reprezentării politice şi 
pe aleşii care tac patru ani întregi — rostind doar jură- 
mântul, obligatoriu pentru a-și prelua mandatul — înţe- 
legem de ce încrederea în instituția parlamentară nu are 
cum să fie prea mare. Ea a fost, în unele momente, incre- 
dibil de mică. Un minim istoric a fost atins în toamna 
anului 2000, atunci când barometrul de opinie a arătat 
că doar 9% dintre cetățeni aveau încredere în instituţia 
care găzduieşte deliberarea democratică şi îngăduie de- 
gajarea unei majorități. Imediat după scrutinul din acel 
an, susținerea a urcat la 36%, un record neegalat încă. 

Un alt reproş adus frecvent parlamentarilor este că 
sunt... prea mulţi. Am notat deja recordul de 588 de de- 
putaţi și senatori fabricați de scrutinul din 2012. Mult 
mai puţini, ce-i drept, decât cei 8oş aleşi — 566 în camera 
inferioară și 239 în cea superioară — din primul parla- 
ment al României Mari, dar semnificativ mai numeroși 
decât şi-ar dori azi cetăţenii. Dar câți ar trebui să fie? 
Teoria politică nu are un răspuns ferm, ci doar o aproxi- 
mare: ea zice că talia optimă a unui corp legislativ ar 
trebui să fie calculată extrăgând rădăcina cubică din to- 
talul populaţiei. Când socotesc, politologii iau în seamă 
Adunarea, nu Senatul. Am făcut operațiunea pe la înce- 
putul anilor 2000 și am publicat cifra magică: 282 de 
deputați. În 2009, preşedintele în funcţie a propus spre 
aprobare o cifră mai mare, şi anume 300. Pur şi simplu 
a adunat 282 cu numărul de minorităţi naţionale care 
erau reprezentate în acel an în parlament. Cetăţenii au 
fost de acord cu propunerea şi aşteaptă şi acum micşo- 
rarea de talie legislativă. 

Speranţa lor este că, în acest fel, puterile parlamen- 
tului ar putea spori. Acum, ele sunt atrofiate. O vădesc, 
într-un mod simplu, câteva cifre referitoare la durata 
procesului de legiferare. Le-a calculat Irina lonescu: în 
perioada 1996-2000 transformarea în lege a unei iniția- 
tive asumate de un senator a necesitat, în medie, două- 
zeci de luni; deputaţii așteptau mai puţin — aproape 14 
luni; în schimb, un proiect depus de guvern avea nevoie 
de opt luni până la promulgare. O dovadă că legiuitorii 
sunt dominați de guverne este și faptul că, de la debutul 
tranziției până astăzi, toate — absolut toate — legile buge- 
tului au trecut de camerele reunite. Mai sunt nişte cifre 
"care spun mult: între 1990 şi 2007 parlamentul a votat 


118 Cristian Preda 


5.486 de legi. Dintre acestea doar 661 au pornit de la mem- 
bri ai celor două camere, restul de la guvern. Sunt ani în 
care n-a trecut nici măcar un proiect de lege formulat de 
un senator sau deputat, fiind în schimb votate sute de 
proiecte depuse de cabinet. Așa era şi-n perioada dintre 
cele două războaie mondiale. Poziția modestă ocupată 
de legislativ în dispozitivul puterilor e, de asemenea, 
evidentă dacă intrăm pe site-ul parlamentului și adu- 
năm ordonanţele de urgenţă trimise spre adoptare: din 
1991 până în iulie 2020, nu mai puţin de 3.374 de OUG 
au sufocat agenda legislativă, fiindcă ele trebuie — mai 
devreme sau mai târziu — validate de o majoritate. Une- 
ori, ce-i drept, parlamentarii au aşteptat ani de zile până 
să le ia în seamă, iar în unele cazuri le-au și respins, fără 
a putea anula efectele produse între timp. 

Pârghiile de care dispune un reprezentant al cetăţeni- 
lor sunt slabe. Până în 2003, un proiect de lege era votat 
separat în fiecare dintre cele două camere. Dacă existau 
diferenţe — și au fost multe asemenea cazuri — se alcătuia 
o comisie de mediere, care lucra până ce găsea un com- 
promis. În plus, după votul final, o eventuală invalidare 
din partea CCR putea fi răsturnată de un vot masiv al 
parlamentarilor. La revizuirea constituțională din 2003, 
procedura s-a schimbat: fiecare cameră e prima sesizată 
în anumite domenii, pentru care cealaltă este decidentă. 
Aşa e, de pildă, Camera Deputaţilor în materie electorală 
sau în privința stării de urgenţă ori a Consiliului Supe- 
rior al Magistraturii, materii în care Senatul e cel ce ho- 
tărăşte. Există domenii în care lucrurile stau invers: 
Senatul primeşte proiectul, se pronunță asupra lui, dar 
Camera dă votul final. Știind că nu au, în anumite ches- 
tiuni, puterea de a tranşa, deputaţii ori senatorii nici nu 

mai discută proiectul inițial, lăsându-l să treacă în mod 
tacit, când expiră perioada în care ar trebui să zică „da“ 
sau „nu“. Ceea ce înseamnă că întregul proces legislativ 
e lăsat în grija unei singure adunări, ca şi cum am avea 
un sistem monocameral. În plus, așa cum am notat deja, 
poziția CCR rămâne definitivă: ea nu poate fi schimbată 
nici măcar cu unanimitatea voturilor din parlament. Pe 
măsură ce a crescut puterea Curţii Constituţionale, a scă- 
zut cea a legiuitorilor. 

Aceştia au la dispoziție mijloace de control și mai 
slabe, precum întrebările sau interpelările. Care pot pă- 
rea, în anumite împrejurări, ridicole. De bună seamă, 
efectele lor retorice le asigură uneori o anume vizibilitate, 
dar consecinţele politice se pot dovedi nule. În multe oca- 
zii, intervenţiile parlamentarilor nici nu ajung la public, 
ci rămân cunoscute în incinta în care sunt citite. Presa nu 
le-a acordat prea multă atenţie. Debutul a fost timid: în 
1992, toate partidele au formulat împreună doar 22 de 
întrebări pentru guvern. În mod surprinzător, cele mai 
multe au venit chiar de la membrii partidului de la guver- 
nare! Peste cinci ani, întrebările crescuseră deja la 243. lar 
interpelările — la 190, după ce în 1992 fuseseră... sublime, 
dar lipsiseră cu desăvârşire. 

Ceva mai cunoscute, mai ales în ultimul timp, sunt 
aşa-numitele moțiuni simple, formulate de către fracțiu- 
nile politice împotriva miniștrilor. Nici ele n-au fost nu- 
meroase la început: 15 cu totul în vremea guvernului de 
patru ani al lui N. Văcăroiu şi de două ori mai multe în 
prima legislatură din deceniul următor. În majoritatea lor, 
ele tratau teme din actualitatea imediată — efectele rujeolei 
şi încălzirea apartamentelor pe timp de iarnă etc. —, îngă- 
duind o dezbatere care le readucea aminte cetățenilor că 

parlamentul e o tribună pentru orice opinie. Acum, moţi- 
unile simple apar ca ciupercile după ploaie. În prima lună 
a stării de alertă din 2020 au fost depuse șapte moţiuni, cu 
titluri a căror agresivitate contrastează cu efectele politice, 
fiindcă miniştrii nu demisionează nici dacă textul împo- 
triva lor e votat: „Virusul Câţu a infectat economia naţio- 
nală“ sau „Democraţia românească în derivă. Cu vela 
ruptă, în timp de pandemie“, Câţu și Vela fiind numele 
miniştrilor de la Finanţe și de la Interne. 

Titlurile moţiunilor de cenzură traduc evoluţia men- 
talităţilor politice. În primii ani, ele aveau încă parfumul 
inconfundabil al limbii de lemn: de pildă, cea din 1991 se 
numea „Strategia de reformă economico-socială a progra- 
mului de guvernare“. În 1997 și 1998 vocabularul devine 
arid: „Moţiune de cenzură inițiată de 143 de deputaţi şi 
senatori“. În vremea lui Năstase, baioneta opoziţiei era 
colorată în cuvinte tari: „Frigul şi foamea“ ori „Mafia su- 
focă România“ — așa se intitulau textele pregătite să dă- 
râme guvernul. N-au reușit s-o facă. PSD a contraatacat în 
mandatul următor cu moțiuni la fel de aspre: „Guvernul 
Tăriceanu — fapte şi minciuni“. Și în zilele noastre tonul 
este ameninţător, sugerând că țara e pe marginea prăpas- 
tiei. Ultimele două moţiuni de cenzură s-au numit: „Ca să 
reconstruim România, guvernul Dăncilă trebuie demis 
de urgenţă“ și „Guvernul Orban PNL -— privatizarea demo- 
crației românești“. Ambele au trecut. 

De fapt, doar cinci moţiuni de cenzură au fost adop- 
tate, toate din 2009 încoace. Prima a fost îndreptată împo- 
triva lui Emil Boc. Era parte a unei strategii de campanie 
a adversarilor preşedintelui Traian Băsescu, care căuta în 
acea toamnă realegerea. După ce tabăra PSD a părăsit gu- 
vernul în care intrase cu câteva luni înainte, tot ea a pus 

la cale și destituirea premierului. Revenit, însă, la Palatul 
Victoria după ce șeful statului a fost reconfirmat: parla- 
mentul era același, dar majoritatea s-a schimbat. Ea s-a mai 
schimbat o dată şi-n februarie 2012, când o altă moțiune 
de cenzură l-a destituit pe Mihai-Răzvan Ungureanu. Au 
urmat cinci ani în care toate tentativele opoziţiilor de a 
răsturna guvernele au eșuat. La mijlocul anului 2017 s-a 
produs un eveniment consemnat mai rar în analele poli- 
ticii: un prim-ministru învestit de nici şase luni în func- 
ție — Sorin Grindeanu — a pierdut încrederea partidului 
său, dar întrucât a refuzat să demisioneze, a fost demis 
printr-o moţiune de cenzură introdusă de colegii lui şi pe 
care opoziţia n-a susținut-o. Lumea politică s-a întors o 
clipă cu fundul în sus... În toamna lui 2019, scenariul din 
urmă cu zece ani s-a repetat: premierul a fost demis cu 
câteva săptămâni înainte de scrutinul prezidenţial. De 
data asta, cu susținerea preşedintelui în funcție, iar nu 
împotriva dorinţei lui. Președintele s-a și grăbit să nu- 
mească un apropiat — pe Ludovic Orban — la cârma guver- 
nului. După ce Klaus lohannis a fost reales, majoritatea 
parlamentară și-a schimbat opinia și l-a dat jos pe cel în 
care avusese încredere cu patru luni mai devreme. Preșe- 
dintele a început să reflecteze serios la ipoteza organizării 
unor alegeri anticipate, dar din pricina Covidrg a aban- 
donat ideea și l-a propus pe acelaşi Orban pentru a prelua 
guvernul. lar majoritatea s-a mai răzgândit o dată. Când 
scriu aceste rânduri, presa anunţă că se pregăteşte o altă 
răsturnare... 

Mai mult decât orice altceva, istoria moţiunilor de 
cenzură ne arată că parlamentarii acționează mai cu- 
rând ca oameni de partid decât ca reprezentanţi ai popo- 
rului. Imediat după căderea regimurilor comuniste, Karl 

R. Popper spera ca noile elite să preia sensul tradițional al 
mandatului reprezentativ. Fiecare ales, zicea filozoful, ar 
trebui să meargă în parlament şi să se adreseze cetățeni- 
lor — atât celor care l-au susținut în alegeri, cât şi celor care 
nu i-au acordat sprijinul lor — cu următoarele cuvinte: „eu 
sunt reprezentantul vostru și nu aparțin nici unui par- 
tid“. Noile democrații n-au evoluat în această direcţie. 
Parlamentarii au dorit, dimpotrivă, să relegitimeze man- 
datul imperativ. Potrivit acestuia, un deputat ascultă po- 
runcile date de membrii de partid și de simpatizanți care 
i-au dat votul, el neputând să se conecteze la interesul 
general, ci doar la cel al propriei „parohii“ politice. Con- 
stituția noastră declară în chip formal că mandatul im- 
perativ este nul. Dar puţini s-au împiedicat de această 
interdicție atunci când şi-au construit carierele. Nu-mi 
amintesc ca vreo dezbatere publică să fi abordat acest im- 
pas constituţional. Uneori, ai impresia că nu doar parla- 
mentarii, ci şi cetăţenii aţipesc din când în când... 


Ce putere are strada? 


Întrucât regimul actual are o origine revoluționară, pu- 
terea străzii nu poate fi ignorată. Dinamica mobilizării 
unui grup strâns pe caldarâm se poate dovedi de neoprit. 
Câteva sute de enoriași s-au adunat, pe 15 decembrie 
1989, cu lumânări în mână, în faţa casei parohiale a lui 
Tokes Lăszlo: preotul reformat nu voia s-o părăsească, 
contestând ordinul de transfer la o eparhie din Sălaj. 
Peste două zile, pe străzile Timişoarei, patru mii de oa- 
meni strigau: Jos Ceaușescu, jos comunismul! În dimineaţa 
zilei de 22 decembrie, la ora 10.59, Comitetul Politic Exe- 
cutiv al PCR declara stare de necesitate, interzicând în- 
truniri în grupuri mai mari de cinci persoane. Pe străzile 
din centrul capitalei se aflau în acel moment sute de mii 
de cetățeni. La 12.09, de pe clădirea Comitetului Central, 
îşi lua zborul un elicopter în care se aflau Nicolae şi Elena 
Ceauşescu. Așa a început istoria noastră recentă. 
Energia politică a fost la început consumată în mari 
adunări publice. Partidele au fost în stare, în primul dece- 
niu postcomunist, să reunească în pieţe zeci sau, uneori, 
sute de mii de simpatizanți. Cele din opoziția anticomu- 
nistă au fost ajutate de organizații precum Alianţa Ci- 
vică, Asociaţia Foştilor Deținuți Politici din România ori 
Solidaritatea Universitară. Mitingurile FSN reuneau și 
ele mulțimi însemnate, în care bucureşteni fanatizați şi 

cetățeni din alte colțuri ale țării strigau, atunci când își 
vedeau idolul: „Iliescu apare, / Soarele răsare“, trimițând — 
cu voie sau fără voie — la simbolul electoral din 1946 al 
blocului electoral organizat în jurul comuniștilor. Pe 15 
noiembrie 1990, când se aniversau trei ani de la revolta 
muncitorilor brașoveni, Alianţa Civică strângea pe bule- 
vardele capitalei peste 200 de mii de oameni — unui au zis 
chiar 500 de mii! —, anunțând coalizarea forțelor de opoziţie. 

Odată cu trecerea timpului, adunările publice de par- 
tid au reclamat, ca și-n alte părți ale lumii, mobilizarea 
filialelor. Iar dacă la începutul secolului trecut campa- 
niile electorale foloseau trenurile pentru a aduce simpa- 
tizanţii de partid în capitală, o sută de ani mai târziu, 
locul acestor mijloace de transport a fost luat de auto- 
buze. În general, talia mulțimilor de la mitinguri a ur- 
mat curba descrescătoare a participării la vot. Excepţiile 
au reclamat eforturi considerabile: atunci când și-a lan- 
sat candidatura la prezidenţiale, V. Ponta a umplut cel 
mai mare stadion din Bucureşti cu 70 de mii de simpa- 
tizanți veniţi din toate judeţele. Numărul ar fi fost con- 
siderat mic la începutul anilor nouăzeci, dar în 2014 a 
părut foarte mare. 

ȘI participarea civică a cunoscut o scădere importantă. 
Mitingurile organizate între 22 aprilie şi 14 iunie 1990 în 
Piaţa Universităţii rămân cea mai amplă mobilizare în 
favoarea democratizării din istoria noastră. Zeci de mii de 
locuitori ai Bucureştiului socializau sub semnul unor dis- 
cursuri ținute din balconul Facultăţii de Geologie sau al 
unor versuri precum: „Mai bine haimana decât trădător, / 
Mai bine huligan decât dictator, / Mai bine golan decât 
activist, / Mai bine mort decât comunist“. Refrenul trimi- 
tea a etichetele „huligan“ şi „golan“, folosite, la interval 

de câteva luni, de către N. Ceaușescu și |. Iliescu, pentru a-i 
descrie pe protestatarii care cereau schimbarea moravuri- 
lor politice. 

O intervenţie iraţională a preşedintelui Iliescu după 
alegerile din 20 mai a transformat Piaţa Universităţii 
într-un loc al violenţei statului îndreptate împotriva cetă- 
țenilor. ] s-a spus „mineriadă“, fiindcă agenţii acestei vio- 
lenţe au fost muncitorii care lucrau în minele din Valea 
Jiului. În iunie 1990, aceştia au fost chemaţi „să facă or- 
dine“ la „km o al democraţiei“. Nu era prima dată când 
puterea neocomunistă făcea apel la acest „detaşament 
muncitoresc“. FSN a mai recurs în primele luni din 1990 
la sprijinul minerilor pentru a intimida opoziţia. Mineni 
se distinseseră în 1977 prin fermitatea cu care au revendi- 
cat o ameliorare a condiţiei lor sociale. 13 ani mai târziu, 
ei erau transformați, cum spunea Alin Rus, într-un detaşa- 
ment de „forţe civile organizate în lupta politică“. Antro- 
pologul David A. Kideckel a analizat fenomenul vorbind 
despre o frustrare generată de învinovăţirea victimei și de 
înstrăinare. Prefaţată de o acțiune a muncitorilor din ca- 
pitală, care a fost aşezată sub sloganul: „IMGB face ordine“, 
mineriada din 14-15 iunie 1990 a constat, cu o expresie a 
lui Mihnea Berindei şi a Ariadnei Combes, într-o vână- 
toare de oameni. Consecințele sale interne şi internațio- 
nale au fost imense: pe de o parte, ea a legitimat utilizarea 
violenţei în lupta pentru putere, iar pe de alta a condus la 
degradarea semnificativă a percepţiei României în plan 
extern. Ambele au fost greu de reparat. Nu a fost ultima 
mineriadă: cea din septembre 1991 a dus la destituirea gu- 
vernului Roman. Alte două au fost organizate, în ianuarie 
şi februarie 1999, ca marșuri ale opoziţiei radicale (contro- 
late de PRM, cu acceptul PDSR) împotriva guvernului 

Radu Vasile. Acesta a rezistat, negociind cu liderii mineri- 
lor „pacea de la Cozia“, dar regimul a ieșit destabilizat din 
încercarea la care a fost supus. 

Minerii au organizat şi greve, dar succesul acestora a 
fost limitat. Au eșuat și alte bresle, nu doara lor. E un 
efect al inadecvării mișcării sindicale la evoluţia societă- 
ţii. Cine vrea să vadă trecutul poate vizita biroul unui li- 
der din oricare confederație. CNSLR-Frăția, Cartel Alfa, 
Blocul Naţional Sindical, Confederaţia Sindicatelor De- 
mocratice din România și Mendian au mobilizat lucrăto- 
rii din sectorul de stat, nu din cel privat — aflat în continuă 
creştere — şi, pe de altă parte, au asumat în mod deschis 
opţiuni politice: de pildă, în februarie 1992, liderul Fră- 
ţia, Miron Mitrea, tuna și fulgera de la tribună împotriva 
lui Ion Iliescu, cerându-le cetăţenilor „ca la alegerile vi- 
itoare să nu se mai lase păcăliţi“, iar în primăvara anului 
1999, liderii primelor patru confederaţii din lista de mai 
sus au militat împotriva acordării accesului NATO la 
spațiul aerian al României. Ulterior, Mitrea a ajuns un 
important lider PDSR/PSD, iar aderarea la NATO n-a mai 
fost contestată de vreun grup social sau politic din Ro- 
mânia. Lecţia prudenţei politice n-a fost, însă, asimilată 
de către sindicalişti. În perioada recentă, ei au căutat mai 
degrabă să pactizeze formal cu partide decât să protes- 
teze: în februarie 2011, toate cele cinci centrale sindicale 
semnau un protocol de cooperare cu Uniunea Social 
Liberală, atunci în opoziție, promițând să susțină „prin 
activități specifice, acțiunile USL, pentru reușita demer- 
surilor [lor] parlamentare“. USL a avut succes la urne în 
2012, dar a dispărut doi ani după aceea. 

Este chiar perioada în care energiile civice au fost retre- 
zite la viaţă. Ele au fost investite, mai întâi, în protestele 

ecologiste din 2013 intitulate șunițisalvăm. Acestea au 
pornit de la disputele în jurul intenţiei de a relua exploata- 
rea minieră a aurului dintr-un sat aflat în Munţii Apuseni — 
Roșia Montană. Cum cei care se opuneau proiectului îl 
considerau o ilustrare a corupției, mișcarea ecologistă s-a 
transformat într-o critică a proastei guvernări. 

În toamna lui 2015, un incendiu produs în clubul 
Colectiv din Bucureşti a stârnit din nou mânia civică, 
după ce s-a descoperit că respectivul stabiliment funcți- 
ona cu avize obținute ilegal. Doliul pentru cei 63 de ti- 
neri care au murit în incendiu a fost organizat public ca 
un marş al tăcerii şi a condus la demisia premierului 
Ponta. Noul guvern a inclus în lista de portofolii — pen- 
tru prima dată în istoria noastră — un minister al consul- 
tării publice şi dialogului social, care avea ambiția de a 
asculta vocile civice înainte de configurarea unor poli- 
tici. După un an, când s-a alcătuit un nou executiv, mi- 
nisterul respectiv a fost topit în cel al muncii. 

Ciclul civic al istoriei recente era departe de a se fi 
încheiat. După alegerile din decembrie 2016, mobiliza- 
rea de stradă a crescut în intensitate. Adoptarea unei 
ordonanţe de guvern la sfârșitul lunii ianuarie 2017, care 
exonera de responsabilitate pentru fapte de corupție un 
număr de lideri din partidul de guvernământ, a declan- 
şat ieşirea masivă în stradă — la Bucureşti, dar și în multe 
orașe din provincie, ca și din afara ţării, în comunitățile 
în care munceau sau studiau cetățeni români. Piaţa Vic- 
toriei, aflată în faţa sediului guvernului, s-a substituit 
atunci Pieței Universităţii, ca loc emblematic al protes- 
tului. În replică, susținătorii guvernului, mult mai puțin 
numeroși, s-au adunat în fața Palatului Cotroceni, după 
ce preşedintele s-a alăturat manifestanţilor împotriva 

OUG13. În vara anului 2018, pe ro august, un miting 
pașnic a marcat în chip explicit ralierea diasporei la pro- 
testele anticorupţie: poliţia a intervenit brutal, cu totul 
disproporționat, folosind gaze lacrimogene și tunuri cu 
apă. Ca şi la începutul tranziţiei, mișcările de stradă din 
2017-2018 au părut să fie mai influente decât forţele 
parlamentare de opoziţie. 

Unele forme de protest, populare o vreme, au dispărut. 
Greva foamei — care era folosită şi-n Piaţa Universităţii, și 
mai târziu — ca mijloc de presiune asupra autorităților a 
fost abandonată. A sporit, însă, disponibilitatea pentru 
semnarea petițiilor, ușurată şi de noile tehnologii. Cau- 
zele apărate sunt dintre cele mai diverse. În momentul 
scrierii acestor rânduri, cele mai populare cinci petiții 
online din România privesc promulgarea unei modificări 
a legii educaţiei ce elimină din programa şcolară referin- 
țele la gen, interzicerea vaccinării obligatorii, suspenda- 
rea unei emisiuni de televiziune, înghețarea plăţii ratelor 
la bănci timp de şase luni şi susținerea numirii ca premier 
a unui anume Georgescu. 

O noutate a culturii civice din postcomunism o con- 
stituie încadrarea politică a mobilizărilor religioase, a 
căror formă exemplară ne este oferită de pelerinaje, care 
exprimă, observa Mirel Bănică, o nevoie de miracol. Dar 
influenţa religiei asupra vieţii publice este departe de a 
întruni consensul. Au probat-o pasiunile stârnite de con- 
sultarea prin referendum, din 6-7 octombrie 2018, cu 
privire la schimbarea definiţiei constituționale a fami- 
lei, dar şi aprigele dispute referitoare la construirea Ca- 
tedrale: Mântuirii Neamului în Bucureşti, lângă clădirea 
Parlamentului. 

Participarea politicienilor la pelerinaje şi asocierea 
lor cu ierarhia religioasă n-au dat rezultatele electorale 

aşteptate. Campania lui Victor Ponta din 2014 care a în- 
ceput şi s-a încheiat în incinta unor biserici și a căutat să-l 
portretizeze pe K. Iohannis ca ne-român întrucât nu este 
ortodox e un adevărat caz de şcoală pentru cum nu tre- 
buie să gândeşti o confruntare. Sfântul Sinod al BOR a 
reuşit cu mare dificultate să-i convingă pe preoţi să nu se 
mai afilieze la mișcări politice, dar nu a putut împiedica 
manipularea grosolană a religiei atât de către politicieni 
de stânga — unul declara că Dumnezeu ar fi pesedist! —, cât 
şi de către unii de dreapta, între care s-a distins patronul 
de fotbal convertit la politică şi care susținea că Isus a fost 
cel mai bun ideolog... Au eşuat şi încercănle de a face din 
liderii cultelor senatori de drept, ca-n perioada interbe- 
lică, dar şi tentativele de secularizare radicală a vieţii pu- 
blice. Am avut, totuşi, premieri catolici, preoţi de diverse 
confesiuni în camere şi un preşedinte luteran. 

Ceea ce înseamnă că toleranța s-a impus în faţa exce- 
selor de tot felul. 


Cât de influentă este presa? 


Presa a jucat un rol-cheie în decembrie 1989. Într-o țară 
în care programul de televiziune dura două ore pe zi şi 
cuprindea ode în limbă de lemn închinate secretarului 
general, faptul că se putea vorbi fără vreo oprelişte, 24 de 
ore din 24, a fost privit ca o minune. Cenzura a fost des- 
fiinţată în prima zi a revoluţiei. La fel se întâmplase şi în 
iunie 1848, când Pruncul român celebra momentul în ver- 
suri: „Cenzura se goneşte, /'Tiparul dobândeşte / Dorita-i 
libertate / Ce e viaţa sa, / Cu ea numai trăieşte, / Cu ea va 
progresa“. Un secol şi jumătate mai târziu, TVR a fost 
declarată „liberă“, adăugându-şi astfel litera L la acronim. 

Televiziunea publică a servit drept instrument de le- 
gitimare a comitetului revoluționar. E ceea ce i s-a repro- 
şat ulterior. Mai ales după ce s-a constatat că numeroase 
informaţii transmise în orele revoluţiei nu erau verifi- 
cate şi au semănat panică. Ştirea potrivit căreia schimba- 
rea de regim ar fi făcut 60 de mii de victime a fost difuzată 
de TVRL. Introdusă în rechizitoriul procesului soţilor 
Ceaușescu, cifra a fost preluată de presa internaţională, 
încântată că transmite în direct — pentru prima dată în 
istorie — o revoluţie sângeroasă. Imaginile victimelor au 
creat solidaritate: aşa apare aceasta în epoca mediatică, 
şi anume prin identificarea televizuală cu portretul celor 
căzuţi. După o vreme, când s-a descoperit că numărul 

morților era mult mai mic, decepţia a fost la fel de mare 
ca şi emoția iniţială. 

Presa a fost reinventată odată cu politica. Şi urmând 
uneori aceleași rețete. Ziarul oficial al partidului unic — 
Scânteia — şi-a spus întâi Scânteia poporului, apoi Adevărul 
și a susținut entuziast toate punctele de vedere ale noilor 
autorităţi. Inclusiv denigrarea manifestanţilor antico- 
muniști din Piaţa Universităţii. În schimb, celălalt coti- 
dian al regimului comunist, România liberă, şi-a păstrat 
numele și a devenit tribuna opoziţiei față de noua putere. 
Unele convertiri au fost ridicole: Era socialistă, care avea 
drept subtitlu „revistă teoretică şi social-politică a CC al 
PCR“, s-a transformat în Alternative, „revistă indepen- 
dentă de gândire socială şi politică“, iar ideologii socia- 
lişti au schimbat apologia PCR cu apologia FSN. S-a 
rebotezat, dar numai după câteva luni de pauză, și fosta 
redacție a Săptămânii, o tribună ceauşistă, care denigra 
scriitorii de valoare, inclusiv din exil, și cultiva linguşirea 
nomenclaturii: noul ei nume — România Mare — confirma 
opțiunea pentru naționalismul protocronist, unul pig- 
mentat cu vulgaritate și calomnie la adresa politicienilor 
moderați. Redacția condusă de C.V. Tudor e locul în care, 
pentru prima dată, a fost alcătuită o listă neagră cu stu- 
denţii şi intelectualii „plătiți de Soros“. 

Pe de altă parte, renaşterea partidelor „istorice“ a în- 
semnat și reapariția gazetelor Dreptatea şi Liberalul, care 
fuseseră până în 1947 „organ al PNȚ“ şi, respectiv, „organ 
național, liberal“. Tipărirea și difuzarea acestora erau 
îngreunate de noul regim, care controla cotele de hârtie 
şi reţelele de distribuţie moștenite de la statul socialist. 
Influenţa lor era, de aceea, limitată la un public fidel, 
format din membrii de partid. Alte gazete erau noi: se 

disting între cele cu impact politic Revista 22, scrisă de 
intelectuali publici racordaţi la cultura protestului anti- 
comunist din țările central-europene, și Caţavencu, săptă- 
mânal incomod, care făcea un soi de sinteză între Ghimpele 
lui Caragiale și umorul vulgar din Gluma lui lon Anestin, 
completând-o cu fotografii trucate sau comentate mali- 
țios. Ceva mai târziu au apărut cotidiene politice noi, 
care se voiau neutre, dar au picat în capcana tabloidizării, 
subsidii de la ministere sau agenţii guvernamentale, 
mascate în multe cazuri prin reclamă la servicii publice 
fără concurenţă. De bine, de rău a existat o vreme înde- 
lungată pluralitate de opinii, chiar dacă uneori informa- 
țiile difuzate nu erau deloc fiabile. Azi, gazetele, atâtea 
câte mai apar, cuprind mai puţine știri decât cuprindeau 
ziarele de la sfârşitul secolului al XIX-lea. 

Bătălia pentru pluralism în domeniul televiziunii și 
al radioului a fost mult mai complicată decât în presa 
scrisă. Manifestaţiile anticomuniste din Piaţa Universită- 
ţii au cerut încetarea subordonării guvernamentale a mij- 
loacelor audiovizuale, dar și autorizarea unor posturi 
independente de radio şi TV. Abia în 1995 a apărut o staţie 
de televiziune capabilă să concureze TVR, revenită la ve- 
chiul nume. Din acel moment, politica a fost schimbată 
în profunzime: toate partidele au abandonat mobilizarea 
ideologică în favoarea seducţiei mediatice, devenind ceea 
ce literatura politologică numește partide catch all, adică 
formaţiuni care caută sprijin în orice pătură a societății, 
diluându-și mesajele şi relativizându-și valorile, pentru a 
cuprinde sub umbrela proprie alegători — pardon, specta- 
tori! — cât mai mulți şi cât mai diverşi. 

Profilul de gazetar tradițional a fost şi el abandonat. 
În locul lui, au apărut moderatorul de talk-show, apoi 
analistul politic. Locul dezbaterii a fost luat de linşaj, 
vulgaritatea s-a substituit explicaţiei, satira a lăsat locul 
denigrării. Politicienii au preluat şi ei acest stil. În seco- 
lul al XIX-lea şi la începutul celui următor, în astfel de 
situaţii se ajungea la duel: acum se intentează proces ori 
se ameninţă cu deschiderea unuia. Consumul informa- 
țiilor de presă s-a redus, mai cu seamă în timpul campa- 
niilor electorale. Foarte puţini ziariști au păstrat fie şi 
poleiala neutralității: de cele mai multe ori, ei țin să se 
arate mai pătimașşi decât cetățenii angajaţi formal în 
viața de partid, aleşi în camere sau membri în guvern. 
Spaţiul mediatic nu mai este liber, ci anarhic. Vina apar- 
ține, în mare măsură, şi organismului menit prin lege 
să vegheze la civilitatea dialogului și la calitatea infor- 
mării publicului: e vorba despre Consiliul Naţional al 
Audiovizualului, o combinaţie rară de țâfnă partizană 
şi indolenţă civică. 

Doar campaniile prezidenţiale au rămas cât de cât 
interesante, fiindcă prilejuiesc confruntări față-n faţă. 
Unele dezbateri televizate au decis învingătorul sau au 
lăsat urme în memoria colectivă. Așa sunt, de pildă, de- 
finiția noii realităţi politice formulată de Ion Raţiu în 
1990 -— „chintesența democraţiei poate fi exprimată într-o 
singură frază: mă voi lupta până la ultima mea picătură 
de sânge ca să ai dreptul să nu fii de acord cu mine“, ori 
întrebarea retorică pe care Traian Băsescu a rostit-o în 
2004 în confruntarea lui cu Adrian Năstase: „ce blestem 
o fi pe poporul ăsta de a ajuns să aleagă între doi comu- 
nişti?“, sau cea deloc retorică „Azi-noapte v-a plăcut în- 
tâlnirea cu domnul Vântu?“, pe care acelaşi Băsescu 1-o 

adresa, patru ani mai târziu, lui Mircea Geoană. În două 
rânduri, și anume în 2000 și-n 2019, „dezbaterile prezi- 
denţiale finale“ au fost anulate. Să fie oare acesta motivul 
pentru care în anii respectivi la turul al doilea au venit 
semnificativ mai puţini alegători decât la primul? 

Pe de altă parte, campaniile prin televiziune au ajuns 
extrem de scumpe: un minut de publicitate electorală 
putea costa în 2019, la europene, şi trei mii de euro. Legea 
îngăduia în același an unui candidat la prezidenţiale să 
cheltuiască 16,6 milioane de lei pentru publicitate prin 
televiziune, radio şi presă scrisă şi alte 8,3 milioane în 
turul al doilea, în același scop. În ultimele campanii, po- 
liticienii au căutat să se adapteze la mediul online şi la 
complexitatea noilor rețele sociale: în ziua victoriei sale 
din 2014, Klaus lohannis a notat pe pagina lui de Face- 
book că ajutoarele sale din campanie ar fi „scris istorie“, 
întrucât, „pentru prima dată, online-ul a făcut diferenţa“. 
Ce știm sigur este că nimeni n-ar fi putut rosti o aseme- 
nea frază cu un deceniu mai devreme. 

Ce a rămas relativ neschimbat este convertirea Jurna- 
liştilor la politică. Vadim Tudor fusese redactor la Ager- 
pres, înainte de a fi poetul de curte găzduit de Săptămâna: 
după 1989,ela făcut din România Mareo tribună politică, 
apoi o trambulină pentru Senat, pentru campaniile pre- 
zidenţiale, iar spre sfârşitul vieţii, pentru Parlamentul 
European. Parcursurile de carieră din anii tranziţiei au 
fost influențate de schimbările din peisajul media: ling- 
vist de profesie, dar devenit cunoscut ca realizator alunei 
„pastile TV“ despre folosirea corectă a limbii române, 
George Pruteanu a avut o carieră sinuoasă: a devenit se- 
nator pe listele PNŢCD, apoi în 2000 pe cele ale PSD, par- 
tid părăsit în favoarea PRM. Membră a redacției unui ziar 

de provincie — Cuvântul libertăţii din Craiova —, Olguţa Vasi- 
lescu a îmbrățișat după 3-4 ani de presă o carieră politică în 
PRM, pentru ca ulterior să intre-n PSD și să facă uitate ori- 
ginile sale gazetăreşti. Şi Sorin Roşca Stănescu, editorialist 
la Ziua, e din aceeași categorie: în 2012 el a aderat la PNL. În 
anii din urmă, au invadat spaţiul politic moderatoni de 
emisiuni: Robert Turcescu, Gabriela Firea și Rareş Bogdan, 
primul fiind ales senator pe listele Mișcării Populare, a doua 
ocupând fotoliul de primar al capitalei, iar ultimul deve- 
nind de curând membru al Parlamentului European, fiind 
cap de listă pentru liberali. Gazetar la BBC şi eseist conser- 
vator, Traian Ungureanu a făcut și el două mandate de de- 
putat european, după ce s-a afiliat la PDL în 2009. Așa după 
cum se poate constata, partidele care i-au „transferat“ pe 
gazetari acoperă aproape întreg spectrul politic. 

De ce au jurnaliştii succes în politică? Explicaţiile 
sunt la îndemână. Prima ţine de capacitatea de expri- 
mare. Așa cum în primul secol al politicii noastre mo- 
derne, cei mai mulţi parlamentari erau avocaţi, având 
avantajul culturii juridice, dar și al unei exprimări în- 
grijite, astăzi au căutare retorii presei. Mai e un factor de 
luat în seamă: întrucât câștigarea notorietății depinde 
de televiziune, trecerea de la pupitrul unei emisiuni sau 
chiar din fața unui prompter la tribuna parlamentului 
a căpătat credibilitate în ochii maselor de votanți. 

Mecanismele de producere a notorietății sunt pe cale 
să fie schimbate: rețele ca Instagram, canale video precum 
YouTube sau aplicaţii din categoria TikTok reprezintă 
resurse care, deocamdată, au influenţat în mai mică mă- 
sură viața noastră politică decât altele. Termenul cel mai 
important din fraza anterioară este: deocamdată. 


Unde sunt antieuropenii? 


„Casa comună a tuturor popoarelor continentului“: așa 
era descrisă „Europa unită“ în comunicatul către țară 
adoptat de către Consiliul FSN pe 22 decembrie 1989. 
Formula era împrumutată de la secretarul general al 
Partidului Comunist al Uniunii Sovietice, Mihail Gor 
baciov. Ca şi ideea că relația cu Europa ţine de afaceri 
externe, motiv pentru care expresia din debutul para- 
grafului era expusă la punctul g al proclamaţiei revolu- 
ționare, unde se ajungea la capitolul despre treburile 
străine ale țării. Perceperea Europei ca o entitate externă 
nu a dispărut nici astăzi, la 13 ani după aderare: o vedem 
în interogaţiile de tipul „ce va zice UE despre cutare sau 
cutare lucru?“, formulate ca şi cum nu am fi parte din 
Uniune, ci — în cel mai bun caz — vecini cu ea. 
Constituţia din 1991 nu a inclus vreo referinţă la Eu- 
ropa. În schimb, la revizuirea operată în 2003, care a fost 
precedată de o consultare a Comisiei de la Veneţia, a fost 
introdus un articol nou, ce tratează „integrarea în Uni- 
unea Europeană“. Un altul, imediat următor, vorbeşte 
despre „aderarea la Tratatul Atlanticului de Nord“. Arti- 
colele — 148 şi 149 — nu spun mare lucru: ele precizează 
că alipirea are nevoie — şi în cazul UE, şi-n celălalt — de 
câte o lege votată cu o super-majoritate de două treimi. 
În rest, noul text constituțional afirmă preeminenţa 

dreptului „comunitar“ (așa i se zicea pe atunci) asupra 
celui național și prevede un mecanism de cooperare în- 
tre guvern şi camerele de la Bucureşti, care este azi, după 
intrarea în vigoare a Tratatului de la Lisabona, complet 
irelevant. 

Alăturarea instituțiilor europene și a celor nord-atlan- 
tice nu era deloc întâmplătoare: UE şi NATO erau asociate 
aproape în permanenţă în acea perioadă, fiind văzute — 
fiecare în parte — ca un sinonim al Occidentului. De unde 
şi frecvenţa utilizării expresiei „integrare euro-atlantică“, 
preluată din retorica atlantistă, dar aplicată şi procesului 
de integrare în Uniunea Europeană. Într-un fel, confuzia 
era inevitabilă. Pe de o parte, fiindcă modernizarea a fost 
concepută — la fel ca-n secolul al XIX-lea — ca occidentali- 
zare, iar UE și NATO erau în anii nouăzeci expresiile in- 
stituționale modernizatoare cele mai pertinente pentru 
orice societate est-europeană. Sunt, de altfel, şi-n zilele 
noastre: cine ajunge la Podgorica sau la Tirana nu-i va auzi 
pe muntenegreni ori pe albanezi spunând altceva. Pe de 
altă parte, există şi o rațiune specifică României: ajutorul 
acordat NATO în primăvara lui 1999 de către administra- 
ţia Constantinescu în conflictul din fosta Iugoslavie a fost 
răsplătit în iarna acelui an cu o invitaţie de a începe ne- 
gocierile cu UE. Și atunci, cum să nu le legi? 

E adevărat că-n 2003 dezbaterile asupra războiului din 
Irak şi distanțarea unor europeni de poziţia Statelor 
Unite în acest complicat dosar dădeau deja de gândit 
elitelor de la Bucureşti. Acestea descopereau că NATO și 
UE nu sunt cele două feţe ale aceleiași medalii decât 
într-un sens metaforic foarte general dat Occidentului. 
Însă metafora a avut o funcţie politică însemnată: cu 
ajutorul ei, partidele anticomuniste s-au autodefinit la 

mijlocul anilor nouăzeci ca euro-atlantice, ceea ce le-a 
îngăduit să-i acuze pe neocomuniștii din PDSR ori pe 
naționaliștii radicali din PUNR şi PRM că sunt antiocci- 
dentali. Președinte în funcție, Ion Iliescu a reacționat la 
acuzaţii şi a propus în iunie 1995 încheierea unei înțe- 
legeri, cunoscute ca Pactul de la Snagov: era un compro- 
mis al tuturor forţelor politice în vederea aderării la 
Uniune. Dar şi un gest necesar pentru a depune, chiar a 
doua zi, o cerere oficială de candidatură. Planul de ade- 
rare va fi elaborat abia patru ani mai târziu, cu câteva 
luni înainte de decizia din decembrie 1999 a Consiliului 
European de deschidere a negocierilor de aderare. 

România era plasată atunci într-o categorie din care 
mai făceau parte cinci state: unele — Letonia, Lituania, 
Slovacia şi Malta — au terminat negocierile repede și au 
intrat în UE pe 1 mai 2004, în vreme ce Bulgaria ni s-a 
alăturat în sub-categoria „codaşele clasei“. În cazul nos- 
tru, negocierile au pornit în februarie 2000, iar cele 31 de 
capitole pe care ele le includeau n-au fost închise decât 
în decembrie 2004. Intrarea efectivă s-a realizat abia pe 
I ianuarie 2007. 

Când au pornit discuţiile cu UE, conştiinţa euro- 
peană nu era prea răspândită printre noi: un barometru 
de opinie din 2001 arăta că doar 1,5% din cetăţenii ro- 
mâni alegeau drept primă identificare cetățenia euro- 
peană, un procent infim în raport cu grupul celor care 
se declarau „români“ sau locuitori ai unor regiuni isto- 
rice. Când era vorba despre autoevaluarea cunoștințelor 
despre Uniune, euro-barometrul nu vădea diferenţe în- 
tre cota reieşită din declarațiile românilor şi procentele 
privitoare la cetăţenii din cele zece țări intrate cu trei ani 
înaintea noastră. În schimb, optimismul românilor era 

semnificativ mai mare decât al altor ex-comuniști, atunci 
când estimam beneficiile integrării. 

Întrucât susținerea pentru intrarea în UE a fost în mod 
constant peste 80 de procente, România nu a făcut, pre- 
cum alte state-candidate — de pildă, nouă din cele zece țări 
care au aderat în 2004 —, un referendum având o aseme- 
nea temă. Adevărul este că şi în unele din acele țări, pro- 
centul voturilor în favoarea aderării a fost foarte mare, în 
Lituania ori Slovacia depăşind chiar 90%. Pe de altă parte, 
perspectiva intrării la 1 ianuarie 2007 a calmat multe din 
tensiunile de pe scena noastră politică. Acestea au izbuc- 
nit, de altfel, imediat după aderare. Au fost vizibile, de 
fapt, chiar în noaptea de Revelion care preceda marele 
moment: atunci, preşedintele, care se afiliase la PPE, și 
premierul, liberal, au organizat două serbări publice dis- 
tincte. Au urmat ani politici agitați. Integrarea în UE nu 
a influenţat în chip pozitiv stabilitatea sistemului de par- 
tide şi nici nu a aplanat vreo criză internă. Dimpotrivă. 

Cel puţin asta au afirmat unii politicieni români, care 
au mers până acolo încât au acuzat, în mai multe rânduri, 
instituţiile europene că ar fi agravat certurile politice de 
la Bucureşti. Așa s-a întâmplat în 2012 şi 2017, când crize 
grave ale regimului au făcut necesară intervenția Comisiei 
Europene ori a Parlamentului European, care au criticat 
autorităţile naţionale și au cerut restabilirea funcționării 
instituţiilor în acord cu Constituţia. În ambele cazuri, gu- 
vernarea era controlată de social-democraţi, care nu au 
acceptat declaraţiile oficialilor Comisiei de la Bruxelles ori 
rezoluţiile adoptate cu majorităţi consistente din Parla- 
mentul de la Strasbourg. 

Uneori, atitudinile unor deputaţi social-democraţi 
aleși în România au fost de-a dreptul ridicole. Unul i-a 

reproșat Vivianei Reding, care gestiona în cadrul Comi- 
siei Europene dosarul „stat de drept“, faptul că la o dez- 
batere despre guvernul Ponta purta un sacou portocaliu, 
culoarea partidului prezidenţial de la Bucureşti. Un alt 
deputat din acelaşi grup declara că majoritatea PE a fost 
în chip sistematic indusă în eroare în privinţa situaţiei 
politice din România, printr-o vastă manipulare pusă la 
cale de doi colegi de-ai săi. Ostilitatea faţă de instituţii 
europene cheie — Parlamentul şi Comisia — a contribuit 
la scăderea euro-entuziasmului: în toamna anului 2018, 
doar 52% dintre români mai aveau o imagine pozitivă 
despre UE. Procentajul era mai mare decât media euro- 
peană — de 42% —, dar semnificativ mai mic decât în mo- 
mentul aderării. 

După 2007, partidele româneşti au trebuit să se adap- 
teze unui peisaj politic mai complex decât cel în care ac- 
tivaseră până atunci, întrucât au avut reprezentare și-n 
Parlamentul European, nu doar în cel naţional. Interacţi- 
unea la aceste două nivele nu a fost întotdeauna uşoară: 
așa, de pildă, PDL și PSD au fost, în primii șapte ani după 
aderare, aliate în majoritatea alcătuită în PE din Partidul 
Popular European (PPE) şi fracțiunea intitulată Socialişti 
și Democraţi (S&D), timp în care la Bucureşti ele au coo- 
perat în guvern doar câteva luni între 2008 şi 2009, în rest 
fiind în relaţii de adversitate; PNL şi PSD au fost între 2012 
ȘI 2014 în grupuri diferite la PE şi împreună în guvernul 
național; între 2014 şi 2019, PNL şi UDMR au aparţinut 
fracțiunii PPE, dar uniunea maghiarilor a cooperat — în 
intervalul amintit — cu mai multe guverne controlate de 
PSD, cărora peneliştii li s-au opus vehement. 

Cea mai stranie situaţie s-a produs în primăvara anu- 
lui 2019, atunci când Laura Codruța Kovesi a susţinut 

un concurs pentru postul de procuror-şef european (EPPO). 
Cu câteva luni înainte, ea fusese destituită din fruntea 
DNA. Clasată prima după examinarea dosarelor de către 
un comitet de experţi, susținută prin vot de cele două 
comisii ale PE implicate în selecţie, Kovesi a fost blocată 
luni de zile în cadrul Consiliului UE. I-au pus piedică re- 
prezentanțţii guvernului de la Bucureşti. Ei profitau de pe 
urma faptului că, în acea perioadă, România exercita pre- 
şedinţia rotativă a acestei instituții. Guvernul Dăncilă, 
care apăra tagma corupților din propriul partid, a împins 
Consiliul UE într-un conflict cu Parlamentul European, 
pe care n-avea cum să-l câştige. E, din păcate, singura 
urmă politică lăsată de prima președinție românească a 
unei instituţii de la Bruxelles. 

La 13 ani de la aderare, termenii cu care este asociată 
cel mai adesea UE în România sunt „fonduri europene“. 
Este adevărat că, în perioada respectivă, am primit din 
partea Uniunii 54,43 de miliarde de euro, cu mult peste 
suma cu care am contribuit la bugetul UE, şi anume 
18,91 miliarde. Trei dintre proiectele asumate în 2007 — 
independenţa justiției, intrarea în Spaţiul Schengen şi 
aderarea la zona euro — sunt departe de a fi realizate. 
Cetăţenii români au profitat din plin de libertatea de 
circulaţie: au putut munci, studia sau călători fără opre- 
lişti în celelalte state-membre. 

Perioada recentă nu e cea mai bună din istoria Uniunii: 
Marea Britanie a hotărât în 2016, printr-un referendum, 
să o părăsească. E prima dată când numărul statelor mem- 
bre scade. Până acum, a tot crescut, ajungând de la șase 
fondatoare la 28. De la 1 ianuarie 2021, vom fi din nou 27, 
câți am fost între momentul aderării României şi a Bulga- 
riei şi cel al intrării Croaţiei. Istoria se arată încă o dată 

plină de surprize. Cine ar fi crezut în toamna anului 1988, 
când Marea Britanie aniversa cincisprezece ani de la intra- 
rea în comunitatea europeană, că peste alţi treizeci Ro- 
mânia nu numai că nu va mai fi o ţară totalitară, dar va 
discuta — alături de alte 26 de state — în ce condiţii vor ieși 
britanicii din Uniune? 


Concluzie 


Imediat după căderea lui Ceaușescu, libertatea n-a fost 
resimţită de toată lumea la fel. Pentru unii, ea a fost înso- 
țită de suspiciune. „Ce-aţi făcut în ultimii 5 ani?“ era în- 
trebat oricine dădea de bănuit. O vreme s-au alcătuit, ici 
şi COl0, „liste negre“. Consecințele juridice ale acestei ati- 
tudini au fost firave. Puţini sunt cei care au plătit pentru 
ororile pe care le-au comis în vremea regimului comunist. 

Gestiunea memoriei este, de aceea, problematică: li- 
chelele — cum le-a spus Gabriel Liiceanu în 19go-— au 
fabricat o formă de nostalgie care relativizează răul to- 
talitarismului de stânga. A fost complicată, astfel, şi asu- 
marea memoriei celorlalte mișcări totalitare, de dreapta, 
care au precedat sovietizarea. Aşa se face că avem şi ne- 
gaționiști de stânga, și negaționiști de dreapta: uneori, 
ei sunt reuniți în una și aceeaşi persoană, ce experimen- 
tează astfel coincidenţa extremelor. 

Pe de altă parte, relaţia cu prezentul democratic e pa- 
radoxală: optimismul de la începutul tranziţiei a lăsat loc 
mai întâi unei forme de pesimism, apoi unei decepţii 
care nu vrea să se vindece. Evoluţia e contradictorie, fi- 
indcă realitatea democraţiei este mult îmbunătăţită azi 
în raport cu 1989: suntem parte a Uniunii Europene, be- 
neficiind de libertăţi inaccesibile generaţiilor postbelice, 
și suntem protejați de acorduri militare incomparabil 

mai solide decât tot ceea ce-am cunoscut de la venirea 
lui Carol 1 în ţară şi până la căderea Pactului de la Var- 
şovia. Trăim în cea mai bună perioadă a României și ne 
e greu s-o recunoaştem. Spiritele liberale și democrate 
sunt toropite. 

Au profitat de pe urma moleşirii pasiunilor politice 
cei pe care Caragiale îi numea „moftangii“. Flecarii, co- 
rupții şi demagogii s-au suit pe baricade. Aşa au ajuns la 
putere, în unele împrejurări, politicieni incapabili să 
vorbească şi să scrie cum se cade limba maternă, dar 
pricepuţi să spolieze bugetul public. Mecanismele insti- 
tuționale şi, când a fost nevoie, cetățenii virtuoşi le-au 
opus rezistenţă. 

Cunoașterea acestui trecut recent — a ce anume am 
făcut în ultimii treizeci de ani — e folositoare patriei. Nu 
pentru a blama pe cineva, ci pentru a reinventa curajul şi 
optimismul, pentru a da în continuare o şansă mariajului 
dintre libertate și egalitate, convieţuirii dintre moderație 
şi luciditate, coabitării dintre încredere și toleranţă. Doar 
aşa „ai noştri“ şi „ai lor“ — separați în chip inevitabil la 
orice scrutin — se pot regăsi într-o comunitate. 

